Furathama faharah Fandiyaaraku vaki kuran JSC in majileehah\n23rd September 2019 | Last update: 12:53\nފުރަތަމަ ފަހަރަށް ފަނޑިޔާރަކު ވަކިކުރަން ޖޭއެސްސީއިން މަޖިލީހަށް\nތިނަދޫ މެޖިސްޓްރޭޓް ކޯޓުގެ ގާޒީ އިބްރާހިމް ރަޝީދު: އޭނާ މަގާމުން ވަކި ކުރަން ހުށަހަޅަން ވަނީ ނިންމާފަ\nފުރަތަމަ ފަހަރަށް ފަނޑިޔާރަކު ވަކި ކުރުމަށް ޖުޑީޝަލް ސާވިސް ކޮމިޝަން (ޖޭއެސްސީ)އިން ރައްޔިތުންގެ މަޖިލީހަށް ހުށަހަޅަން ނިންމައިފި އެވެ.\nގާނޫނުގައިވާ ގޮތުން ފަނޑިޔާރެއްގެ ސުލޫކީ މައްސަލައެއް ބެލުމަށްފަހު އެ ފަނޑިޔާރަކު މަގާމުން ވަކި ކުރަން ފެންނަ ކަމަށް ޖޭއެސްސީގެ މެންބަރުންނަށް ފެންނަ ހާލަތްތަކުގައި ހުށަހަޅަން ޖެހޭނީ ރައްޔިތުންގެ މަޖިލީހަށެވެ. ފަނޑިޔާރަކު ވަކި ކުރެވޭނީ ހަމައެކަނި މަޖިލީހުގައި ނަގާ ވޯޓަކުންނެވެ.\nޖޭއެސްސީގައި މިއަދު ބޭއްވި ބައްދަލުވުމުގައި ނިންމާފައިވަނީ ގދ. ތިނަދޫ މެޖިސްޓްރޭޓް ކޯޓުގެ މެޖިސްޓްރޭޓް އިބްރާހިމް ރަޝީދު މަގާމުން ވަކި ކުރުމަށް ރައްޔިތުންގެ މަޖިލީހަށް ހުށަހަޅެށުމަށެވެ. އެ ގޮތަށް ފާސްކުރީ ޖޭއެސްސީގެ ބައްދަލުވުމުގައި މިއަދު ބައިވެރިވެވަޑައިގެންނެވި ނުވަ މެންބަރުންގެ އިއްތިފާގުންނެވެ. ކޮމިޝަންގައި ތިއްބަވަނީ 10 މެންބަރުންނެވެ.\nއިބްރާހިމް ރަޝީދު މަގާމުން ވަކި ކުރަން ހުށަހަޅަން ނިންމާފައިވަނީ އޭނާއާ ގުޅޭ ގޮތުން ޖޭއެސްސީއަށް ހުށަހެޅި ޝަކުވާއެއް ބެލުމަށްފަހު އެވެ. އެއީ މަސްތުގެ ހާލަތުގައި ހުއްޓާ އޭނާ ހައްޔަރުކުރި މައްސަލަ އެވެ. އޭނާ އެ މައްސަލާގައި ހުރީ ސަސްޕެންޑް ވެސް ކޮށްފަ އެވެ.\nއެ މައްސަލާގައި އޭނާ ހައްޔަރުކޮށް ބަންދު ޖެހުމަށް ހައިކޯޓަށް ހާޒިރުކުރުމުން ދޫކޮށްލި އެވެ. އެއީ ހައްޔަރުކޮށްފައިވަނީ އިޖުރާއަތްތަކާ ހިލާފަށް ކަމަށް ބުނެ އެވެ. އެއީ 2016 ވަނަ އަހަރުގެ ތެރޭގަ އެވެ.\nމިއަދުގެ ބައްދަލުވުމުގައި ފުރަތަމަ ފަހަރަށް އާ މަޖިލީހުގެ ރައީސް، ރައީސް މުހައްމަދު ނަޝީދާއި މަޖިލިސް މެންބަރުންގެ ފަރާތުން ޖޭއެސްސީއަށް އައްޔަން ކުރެއްވި ތުޅާދޫ ދާއިރާގެ މެންބަރު ހިސާން ހުސެއިން ވެސް ބައިވެރިވެވަޑައިގެންނެވި އެވެ.\nމިއަދުގެ ބައްދަލުވުމުގައި ސުޕްރީމް ކޯޓުގެ ފަނޑިޔާރު އަބްދުﷲ ދީދީ އާއި ފެމެލީ ކޯޓުގެ އިސް ފަނޑިޔާރު ހަސަން އަލީ ސަސްޕެންޑް ކުރުމަށް ވެސް ނިންމި އެވެ.\nރައްޔިތުންގެ މަޖިލިސް ޖޭއެސްސީ ޝަރުއީ ދާއިރާ\nވަކި ނަމެއް އިސް ކޮށްފައެއް ނުވާނެ: ޖޭއެސްސީ\nޑީޑީ ވަކިކުރަން ވަކިކޮޅަކަށް ވޯޓު ނުދެއްވީ ގާސިމް


މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 އޮގަސްޓް 26 ވާ ހޯމަ ދުވަހުގެ 14:00 ގެ ކުރިން، ސިވިލް ސަރވިސް ކޮމިޝަނުގެ އިދާރާ އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް admin@csc.gov.mv މެދުވެރިކޮށް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅުއްވާނީ 3307315 ނަންބަރު ފޯނާއެވެ. އީ-މެއިލް ކުރައްވާނީ admin@csc.gov.mv އަށެވެ.


މަޑޫގަލީގެ ކުއްޔަށް 3.9 މިލިއަން ދައްކަން އަންގައިފި\nއއ. މަޑޫގަލި ރިސޯޓްގެ ކުއްޔާއި ޖޫރިމަނާގެ ގޮތުގައި 3.9 މިލިއަން ޑޮލަރު (60 މިލިއަނަށް ވުރެ ގިނަ ރުފިޔާ) ދައުލަތަށް ދައްކަން އެ ރިސޯޓް ހިންގާ ކުންފުނީގެ މައްޗަށް ސިވިލް ކޯޓުން މިއަދު ހުކުމްކޮށްފި އެވެ.\nއެމްޑީޕީގެ ވެރިކަމުގައި ރިސޯޓެއް ހެދުމަށް މޯލްޑިވްސް ދޯނި ސާވިސް އަށް ދިން ލ. ވަޑިނޮޅުގެ އިކުއިޒިޝަން ކޮސްޓަށް ވާ ފައިސާ ދައުލަތަށް ހޯދަން އޮޑިޓަ ޖެނެރަލް ހަސަން ޒިޔަތު...\nSeptember 06, 2017 6\nއއ. އެތެރެ މަޑިވަރު ދުބާއީގެ ކުންފުންޏަކުން ހިންގަނީ\nއއ. އެތެރެ މަޑިވަރުގައި ތަރައްގީކުރާ މަތީ ފެންވަރުގެ ރިސޯޓު، ޔޫއޭއީގެ މަޝްހޫރު އިމާރު ހޮސްޕިޓަލިޓީ ގްރޫޕުން ހިންގަން ފަށާ ގޮތަށް ހަމަޖަައްސައިފި އެވެ.\nރެފްލްސްއަށް މެރަދޫ ރީ ބްރޭންޑްކޮށް އަލުން ހުޅުވަނީ\nވާލްޑޮފް އެސްޓޯރިއާގެ ރިސޯޓެއް ރާއްޖޭގައި ހުޅުވަނީ\nދުނިޔޭގެ މަޝްހޫރު ހޮޓެލް ޗެއިން، ހިލްޓަންގެ ވާލްޑޮފް އެސްޓޯރިއާ ހޮޓެލްސް އެންޑް ރިސޯޓު ބްރޭންޑްގެ ރިސޯޓެއް ރާއްޖޭގައި ހުޅުވަން ނިންމައިފި އެވެ.\nބޭރުގެ އިންވެސްޓަރުންނާއި ޓޫރިޒަމްދާއިރާއަށް ފޯރަމެއް\nޓޫރިޒަމް ދާއިރާގައި ހަރަކާތްތެރިވާ ދިވެހި ވިޔަފާރިވެރިންނާއި ބޭރު އިންވެސްޓަރުން ގުޅުވައިދޭން "މޯލްޑިވްސް ހޮޓެލް އެންޑް ޓޫރިޒަމް އިންވެސްޓްމަންޓް ބްރީފިން"ގެ ނަމުގައި ފޯރަމެއް ބާއްވަން ތައްޔާރުވެއްޖެ އެވެ.\nމައިނާ ހޮޓެލްސްއިން ފަރެހުގައި ރިސޯޓެއް ހަދަނީ\nތައިލެންޑްގެ މައިނާ ހޮޓެލްސް އާއި ސީޕްރިއާ ގްރޫޕް ގުޅިގެން 70 މިލިއަން ޑޮލަރު (ގާތްގަނޑަކަށް އެއް ބިލިއަން ރުފިޔާ) ހަރަދުކޮށްގެން ބ. ފަރެހުގައި މަތީ ފެންވަރުގެ ރިސޯޓެއް ހަދަން...\nAugust 15, 2017 15\nތެލުވެލިގާގެ ކުއްޔާއި ޖޫރިމަނާ ދައްކަން ހުކުމްކޮށްފި\nއދ. ތެލުވެލިގާ އައިލެންޑް ރިސޯޓުގެ ކުއްޔާއި ޖޫރިމަނާގެ ގޮތުގައި 170،000 އަށް ވުރެ ގިނަ ޑޮލަރު (2.6 މިލިއަން ރުފިޔާ) ދައުލަތަށް ދައްކަން ސިވިލް ކޯޓުން ހުކުމްކޮށްފި އެވެ.\nAugust 14, 2017 107\nވިލާ ކުންފުނިތަކެއްގެ އަތުން2ބިލިއަން ރުފިޔާ ހޯދަނީ\nޖުމްހޫރީ ޕާޓީގެ ލީޑަރު ގާސިމް އިބްރާހިމްގެ ތިން ކުންފުންޏެއްގެ އަތުން 129 މިލިއަން ޑޮލަރު (1.9 ބިލިއަން ރުފިޔާ) ހޯދަން މޯލްޑިވްސް އިންލެންޑް ރެވެނިއު އޮތޯރިޓީ (މީރާ) އިން ސިވިލް ކޯޓުގައި ދައުވާކޮށްފި އެވެ.\nއާ ހަރަކާތްތަކާ އެކު ހޮސްޕިޓަލިޓީ ފެއާ ތަފާތު\nމިތަނުގައި މޭވާ އާއި ތަރުކާރީ އެބަހުއްޓެވެ. އެއްގަމު މަހާއި ކަނޑުމަހެވެ. އޭގެ އިތުރުން ރިސޯޓްތަކަށް ބޭނުންވާ ތަފާތު އުފެއްދުންތަކެވެ.\nކުރިން ހުއްދަ ހޯދުމެއް ނެތި ރިސޯޓް ހިންގަން ދެވޭނެ\nޓޫރިޒަމް މިނިސްޓްރީގެ ހުއްދަ ކުރިން ހޯދުމެއް ނެތި، މެނޭޖްމަންޓް އެގްރީމަންޓްތަކުގެ ދަށުން ރިސޯޓްތައް ހިންގަން ހަވާލުކުރެވޭ ގޮތަށް މިއަދުން ފެށިގެން ހަމަޖައްސައިފި އެވެ.\nJuly 30, 2017 36\nއެނބޫދޫ ރިސޯޓް މަޝްރޫއުގެ ބިންގާ އަޅައިފި\nއެނބޫދޫ ފަޅު ހިއްކައިގެން ތަރައްގީ ކުރާ 311 މިލިއަން ޑޮލަރު (4.7 ބިލިއަން ރުފިޔާ)ގެ އިންޓަގްރޭޓެޑް ރިސޯޓް މަޝްރޫއުގެ ފުރަތަމަ ފިޔަވަހީގެ ބިންގާ ޓޫރިޒަމް މިނިސްޓަރު މޫސާ ޒަމީރު މިއަދު ހަވީރު އަޅުއްވައިދެއްވައިފި އެވެ.\nޓްރެވަލް އެވޯޑް ޕްރޮމޯޓްކުރަން އިންޑިއާ ކުންފުންޏެއް\nމޯލްޑިވްސް އެސޯސިއޭޝަން އޮފް ޓްރެވަލް އެޖެންޓްސް އެންޑް ޓުއާ އޮޕަރޭޓާސް (މަޓާޓޯ)އިން ބާއްވާ ޓްރެވަލް އެވޯޑް ޕްރޮމޯޓްކުރަން އިންޑިއާގެ ކުންފުންޏެއް ހަމަޖައްސައިފި އެވެ.\nއަކިރިފުށީގައި ހަދާ ރިސޯޓް އަންނަ އަހަރު ހުޅުވަނީ\nކ. އަކިރިފުށީގައި ހަދާ 137 އެނދުގެ ރިސޯޓު އަންނަ އަހަރުގެ ޖުލައި މަހު ހުޅުވާ ގޮތަށް ހަމަޖައްސައިފި އެވެ.\nރާއްޖޭގެ ނިސްބަތުން ބޮޑު ރަށެކެވެ. ރަށުގެ ވަށައިގެން ހިތްގައިމުކޮށް ޑިޒައިންކޮށްފައިވާ މަތީ ފެންވަރުގެ ކޮޓަރިތަކެވެ. ރަށުގެ ލޮބީ އޭރިއާގައި ހުރީ ފުރާޅުގެ ބަދަލުގައި ކޮންކްރީޓް...\nގިނަ ފުރުސަތުތަކާއެކު ވެކޭޝަންސް އެކްސްޕޯ ފަށައިފި\nދަތުރުފަތުރުކުރުމާ ބެހޭ މައުލޫމާތު ދިވެހިންނާއި ރާއްޖޭގައި ވަޒީފާ އަދާކުރާ ބޭރު މީހުންނަށް ފޯރުކޮށްދިނުމަށް ބާއްވާ ވެކޭޝަންސް އެކްސްޕޯ މިއަދު ފަށައިފި އެވެ.\nJuly 02, 2017 11\nއީދު ބަންދުގައި ސަން އައިލެންޑަށް 1،000 ދިވެހިން!\nމިދިޔަ އީދު ބަންދުގައި 1،000އަށް ވުރެ ގިނަ ދިވެހިންް ސަން އައިލެންޑް ރިސޯޓުގައި އާއިލާއާއެކު ޗުއްޓީ ހޭދަކޮށްފި އެވެ.\nJune 29, 2017 13\nކޮށްދިއްޕަރުގައި ހެދި މަތީ ފެންވަރުގެ ރިސޯޓް ހުޅުވައިފި\nކ. ކޮށްދިއްޕަރުގައި ހެދި މަތީ ފެންވަރުގެ ރިސޯޓް ޓޫރިސްޓުންނަށް ހުޅުވާލައިފި އެވެ.


ޖުޑީށަލް އެކެޑަމީގެ އެޑްވައިޒަރީ ބޯޑުގެ ގަވާއިދު (ގަވާއިދު ނަންބަރު 2/2021) - Gaanoon.com\nޖުޑީށަލް އެކެޑަމީގެ އެޑްވައިޒަރީ ބޯޑުގެ ގަވާއިދު (ގަވާއިދު ނަންބަރު 2/2021)\nޖުޑީށަލް އެކެޑަމީގެ އެޑްވައިޒަރީ ބޯޑުގެ ގަވާއިދު\n(ގަވާއިދު ނަންބަރު 2/2021)\n1 ވަނަ މާއްދާ - ތަޢާރަފު\n(ހ) މިއީ، ޖުޑީށަލް އެކެޑަމީގެ އެޑްވައިޒަރީ ބޯޑު އެކުލެވިގެންވާ ގޮތާއި، އެ ބޯޑުގެ މަސައްކަތްތައް ބަޔާންކޮށްފައިވާ ގަވާއިދެވެ.\n(ށ) މި ގަވާއިދަށް ކިޔާނީ، "ޖުޑީށަލް އެކެޑަމީގެ އެޑްވައިޒަރީ ބޯޑުގެ ގަވާއިދު" މިހެންނެވެ.\n(ނ) މި ގަވާއިދަކީ، ގާނޫނު ނަންބަރު 10/2008 (ޖުޑީށަލް ސަރވިސް ކޮމިށަންގެ ގާނޫނު) ގެ 2-21 ވަނަ މާއްދާގެ ދަށުން މި ގާނޫނުން ޖުޑީށަލް އެކަޑަމީއަށް މަތިކޮށްފައިވާ ޒިންމާތައް އަދާކުރުމަށް ބޭނުންވާ ލަފަޔާއި އިރުށާދު ދިނުމަށް ޓަކައި އެކުލަވައިލެވިފައިވާ ބޯޑުގެ ގަވާއިދެވެ.\n2 ވަނަ މާއްދާ - އެޑްވައިޒަރީ ބޯޑު އެކުލެވިގެންވާ ގޮތް\n(ހ) އެޑްވައިޒަރީ ބޯޑު އެކުލެވިގެންވަނީ، އަންނަނިވި 8 (އަށެއް) މެންބަރުންގެ މައްޗަށެވެ.\nޗީފް ޖުޑީށަލް އެޑްމިނިސްޓްރޭޓަރ؛\nޖުޑީށަލް އެކެޑަމީ ހިންގާ އިސްވެރިޔާ؛\nޖުޑީށަލް ސަރވިސް ކޮމިށަނުގެ މެންބަރުންގެ ތެރެއިން އެ ކޮމިށަނުން ކަނޑައަޅާ4(ހަތަރެއް) މެންބަރުން؛\nދިވެހިރާއްޖޭގެ ސުޕްރީމް ކޯޓުގެ ފަނޑިޔާރުންގެ ތެރެއިން އެ ކޯޓުން ކަނޑައަޅާ ފަނޑިޔާރެއް؛\nތައުލީމީ ދާއިރާއިން ފާހަގަކޮށްލެވޭ ފަރާތެއް.\n(ށ) އެޑްވައިޒަރީ ބޯޑުގެ ރިޔާސަތު ބަލަހައްޓާނީ ޗީފް ޖުޑީށަލް އެޑްމިނިސްޓްރޭޓަރެވެ.\n(ނ) އެޑްވައިޒަރީ ބޯޑުގެ ބައްދަލުވުމެއްގެ ކޯރަމަކީ5(ފަހެއް) މެންބަރުންނެވެ.\n(ރ) މި މާއްދާގެ (ހ) ގެ3ވަނަ ނަންބަރުގައި ބަޔާންކޮށްފައިވާ ފަރާތްތައް އެޑްވައިޒަރީ ބޯޑަށް ޢައްޔަނު ކުރާނީ، ޖުޑީށަލް ސަރވިސް ކޮމިށަނުންނެވެ.\n(ބ) މި މާއްދާގެ (ހ) ގެ4ވަނަ ނަންބަރާއި،5ވަނަ ނަންބަރުގައި ބަޔާންކޮށްފައިވާ ފަރާތްތައް އެޑްވައިޒަރީ ބޯޑަށް ޢައްޔަނު ކުރާނީ، ޗީފް ޖުޑީށަލް އެޑްމިނިސްޓްރޭޓަރެވެ.\n3 ވަނަ މާއްދާ - ޗީފް ޖުޑީށަލް އެޑްމިނިސްޓްރޭޓަރުގެ މަސްއޫލިއްޔަތު\nއެޑްވައިޒަރީ ބޯޑުގެ ރިޔާސަތު ބެހެލެއްޓުމުގެ އިތުރުން، އަންނަނިވި ކަންކަން ކުރުމަކީ، ޗީފް ޖުޑީށަލް އެޑްމިނިސްޓްރޭޓަރުގެ ޒިންމާގައިވާ ކަންކަމެވެ.\n(ހ) އެޑްވައިޒަރީ ބޯޑުގެ ޖަލްސާތަކުގެ އެޖެންޑާ ކަނޑައެޅުމާއި، ރިޔާސަތު ބެލެހެއްޓުން.\n(ށ) އެޑްވައިޒަރީ ބޯޑުގެ ނިންމުންތައް އާންމުކުރުމާއި، ކަމާބެހޭ ފަރާތްތަކަށް އެކަމުގެ މައުލޫމާތު ދިނުން.\n(ނ) އެކެޑަމީގެ ކަންކަމުގައި ޖުޑީށަލް ސަރވިސް ކޮމިށަނަށާއި މަތީ ތައުލީމަށް ޒިންމާވާ ވަޒީރަށް ޖަވާބުދާރީވުން.\n4 ވަނަ މާއްދާ - އެޑްވައިޒަރީ ބޯޑުގެ މަސްއޫލިއްޔަތުތައް\n(ހ) ޖުޑީށަލް އެކެޑަމީގެ މައިގަނޑު މަސައްކަތްތަކާ ގުޅޭގޮތުން، ޖުޑީށަލް ސަރވިސް ކޮމިށަނުން ކަނޑައަޅާ ސިޔާސަތުތަކާ އެއްގޮތްވާ ގޮތުގެ މަތީން، އަންނަނިވި ކަންކަން ކުރުމަކީ، އެޑްވައިޒަރީ ބޯޑުގެ މަސްއޫލިއްޔަތެކެވެ. އަދި މި މަސްއޫލިއްޔަތު އަދާކުރުމަށް ބޭނުންވާ އެންމެހައި ބާރުތައް އެ ބޯޑަށް ލިބިގެންވެއެވެ.\nޖުޑީށަލް އެކެޑަމީން ހިންގާ އެކިއެކި ޕްރޮގްރާމްތައް ފަރުމާކުރުމަށް ބޭނުންވާނެ ލަފާދިނުން؛\nއެކެޑަމީގެ މަގުސަދުތައް ހާސިލުކުރުމަށް ޖުޑީށަލް ސަރވިސް ކޮމިށަނުން ކަނޑައަޅާ ސިޔާސަތުތަކާ އެއްގޮތަށް މަސައްކަތް ކުރިޔަށް ދާކަން ކަށަވަރު ކުރުން؛\nއެކެޑަމީގެ ހިންގުމަށް ޓަކައި ހަދާ އެކިއެކި އުސޫލުތަކާއި ހަމަތައް ފާސްކުރުން.\n(ށ) އެޑްވައިޒަރީ ބޯޑުން ކުރަންޖެހޭ މަސައްކަތެއް، އެކަޑަމީގެ މެންބަރަކަށް ނުވަތަ ޑިޕާޓްމަންޓް އޮފް ޖުޑީށަލް އެޑްމިނިސްޓްރޭށަންގެ މުވައްޒަފަކާ ހަވާލު ކުރެވިދާނެއެވެ.\n(ނ) އަންނަނިވި ކަންކަން އެޑްވައިޒަރީ ބޯޑުން އެހެން ފަރާތަކާ ހަވާލެއް ނުކުރެވޭނެއެވެ.\nއެކެޑަމީން ހިންގަން ހުށަހަޅާ ޕްރޮގްރާމެއްގެ އޮނިގަނޑު ފާސްކުރުން ނުވަތަ އެފަދަ ޕްރޮގްރާމަކަށް ރުހުން ދިނުން؛\nއެކެޑަމީގެ ހިންގުން މުރާޖަޢާ ކުރުން.\n5 ވަނަ މާއްދާ - ޖުޑީށަލް އެކެޑަމީ ހިންގާ އިސްވެރިޔާގެ މަސްއޫލިއްޔަތު\nޖުޑީށަލް އެޑްމިނިސްޓްރޭޓަރު ހާޒިރުވެ ނެތް ހާލަތެއްގައި އެޑްވައިޒަރީ ބޯޑުގެ ރިޔާސަތު ބަލަހައްޓާނީ، ޖުޑީށަލް އެކެޑަމީ ހިންގާ އިސްވެރިޔާއެވެ. މި މަގާމުގައި އޭނާގެ މަސްއޫލިއްޔަތުތައް ތިރީގައި މިވަނީއެވެ.\n(ހ) ޗީފް ޖުޑީށަލް އެޑްމިނިސްޓްރޭޓަރަށް އެޑްވައިޒަރީ ބޯޑުން ނިންމާ ނިންމުންތަކާއި އެކެޑަމީގެ ހަރަކާތްތަކުގެ މައުލޫމާތު ދިނުން.\n(ށ) އެޑްވައިޒަރީ ބޯޑުން ނިންމާ ނިންމުންތަކާ އެއްގޮތަށް އެކެޑަމީގެ އިދާރީ ކަންކަމާއި ތައުލީމީ ކަންކަން ހިންގުން.\n(ނ) އެކެޑަމީގެ ބަޖެޓާއި، އިދާރީ ކަންކަމާއި، ކިޔަވައިދިނުމާބެހޭ ރޭވުންތައް އެޑްވައިޒަރީ ބޯޑަށް ހުށަހެޅުން.\n6 ވަނަ މާއްދާ - އެޑްވައިޒަރީ ބޯޑުގެ މެންބަރުންގެ މަސްއޫލިއްޔަތު\nއަންނަނިވި ކަންކަން ކުރުމަކީ، އެޑްވައިޒަރީ ބޯޑުގެ މެންބަރުންގެ މަސްއޫލިއްޔަތެކެވެ.\n(ހ) ބޯޑުގެ ޖަލްސާތަކަށް ހާޒިރުވުން.\n(ށ) ބޯޑުގެ މަސައްކަތަށް އެހީތެރިވުމުގެ ގޮތުން، އެ މެންބަރެއްގެ ހުނަރާއި ތަޖުރިބާ، ފަރުވާތެރިކަމާއި ތެދުވެރިކަމާއެކު ހުށަހެޅުން.\n(ނ) އަމިއްލަ ފައިދާއެއް ހޯދުމަށް ނުވަތަ އެއްވެސް ފަރާތަކަށް ނާޖާއިޒު ފައިދާއެއް ހޯދައިދިނުމަށް މަގާމުގެ ބޭނުން ނުކުރުން.\n(ރ) މަގާމުގެ ހައިސިއްޔަތުން ލިބޭ މައުލޫމާތަށް ރައްކައުތެރިވުމާއި، އެފަދަ މައުލޫމާތެއް، އަމިއްލަ ފައިދާއަށް، ނުވަތަ އެހެން ފަރާތެއްގެ ފައިދާއަށް، ނުވަތަ އެކެޑަމީއަށް ގެއްލުމެއް ދިނުމަށް ބޭނުން ނުކުރުން.\n(ބ) ހެޔޮ ނިޔަތުގައި އެޑްވައިޒަރީ ބޯޑުގެ މެންބަރެއްގެ ގޮތުގައި ހަރަކާތްތެރިވުން.\n7 ވަނަ މާއްދާ – ސެކްރެޓޭރިއެޓް\nއެޑްވައިޒަރީ ބޯޑުގެ ސެކްރެޓޭރިއެޓް ބަލަހައްޓާނީ ޖުޑީށަލް އެކެޑަމީންނެވެ. ސެކްރެޓޭރިއެޓުގެ މަސްއޫލިއްޔަތަކީ އަންނަނިވި ކަންކަން ކުރުމެވެ.\n(ހ) ޖަލްސާތަކުގެ ނޯޓިސް ފޮނުވުމާއި، ޖަލްސާތަކާބެހޭ އެންމެހައި މުޢާމަލާތުތައް ހިންގުން.\n(ށ) ޖަލްސާތަކަށް ކުރަންޖެހޭ އެންމެހައި ތައްޔާރީތައް ކުރުމާއި، ޖަލްސާގެ އެންމެހައި ލިޔެކިޔުންތައް ތައްޔާރު ކުރުން.\n(ނ) ބޯޑުގެ ޖަލްސާތަކުގެ ޔައުމިއްޔާއާއި އެޖެންޑާތައް ލިޔެ ރައްކައުކޮށް ބެލެހެއްޓުން.\n(ރ) ބޯޑުގެ ނިންމުންތަކާ ގުޅިގެން އެކި ފަރާތްތަކަށް އަންގަންޖެހޭ އެންގުންތައް އެންގުމުގައި ޗީފް ޖުޑީށަލް އެޑްމިނިސްޓްރޭޓަރު އަންގާ ގޮތެއްގެ މަތީން މަސައްކަތްކުރުން.\n8 ވަނަ މާއްދާ - ޖަލްސާތައް\n(ހ) އެޑްވައިޒަރީ ބޯޑުގެ ޖަލްސާއެއް، އެންމެ މަދުވެގެން ވެސް، ކޮންމެ މީލާދީ މަހަކު އެއްފަހަރު ބާއްވަންވާނެއެވެ.\n(ށ) ޖަލްސާއެއް ބޭއްވުމަށް ޗީފް ޖުޑީށަލް އެޑްމިނިސްޓްރޭޓަރުގެ ފަރާތުން ފޮނުވާ ނޯޓިސް، ޖަލްސާ ބޭއްވުމަށް ކަނޑައަޅާ ދުވަހުގެ5(ފަހެއް) ދުވަހުގެ ކުރިން، ކޮންމެ މެންބަރެއްގެ އީމެއިލަށް ފޮނުވުމުން އެ ނޯޓިސް ލިބުނީކަމަށް ބެލެވޭނެއެވެ. މިހެން މި މާއްދާ އޮތުމަކުން، ކުއްލި ކަމެއް ދިމާވެގެން ޚާއްޞަ ޖަލްސާއެއް ބާއްވަން ޖެހިއްޖެނަމަ، އެ ހާލަތު ބަޔާންކޮށް މެންބަރުންނަށް އެންގުމަށްފަހު ޖަލްސާއެއް ބޭއްވުމަކަށް ހުރަހެއް ނާޅައެވެ.\n(ނ) ޖަލްސާއެއްގެ ދިގުމިނަކީ، ގިނަވެގެން ދޮޅުގަޑިއިރެވެ. މި ވަގުތު ހަމަވުމުގެ ކުރިން، ޖަލްސާގެ އެޖެންޑާގައިވާ ހުރިހާ ކަމަކާމެދު ބަހުސްކޮށް ނުނިމޭނަމަ، އެ ޖަލްސާގެ އިތުރު ދަންފަޅިއެއް3(ތިނެއް) ދުވަހުގެ ތެރޭގައި ބޭއްވުމަށް ނުވަތަ އެޖެންޑާގައި ބާކީ އޮތް ނަންބަރުތައް އެހެން ޖަލްސާއެއްގެ އެޖެންޑާއަށް އިތުރުކުރުމަށް ނިންމުމުގެ އިހްތިޔާރު، ރިޔާސަތު ބަލަހައްޓާ ފަރާތަށް ލިބިގެންވެއެވެ.\n9 ވަނަ މާއްދާ - ޖަލްސާގެ އެޖެންޑާ\n(ހ) ޖަލްސާގެ ރިޔާސަތު ބަލަހައްޓާ ފަރާތުން އެޖެންޑާ ތަރުތީބުކޮށް، ޖަލްސާ ބޭއްވުމުގެ 48 (ސާޅީސް އަށެއް) ގަޑިއިރުގެ ކުރިން މެންބަރުންނަށް ފޮނުވަން ވާނެއެވެ.\n(ށ) އެޑްވައިޒަރީ ބޯޑުގެ ޖަލްސާއަކަށް ކަމެއް އެޖެންޑާ ކުރަން ބޭނުންވާ މެންބަރަކު، އެ ކަމެއް ބަޔާންކޮށް، ޗީފް ޖުޑީށަލް އެޑްމިނިސްޓްރޭޓަރަށް ހުށަހަޅަންވާނެއެވެ. މިގޮތުން ހުށަހެޅޭ ހުށަހެޅުމެއް ޗީފް ޖުޑީށަލް އެޑްމިނިސްޓްރޭޓަރ ގަބޫލުކޮށް އެޖެންޑާ ކުރުމަށް ނިންމައިފިނަމަ، އެ ކަމަކަށް ތައްޔާރުކުރަންޖެހޭ ލިޔެކިޔުން ތައްޔާރު ކުރުމަކީ އެ ކަމެއް އެޖެންޑާކުރި މެންބަރެއްގެ މަސްއޫލިއްޔަތެކެވެ.\n10 ވަނަ މާއްދާ – ނިންމުންތައް\n(ހ) އެޑްވައިޒަރީ ބޯޑަށް ހުށަހެޅޭ ކަންކަމުގައި ގޮތް ނިންމާނީ، މެންބަރުންގެ މެދުގައި ޖަލްސާ ކުރެވި މަށްވަރާ ކުރެވިގެންނެވެ.\n(ށ) އެޑްވައިޒަރީ ބޯޑަށް ހުށަހެޅޭ ކޮންމެ ކަމެއްގައި ގޮތް ނިންމަންވާނީ، ހާޒިރުވެ ތިބި މެންބަރުންގެ މެދުގައި ވޯޓުލައިގެންނެވެ. މެންބަރުންގެ މެދުގައި ވޯޓު އެއްވަރުވެއްޖެނަމަ، ރިޔާސަތުން ވޯޓު ދޭންވާނެއެވެ.\n(ނ) ޖަލްސާގެ ނިންމުންތައް ވަކިވަކީން ތަރުތީބު ކުރެވި، ރައްކައު ކުރެވިފައި ހުންނަންވާނެއެވެ.\n11 ވަނަ މާއްދާ - މެންބަރުކަމުގެ މުއްދަތު\n(ހ) ބޯޑުގެ މެންބަރުންގެ ތެރެއިން، މަގާމުގެ ހައިސިއްޔަތުން ބައިވެރިވާ މެންބަރުން، އެ ފަރާތެއް އެ މަގާމެއްގައި ދެމިހުރިހައި ހިނދަކު އެޑްވައިޒަރީ ބޯޑުގެ މެންބަރެއް ކަމުގައި ބެލެވޭނެއެވެ.\n(ށ) މެންބަރުންގެ ތެރެއިން ޖުޑީށަލް ސަރވިސް ކޮމިށަނުން ޢައްޔަނު ކުރާ މެންބަރުންނާއި، ފަންނީ މާހިރެއްގެ ގޮތުގައި ޢައްޔަނުކުރާ މެންބަރު، އެ މަގާމުން ވަކިކުރުމަށް ނުނިންމާހައި ހިނދަކު މަގާމުގައި ދެމިތިބޭނެއެވެ.\n12 ވަނަ މާއްދާ - މެންބަރުކަން ނިމުމަކަށް އައުން\nމެންބަރަކަށް، އަންނަނިވި ހާލަތްތަކުންކުރެ ހާލަތެއް މެދުވެރިވެއްޖެނަމަ، މެންބަރުކަން ނިމުމަކަށް އައީއެވެ.\n(ހ) ލިޔުމުން އިސްތިއުފާދިނުން.\n(ށ) މަގާމުގެ މަސްއޫލިއްޔަތު އަދާ ނުކުރެވޭފަދަ، ދާއިމީ ބައްޔެއް ވުން ނުވަތަ ށަރުޢީ ބަންދެއް ވުން.\n13 ވަނަ މާއްދާ - މެންބަރެއްގެ ގޮތުގައި ހުރެ ކޮށްގެން ނުވާނެ ކަންކަން\nއެއްވެސް މެންބަރަކު، އެ މަގާމުގައި ހުރިހާ ހިނދަކު، އަންނަނިވި ކަންކަން ކޮށްގެން ނުވާނެއެވެ.\n(ހ) އެ މެންބަރަކަށް ލިބިފައިވާ ތަމްރީނާއި ހުނަރެއް، ހުއްދަނެތި މިފަދަ އެހެން ތައުލީމީ މަރުކަޒަކާ ހިއްސާކުރުން.\n(ށ) މިފަދަ ތައުލީމީ މަރުކަޒެއްގެ ހިންގުމާއި، ހިންގުމުގެ އިސްފަންތީގައި މަސައްކަތް ކުރުން.\n(ނ) މެންބަރުކަމުން ވަކިވުމަށްފަހުގައި ވެސް، މެންބަރުކަމުގައި ހޭދަކުރި މުއްދަތުގައި ލިބިފައިވާ މައުލޫމާތެއް، އެކެޑަމީއަށް ގެއްލުންވާނޭ ފަދަ ގޮތަކަށް ބޭނުންކުރުން.\n14 ވަނަ މާއްދާ - ސިއްރު ހިފެހެއްޓުން\nޖަލްސާއިން އެހެން ގޮތަކަށް ކަނޑަނާޅައިހައި ހިނދަކު، އެޑްވައިޒަރީ ބޯޑުގެ ޖަލްސާތަކުގައި ކުރެވޭ މަށްވަރާތަކަކީ ސިއްރު މައުލޫމާތެވެ. ބޯޑުގެ ނިންމުންތައް ހާމަކުރުމަށް ކަނޑައަޅައިފައިވާ ގޮތަކަށް މެނުވީ އެފަދަ މަށްވަރާތަކާ ބެހޭ މައުލޫމާތެއް ހާމަކޮށްގެން ނުވާނެއެވެ. އަދި އެއްވެސް ހާލެއްގައި މެންބަރަކު ފާޅުކުރި ޚިޔާލެއް ނުވަތަ ދެއްކި ވާހަކައެއް، އެ މެންބަރާ ހަވާލާދީ ހާމަކޮށްގެން ނުވާނެއެވެ.\n15 ވަނަ މާއްދާ - މަސްލަހަތު ހިމެނޭ ކަމެއްގައި ބައިވެރިނުވުން\nއެއްވެސް މެންބަރެއްގެ މަސްލަހަތު ފުށުއަރާ، ނުވަތަ މަސްލަހަތު އަރާރުންވާ ކަމެއް އެޖެންޑާގައި އޮތްނަމަ، އެ ކަމެއް ރިޔާސަތަށް ނުވަތަ ޖަލްސާއަށް ހާމަކުރުމަށްފަހު، އެ އެޖެންޑާ އައިޓަމަކުން އެ މެންބަރަކު ތަނާޒުލުވާން ވާނެއެވެ. އަދި މަސްލަހަތު ފުށުއަރާ، ނުވަތަ މަސްލަހަތު އަރާރުންވާ، އެއްވެސް ކަމެއްގެ ވޯޓެއްގައި ބައިވެރިވެގެން ނުވާނެއެވެ. އަދި އެފަދަ ވޯޓެއް ނަގާއިރު ހާޒިރުވެ އިނދެގެން ވެސް ނުވާނެއެވެ.\n16 ވަނަ މާއްދާ - ނިންމުންތަކަށް ޢަމަލުކުރުން\nއެޑްވައިޒަރީ ބޯޑުގެ ކޮންމެ ނިންމުމެއް، އެ ނިމުނުގޮތް ސާފުވާނޭހެން ރިޔާސަތުން އިއުލާނު ކުރަން ވާނެއެވެ. އަދި އެ ނިމުމަކަށް ޢަމަލުކުރަންވާނީ އެ ނިންމުމެއް ލިޔެ، އޭގައި ޗީފް ޖުޑީށަލް އެޑްމިނިސްޓްރޭޓަރު ނުވަތަ އެ މަސްއޫލިއްޔަތާ ހަވާލުވެ ހުރި މީހަކު ސޮއިކުރުމަށްފަހުގައެވެ.\n17 ވަނަ މާއްދާ - ޢަމަލު ކުރަން ފެށުމާއި، އިސްލާހު ކުރުން\n(ހ) މި ގަވާއިދަށް ޢަމަލުކުރަން ފަށާނީ، ދިވެހި ސަރުކާރުގެ ގެޒެޓުގައި މި ގަވާއިދު ށާއިއުކުރާ ތާރީހުން ފެށިގެންނެވެ.\n(ށ) މި ގަވާއިދު އިސްލާހު ކުރުމުގެ ބާރު ލިބިގެންވަނީ، އެޑްވައިޒަރީ ބޯޑުގެ ލަފާގެ މަތިން، ޗީފް ޖުޑީށަލް އެޑްމިނިސްޓްރޭޓަރއަށެވެ.\nޖުޑީށަލް ސަރވިސް ކޮމިށަނުގެ ގާނޫނު (ގާނޫނު ނަންބަރު 10/2008)\npnq_2021-R-2 - Judicial Accademey Adivisory Board Regulation.pdf\nLast Updated: 2021-01-21 (19 hours ago)


B. Hithaadhoo gai tharahgeege emme gina mashroouthah hingee PPM sarukaarun!\n2014 ވަބަ އަހަރު ހިތާދޫ އަށް ސަރުކާރުން ގެނައި ޖަނަރޭޓަރ އީންޖީނުގެއަށް ވައްދަނީ ފައިލްފޮޓޯ- ހިތާދޫ އަޮންލައިން\nހިތާދޫގައި ތަރައްޤީގެ އެންމެ ގިނަ މަޝްރޫއު ހިންގީ ޕީޕީއެމް ސަރުކާރުން!\nއާމިރު ޢަބްދުއްލަތީފު | 11 ފެބުރުއަރީ 2018\nބ. ހިތާދޫ އަކީ ދިވެހިރާޢްޖޭގެ ޗާޓުގައި ނެތް ރަށެއްކަމަށް ހިތާދޫގެ ރައްޔިތުން އަންނަނީ ބުނަމުންެނެވެ. ސަބަބަކީ ސަރުކާރުގެ ވެރިންނަށް ހިތާދޫ ނުފެންނާތީއެވެ. ހިތާދޫގެ ވަށައިގެންވާ ރަށްރަށަށް ވަޑައިގަންނަވާއިރު ހިތާދޫއަށް ވަޑައި ނުގަންނަވާތީއެވެ. ރަށުގެ ތަރައްގީއަށް ކަންކަން ކޮށް ނުދެއްވަތީއެވެ.\nމައުމޫން އަބްދުލް ޤައްޔޫމުގެ ތިރީސް އަހަރާއި އެމްޑީޕީ ސަރުކާރުގެ ތިން އަހަރާއި ޑރ ވަހީދުގެ2އަހަރާޢި ޕީޕީއެމް ސަރުކާރުގެ ފަސްވަނަ އަހަރު ނިމެންދާއިރު ހިތާދޫ އަށް މި ސަރުކާރުންތަކުން ކޮށްދިނީ ކޮންކަމެއްތޯ ބަލާލުން މުހިންމެވެ.\nރައީސް މައުމޫނުގެ ދިގު ތިރީސް އަހަރުގެ ތެރޭގައި ބ. ހިތާދޫގައި އޮފީހަކާއި ކުރިން އުއްމުލު ގަރާ ސެކަންޑަރީ ސްކޫލު ހިންގި ހިމާރާތުގައި ސިއްހީމަރުކުގެ ނަންބޯޑު ހަރު ކޮށްދެއްވިއެވެ. ފާޚާނާއެއް ބަލިމީޙުން ބާއްވާނެ އެނދެއްވެސް ނެތި ހަމައެކަނި ނަންބޯޑު ހަރުކުރި ކަމަވެ.\nހިތާދޫގައި ބަނދަރެއް ހައްދައިވައި ދެއްވުމުގެ ގޮތުން ރައްޔިތުންގެ ގުދު ބިންދުވައި މަސައްކަތް ކުރުވައި އާދައިގެ ގޮތަކަށް ބަނދަރައް ހައްދަވައި ދެއްވީ ރައީސް މައުމޫނުގެ ވެރިކަމަުގައެވެ. މިއަދުވެސް މި ބަނދަރަކީ އެކަށީގެންވާ ހިމާޔަތް ލިބެމުންދާ ބަނދަރެކޭ ނުދެއްނެވޭނެއެވެ. އަދި ރައްޔިތުން ހިންގަމުން ގެންދިޔަ ހިތާދޫ މަދަރުސާގެ ޢިމާރާތް ބައުވެ ބޭނުން ނުކުރެވޭ ވަރު ވުމުން ސަރުކާރުން ސްކޫލެއް އަޅުއްވައި ދެއްވީވެސް ރައީސް މައުމޫނުގެ ވެރިކަމުގައެވެ.\nރައީސް ނަޝީދުގެ ވެރިކަމުގައި ކުއްލީއްޔާގެ ގޮތްޕެއް ހިތާދޫގައި ގާއިމުކޮށް ޤާރީންނާއި މުދިމުންތަކެއް ވަނީ ތަމްރީނު ކޮށްފައެވެ.\nރައީސް ޑރ. ވަހީދުގެ ވެރިކަމުގައި ބ. ހިތާދޫގައި އުމްރާނީ ތަރައްޤީގެ އެއްވެސް މަޝްރޫއެއް ހިންގާފައި ނުވާއިރު ރައީސް ޢަބްދުއްﷲ ޔާމީނު ޢަބްދުލް ޤައްޔޫމުގެ ވެރިކަމަކީ ބ. ހިތާދޫގައި އުމްރާނީ ގޮތުން އެންމެ ގިނަ މަޝްރޫއު ހިންގި ސަރުކާރެވެ.\nރައީސް ޔާމީނުގެ ސަރުކާރުން ހިތާދޫގެ ދެޖިންސުގެ ޒުވާނުންނަށް ކުޅިވަރު ކުޅެވޭނެ މަގުފަހި ކޮށްދިނެވެ. އެގޮތުން ބަށި ކޯޓަކާއި ފުޓުސެލް ދަނޑެއް ވަނީ ހަދައިދީފައެވެ. އާސަންދަ ލީބޭ ބޭސް ފިހާރައަކާއި ހިތާދޫ ސްކޫލަށް ހަކްލާހުގެ ޒަމާނީ ފެންވަރުގެ ޢިމާރާތެއް ހައްދަވައި ދެއްވީ ރައީސް ޔާމީނުގެ ވެރިކަމުގައެވެ.\nކުނި މެނޭޖު ކުރުމަށް އެހީތެރި ވުމުގެ ގޮތުން ދަޅު ފިއްތާ މެޝިނަކާއި ފުޅި މުގުރާ މެޝިނެއްގެ އިތުރުން ރައްޔިތުންނަށް ފޯރުކޮށްދޭ ކަރަންޓުގެ ޚިދުމަތުގެ ފެންވަރު ރަނގަޅު ކުރުމުގެ ގޮތުން ޖަނަރޭޓަރެއް ވަނީ ޕީޕީއެމްގެ ސަރުކަރުން ހިތާދުއަށް ގެނެސްފައެވެ.\nވޭތުވެތިޔަ ސަރުކާރުތަކަށް ބަލާއިރު އެންމެ ގިނަ ތަރައްޤީގެ މަޝްރޫއު ބ. ހިތާދޫގައި ހިންގާފައި ވަނީ ރައީސް އަބްދުއްﷲ ޔާމީނުގެ ވެރިކަމުގައެވެ.\nކަލޭމެންތީ ހާދަ ދެފުއްކެހެރި ބަޔެކޭ. ފޭސްބުކްގަ އަނެއްދިވެހިރާއްޖެ ލޯގޯ ޖަހާފަ މިކަހަލަ ލިޔުންތައް ލިޔުނީމަ ހަޖަމްކުރަންދަތީހަމަ.\nޢާމިރު؟ ޢާާާާމިރޫޫޫޫޫ؟؟؟ ކޮބާހޭ މަގޭ ޢާމިރު؟ އޭނާޔަށް ކިހިނެއް ހެދީ؟ ކޮބާހޭ އޭނަ؟\nޖިނާާާ! މަގޭ ޢާމިރު ގެނަސްދީ! އޭނާ ކޮބާ؟\nމީ ހަމަ އާމިރުގެ ލިޔުމެއްތަ؟ ގަބޫލެއް ނުކުރެވޭ . އިރު އެރީ ދެކުނުން ބާ؟ ނޫނީ އުތުރުން ބާ ؟\n24 ގަޑިއިރު ކަރަންޓް ޔަގީން ކޮށްދެއްވި ދެއްތޯ\nޢެކަމަކު ސްކޫލެއްވެސް ނެތޯ\nޜަގަޅު ހެޔޮ ވެރިކަމެއް


4 އޮގަސްޓު 2012\nދުނިޔެ އެކިއިރު ދައްކަނީ އެކިކުލަވަރެވެ. ދުނިޔޭގެ އުފާތަކަކީ ސައިބޯނި ބޮތްކެއްފަދަ އެއްޗެއްކަން އަހަންނަށް ވިސްނުނު އިރު ވަގުތު ފާއިތުވެއްޖެ އެވެ. ތެދެކެވެ. މާބޮޑަށްވެސް ލަސްވެއްޖެ އެވެ. ނަމަވެސް އަހަރެން ހިތްވަރު ދޫކޮށެއް ނުލަމެވެ. އަހަރެން މަސައްކަތްކުރީ އަހަރެންގެ ދިރިއުޅުމުގެ ބާކީއޮތް މަދު ދުވަސްކޮޅު ރަނގަޅު ގޮތުގައި ހޭދަކޮށް ކުރެވިފައިވާ ފާފަތަކަށް ތަޢުބާ ވުމަށެވެ.އެއީ މީގެ ދެއަހަރު ކުރިއެވެ. ވިޔާނުދާ ރައްޓެހިންނާޖެހި ދުނިޔޭގެ މަޖަލާއި ސަކަރާތުގައި އަހަރެން ހޭބޯނާރާ އުޅުނު ދުވަސްވަރެވެ. އަހަރެންގެ ޢާއިލާއެއް، ގާތްތިމާގެ މީހެއް ނެތްނަމައޭ އޭރު އަހަރެންގެ ހިތަށް އަރައެވެ. އޭރުވެސް އަހަރެން މަދުމަދުން މަންމަމެން ގެއަށް ވަދެލަމެވެ. ފަހުން ފަހުން އައިސް އެގެއަށް ނުވަންނަނީ މަންމަމެން އަހަރެންގެ އުޅުން ހުންނަގޮތާމެދު ފާޑުކިޔާތީ އެވެ. ކޮންމެ ގޮތެއްވިޔަސް އަހަރެންގެ ދިރިއުޅުމުގައި އެހެންމީހަކަށް އަހަރެން އުޅެންވީގޮތް ކިޔައިނުދެވޭނެކަމަށް އަހަރެން ދުށީމެވެ. އަދި މަންމަމެންގެ އާދޭހަށް އެއްވެސް ފަރުވާލެއް ނުބަހައްޓަމެވެ. އަހަންނަށް އަބަދުވެސް ހެޔޮއެދޭ މައިންބަފައިންގެ އާދޭސްތައް ބޮލާލާ ޖެހުމަށްފަހު އަހަރެންގެ ރައްޓެހިންނަށް އިތުބާރު ކުރެވުނީ ކީއްވެގެންކަމެއް ޚުދު އަހަންނަކަށްވެސް ނޭނގެ އެވެ.\nދުވަސްތައް މާޒީއާ އެކުވަމުންގޮސް އާދުވަހަކަށް އިރުއަރައިފިއެވެ. އަހަރެން ހައިރާންވީ ނިދާހޭލުމާއެކު އަހަރެންގެ ކަންފަތުގައި މަންމަގެ އަޑު ޖެހުމުންނެވެ. ތެދެކެވެ. މިހާދުރަށް މަންމަ އަހަރެން އުޅޭތަނަށް އެއައީ އަހަރެން ހޯދާށެވެ. މަންމައައީ ޢާއިލާގެ އެންމެން މިއަދު ދަތުރު ދިއުމަށް ހަމަޖެހިފައިވާތީ އަހަރެން ބަލައެވެ. ނަމަވެސް އަހަރެން ހަމަ ވަގުތުން މަންމަމެންނާއެކު ދަތުރު ދިއުމަށް އިންކާރު ކުރީމެވެ. ރައްޓެހި ކުއްޖެއްގެ ޕާޓީއެއް އެބައޮތްކަމަށް ބުނަމުންނެވެ.\nމަންމަ މާޔޫސްކަމާއެކު އެނބުރި ގެއަށް ދިޔަ އެވެ. އެމީހުން ދަތުރު ދިއުމަށް ހަމަޖެހިފައިވަނީ ކައިރީގައި އޮތް ފަޅުރަށަކަށެވެ. އެހެންކަމުން ދަތުރަށް ބޭނުންވާ ހުރިހާ ސާމާނެއް ހިފައިގެން މަންމަމެންނަށް ފުރުނުއިރު 7:30 ވެއްޖެ އެވެ. މަންމަމެން ދަތުރު ދިޔަކަން އަހަރެން ފަހުން ހަނދާނެއް ނެތެވެ. އަހަރެން އުޅުނީ ޕާޓީގެ ކަންތައްތައް ހަމަޖެއްސުމުގަ އެވެ.\nމެންދުރުން އަނބުރާ2ޖަހައިފި އެވެ. އަހަރެން އިނީ ޓީވީން އައި ފޯރިގަދަ ފުޓްބޯޅަމެޗެއް ބަލާށެވެ. އަހަރެންގެ މޮބައިލްފޯން ރިންގްވާންފެށީ އެވަގުތު އެވެ. ރައްޓެއްސަކު ޚަބަރުދިންގޮތުގައި އިންޑިޔާކަނޑުގެ ހުރިހާ ގައުމުތަކަކަށްވަނީ ސުނާމީ އަރާނެކަމުގެ އިންޒާރެއް ދީފަ އެވެ. އޭގެތެރޭގައި ދިވެހިރާއްޖެވެސް ހިމެނެ އެވެ. އަހަރެން އަވަހަށް ޓީވީގެ ޗެނަލް ބަދަލުކޮށްލީމެވެ. ޓީވީއެމްއިންވެސް އަވަސް ޚަބަރުގެ ގޮތުގައި އަންނަނީ މި ޚަބަރެވެ.\nކުއްލިއަކަށް އަހަރެންގެ ހަނދާނަށްއައީ މަންމަމެން މިއަދު ދަތުރުގޮސް ވީކަމެވެ. އަހަރެންގެ ހިތް ބާރުބާރަށް ތެޅެންފެށި އެވެ. ހަދާނެގޮތް ހުސްވި އެވެ. އަހަރެން ފޯނުނަގާފައި އަވަހަށް މަންމައަށް ގުޅީމެވެ. ނަމަވެސް ކަންދިމާކުރިގޮތުން ޖަވާބެއް ނުދެ އެވެ. ބާކީތިބި ޢާއިލާގެ ހުރިހާ މެންބަރުންގެ ފޯނަށްވެސް އަހަރެން ގުޅީމެވެ. ނަމަވެސް އެއްވެސް ޖަވާބެއް ނުލިބުނެވެ. އަހަރެން މާބޮޑަށް ހާސްވި އެވެ. އަހަރެން އަވަސްވެގަތީ އަވަހަށް ބޭރަށް ނުކުތުމަށެވެ. ބޭރަށް ނުކުތްއިރު މީހުންތައް ރޮއި މަރުވަނީ އެވެ. އެންމެންގެ މޫނުމަތިންވެސް ފެންނަނީ މާޔޫސްކަމައި ހާސްކަމެވެ. މުޅި މަގުތައްމަތީގައި އޮތީ ހުސް ލޮނެވެ. ލޮނުގަނޑު ބޮޑުކަމުން އަހަރެންގެ މެއާހިސާބަށް އަރަ އެވެ. ލޮނުގަނޑުގެ ތެރޭގައި ފަތަމުން ކަހަލަ ގޮތަކަށް އަހަރެން ކުރިއަށްދެވޭތޯ މަސައްކަތްކުރީމެވެ. އަހަރެންގެ ނަސީބު ރަނގަޅުކަމުން ކުރިއަށްދެވުނެވެ.\nވަކިހިސާބަކަށް ދެވުނުތަނާ ކުރިމަތީގައި ހުރި ބޮޑު ގާފުންޏެއް އެއްކޮށް އަހަރެންގެ ގައިމައްޗަށް ވެރުނެވެ. ވީތަދުން ވަރަށް ބާރަށް ހަޅޭލަވައިގަނެވުނެވެ. އަހަންނަށް ވީގޮތް ޚުދު އަހަންނަކަށްވެސް ނޭނގުނެވެ. ހޭއެރިއިރު އަހަރެން އޮތީ ހަސްފަތާލުގެ އައިސީޔޫގަ އެވެ.\nއަހަރެންގެ ބޯ އެއްކޮށްވަނީ ބެންޑޭޖްކޮށްފަ އެވެ. ޑޮކްޓަރު އަހަންނަށްދިނީ ހިތާމަވެރި ޚަބަރެކެވެ. ޑޮކްޓަރު ބުނީ އަހަރެންގެ ބޮލަށާއި ފަޔަށްވަނީ ވަރަށްބޮޑަށް ގެއްލުންވެފައި ކަމަށެވެ. އަދި އަހަންނަށް ނުހިނގޭނެކަމަށްވެސް ޑޮކްޓަރު ބުންޏެވެ.\nއަހަރެން ވަރަށް ދެރަވި އެވެ. ހިތާމަކުރީމެވެ. އަހަރެންގެ ދިރިއުޅުމުގެ ބާކީއޮތް ދުވަސްކޮޅު އަހަރެންނަށް ވޭތުކުރަންޖެހޭނީ ނުކުޅެދޭ މީހެއްގެ ގޮތުގަ އެވެ. މިހެން ހިތަށްއަރާ ކޮންމެ ފަހަރަކު އަހަރެންގެ ދެލޯ ކަރުނައިން ތެމެ އެވެ.\nފަހުން އަހަންނަށް ޚަބަރު ލިބުނުގޮތުގައި އަހަރެންގެ ޢާއިލާގެ އެންމެންވެސް މަރުވީ އެވެ. އާއެކެވެ. ރިހޭފައިމައްޗަށް ފޮއި ވެއްޓުނީއެވެ. އެދުވަހުންފެށިގެން އަހަރެން އިސްލާޙްވީއެވެ. އަދި ފުރިހަމަ ތަޢުބާއަކުން ތަޢުބާވީމެވެ. މިއީ އަހަރެންނަށް ކުރެވުނު ހިތި ތަޖްރިބާއެއްކަމުގައި ބަލައިގެންނެވެ.\n(ނޯޓް: މިއީ ބ. އަތޮޅު މަދަރުސާގެ ހެދޭކުރި ޖަމިއްޔާ އާއި އީޓީ ގުޅިގެން މިއަހަރު ބޭއްވި ކުރުވާހަކަ ލިޔުމުގެ މުބާރާތުގައި ނަޖުވާ އިބްރާހިމް ރަޝީދު، ބ. ދަރަވަންދޫ ލިޔެފައިވާ ވާހަކަ އެކެވެ.)\nޖެނުއަރީ 9, 2013 at 5:07 pm\nވ. ސަޅި ވާހަކަ ނަޖޫ…\nޖެނުއަރީ 8, 2013 at 5:49 pm\nވ . ރީތި


ސުޕްރީމް ކޯޓު: ދީބާޖާ މައްސަލަ ތިން ވަނަ ފަރަށް ވަނީ ފަށައިފައި -- އަވަސް ފޮޓޯ\nހާއިޒް ޒަމީން· 1 ނޮވެމްބަރ 2021\nދީބާޖާ އިންވެސްޓްމެންޓަށް ލިބުނު ގެއްލުމުގެ ބަދަލަށް 348 މިލިއަން ރުފިޔާ ދިނުމުގެ މައްސަލައިގައި ސުޕްރީމް ކޯޓުގައި ދެން އޮންނާނީ ދެފަރާތުން ހުލާސާ ބަޔާން އިއްވުމެވެ.\nމި މައްސަލަ ތިން ވަނަ ފަހަރަށް ސުޕްރީމް ކޯޓުގައި ފަށައިފައިވާއިރު މިއަދު ކުރިއަށް ގޮސްފައި ވަނީ ދައުލަތުގެ ފަރާތުން ރައްދު ދިނުމެވެ.\nދީބާޖާގެ ފަރާތުން ހުށަހަޅާފައިވާ އިސްތިއުނާފީ ނުކުތާކަކަށް ދައުލަތުގެ ފަރާތުން ރައްދުދެމުން، އެކުންފުންޏާ އެކީ އެއްބަސްވުމަށް ދިއުމާ ހަމައިން ފެށިގެން އެއްބަސްވުން ބާތިލުކުރަން ޖެހުމާ ހަމައަށް ކަން ހިނގާ ދިޔަ ގޮތް ވަނީ ކިޔައިދީފަ އެވެ. އެއްބަސްވުން ބާތިލުކޮށްފައިވަނީ ފެރީގެ ހިދުމަތް މެދުކެނޑުމަށްފަހު ހިދުމަތް ނުލިބޭ ކަމަށް ތަކުރާރުކޮށް ޓްރާންސްޕޯޓް މިނިސްޓްރީއަށް ޝަކުވާ ލިބުމުން އެތައް ލުޔެއް އެކުންފުންޏަށް ދިނުމަށްފަހުގައި ކަމަށް ދައުލަތުން ބުނެ އެވެ. އަދި ހިދުމަތް ފެށުމަށް އެތައް ފުރުސަތެއް ދިނުމުން ވެސް އެކަން ކޮށްފައި ނުވާތީ ކަމަށް ދައުލަތުން ވަނީ ބުނެފަ އެވެ.\nފެރީގެ ހިދުމަތް ނުދީ އެއްބައި ރަށްރަށުގައި 45 ދުވަހަށް ވުރެ ގިނަ ދުވަސް އަދި ބައެއް ރަށްރަށުގައި ހަ މަހަށް ވުރެ ގިނަ ދުވަސް ދީބާޖާއިން ހޭދުކުރި ކަމަށް ދައުލަތުން މިއަދު ސުޕްރީމް ކޯޓުގައި ބުންޏެވެ.\nދައުލަތުން އިތުރަށް ބުނެފައިވަނީ ހައިކޯޓުން މައްސަލަ ނިންމުމުގައި ގާނޫނީ ގޯހެއް ހަދައިފައި ނުވާ ކަމަށެވެ. އަދި އެއްބަސްވުން އުވާލުމުގައި ކޮންޓްރެކްޓާ ބެހޭ ގާނޫނުގެ އެއްވެސް މާއްދާއަކާ ހިލާފުވެފައި ނުވާކަން ހައިކޯޓުގައި ސާބިތުކޮށްދީފައިވާނެ ކަމަށެވެ.\nދީބާޖާއިން ގެއްލުމުގެ ބަދަލުގެ ގޮތުގައި ހިސާބު ޖަހައިފައިވަނީ އެއްވެސް ފަންނީ މާހިރެއް އަދި ގަބޫލުކުރެވޭ އިދާރާއަކާ ވެސް ހަވާލާދިނުމެއް ނެތި އެކުންފުނިން އަމިއްލައަށް ކަމަށް ދައުލަތުން ބުނެ އެވެ. ދީބާޖާއިން ފެރީގެ ހިދުމަތް ދިނުމަށް ވަރަށް ބޮޑު ހަރަދެއް ކުރި ކަމަށް ބުނި ނަމަވެސް އެ ހަރަދުތަކުގެ ތަފްސީލް އެނގޭނެ އެއްވެސް ލިޔެކިޔުމެއް ކޯޓުތަކުގެ އެއްވެސް މަރުހަލާއަކަށް ހުށަހަޅާފައި ނުވާ ކަމަށް ދައުލަތުން ފާހަގަކޮށްފައިވެ އެވެ. ދައުލަތުން ބުނީ ދީބާޖާ އިން އަމިއްލަ އަށް ޖަހައިފައި ހުރި ހިސާބުތަކެއްގެ މައްޗަށް ރިއާޔަތްކޮށް ބަދަލު ނަގައި ނުދެވޭނެ ކަމަށެވެ.\nދައުލަތުގެ ވާހަކަތަކަށް ރައްދު ދެމުން ދީބާޖާ އިން ބުނީ އެއްބަސްވުން ބާތިލުކުރޭވޭނެ ހާލަތެއް ކަމަށް ހެދުނު އެއްބަސްވުމުގައި ވަނީ ހިދުމަތްދޭ ބޮޑު ބަޔަކަށް ނުވަތަ ހިދުމަތް މެދުކެނޑުމުން ކަމަށެވެ. ހަމައެކަނި ތުޅާދޫގެ ހިދުމަތް ނުވަތަ ބ އަތޮޅުގެ ފެރީގެ ހިދުމަތް މެދުކެނޑިގެން އެއްބަސްވުން އުވައިނުލެވޭނެ ކަމަށެވެ. ފެރީ އަކީ ކަނޑުގައި ދުއްވާ އެއްޗެއް ކަމަށާއި ކަނޑުގަދަ ދުވަސްވަރު ދަތުރު ނުކުރެވޭނެ ކަމަށްވެސް އެ ކުންފުނީގެ ފަރާތުން ވަކީލް ވަނީ ފާހަގަކުރައްވާފަ އެވެ.\nދީބާޖާއިން ބުނީ އެކުންފުޏަށް ލިބުނު ގެއްލުމުގެ ބަދަލުގެ ގޮތުގައި 348 މިލިއަން ރުފިޔާ ނަގައިދޭން ސިވިލް ކޯޓުން ހުކުމްކޮށްފައިވަނީ ހަދައިފައިވާ އޮޑިޓްތަކަށް ބިނާކޮށް ކަމަށާއި އެކަން ދައުލަތުން ގަސްދުގައި އޮޅުވައިލާން މަސައްކަތްކުރާ ކަމަށެވެ. ނަމަވެސް ދައުލަތުން ވަނީ އެކަމަށް ދެކޮޅު ހަދައިފަ އެވެ.\nމި މައްސަލައިގައި ދެން އޮންނާނީ ޝަރީއަތުން ކުރަން ބޭނުންވާ ސުވާލުތައް ދެފަރާތާއި ކުރުމަށްފަހު މައްސަލައިގެ ހުލާސާ ބަޔާން އިއްވުން ކަމަށް ރިޔާސަތުގައި އިންނެވި ފަނޑިޔާރު އަލީ ރަޝީދު ހުސައިން ވިދާޅުވި އެވެ.\nނ. އަތޮޅާއި ރ. އަތޮޅާއި ބ. އަތޮޅު އަދި ޅ. އަތޮޅުގެ ދަތުރުފަތުރުގެ ހިދުމަތް ދިނުމަށް ދީބާޖާ އިންވެސްޓްމަންޓް ކުންފުންޏާ ހަވާލުކުރީ ރައީސް މުހައްމަދު ނަޝީދުގެ ވެރިކަމުގައި 2010 ވަނަ އަހަރު އެވެ. ނަމަވެސް އެ އެއްބަސްވުމުގެ ދަށުން އޭރުގެ ޓްރާންސްޕޯޓް މިނިސްޓްރީން ފުރިހަމަކޮށް ދޭން ޖެހޭ ކަންކަން ފުރިހަމަ ނުކޮށް 2013 ވަނަ އަހަރު އެއްބަސްވުން ވަނީ ބާތިލު ކޮށްފަ އެވެ.\nއެ އެއްބަސްވުން ބާތިލުކުރުމުން، ދީބާޖާއިން ސިވިލް ކޯޓަށް ހުށަހެޅި މައްސަލައިގައި ގެއްލުމުގެ ބަދަލަށް ދައުލަތުން އެ ކުންފުންޏަށް 348 މިލިއަން ރުފިޔާ ދިނުމަށް ހުކުމްކުރި އެވެ. އެ ހުކުމް ހައިކޯޓުގައި އިސްތިއުނާފް ކުރުމުން މައްސަލަ ނިންމާފައިވަނީ ސިވިލް ކޯޓުގެ ހުކުމް ބާތިލުކުރުމަށެވެ.\nއޭގެ ފަހުން އެ މައްސަލަ ހިފައިގެން ދީބާޖާއިން ފުރަތަމަ ފަހަރަށް ސުޕްރީމް ކޯޓަށް ދިއުމުން 2019 ވަނަ އަހަރު ސުޕްރީމް ކޯޓުން ވަނީ ދައުލަތުން ދީބާޖާ އަށް ބަދަލު ދިނުމަށް ހުކުމްކޮށްފަ އެވެ. ނަމަވެސް ދައުލަތުން އެ ހުކުމް އަލުން ދިރާސާކުރުމަށް ހުށަހެޅުމުން ފަހުން ސުޕްރީމް ކޯޓުން ނިންމީ އެ ކޯޓުގެ ކުރީގެ ހުކުމް ބާތިލު ކުރުމަށެވެ. އެކަމަކު ދީބާޖާގެ މައްސަލާގައި ހައިކޯޓުގެ ނިންމުން ސުޕްރީމް ކޯޓުގައި އިސްތިއުނާފް ކުރުމަށް ފުރުސަތު ދީފައިވެ އެވެ. އެހެންކަމުން ހައިކޯޓުން ސިވިލް ކޯޓުގެ ހުކުމް ބާތިލުކޮށްފައިވާ މައްސަލަ ދީބާޖާގެ ފަރާތުން ތިންވަނަ ފަހަރަށް ސުޕްރީމް ކޯޓުގައި ވަނީ އިސްތިއުނާފްކޮށްފަ އެވެ. މިހާރު ކުރިއަށް އެދަނީ އެ އަޑުއެހުންތަކެވެ.


Canadage eheetherikamaa eku COVAX facility inn Raajje ah vaccine | Jazeera\tކެނެޑާގެ އެހީތެރިކަމާއެކު ކޮވެކްސް ފެސިލިޓީއިން ރާއްޖެއަށް ވެކްސިން - Jazeera\nކެނެޑާގެ އެހީތެރިކަމާއެކު ކޮވެކްސް ފެސިލިޓީއިން ރާއްޖެއަށް ވެކްސިން\nއިބްރާހިމް މުޢާން އަބްދުﷲ June 5, 2021 561 views0\nކެނެޑާއިން ކޮވެކްސް ފެސިލިޓީއަށް ފޯރުކޮށްދީފައިވާ އެހީތެރިކަމާއެކު ކޮވެކްސް ފެސިލިޓީ މެދުވެރިކޮށް ވެކްސިން ލިބޭނެކަމަށް ދިވެހިރާއްޖެ އަށާއި ސްރިލަންކާއަށް ކެނެޑާއިން ކަނޑައަޅުއްވާފައި ހުންނަވާ ސަފީރު ޑެވިޑް މެކްކިނޮން ވިދާޅުވެއްޖެއެވެ.\nކެނެޑާއިން ވަނީ ކޮވެކްސް ފެސިލިޓީއަށް 220 މިލިއަން ކެނޭޑިއަން ޑޮލަރުގެ އެހީ ފޯރުކޮށްދީފައެވެ. މިއީ ދުނިޔޭގެ ފަގީރު ގައުމުތަކަށް ވެކްސިން ފޯރުކޮށްދިނުމަށް އދ. އިން ކުރަމުން އަންނަ މަސައްކަތުގެ ތެރެއިން ކުރެވެމުން އަންނަ މަސައްކަތެކެވެ.\n"ވަން ވޯލްޑް ޕްރޮޓެކްޓެޑް" ގެ ދަށުން ވެކްސިން އެލައިއެންސް ގަވީ އާއި ޖަޕާން ސަރުކާރުން ގުޅިގެން ޖޫން މަހުގެ2ވަނަ ދުވަހު ވަނީ ކޮވެކްސް އެޑްވާންސް މާކެޓް ކޮމިޓްމެންޓް (އޭއެމްސީ) ސަމިޓެއް ބާއްވާފައެވެ. ޖަޕާނުގެ ބޮޑުވަޒީރު ސުގާ ޔޮޝިހިޑޭ އާއި ގަވީގެ ބޯޑުގެ ޗެޔަރ ޖޯސޭ މަނުއެލް ބަރޯސޯ މި ސަމިޓު ޗެޔާ ކުރައްވާފައިވާއިރު ކޮވެކްސް އޭއެމްސީ އަށް 2.4 ބިލިޔަން ޑޮލަރުގެ އެހީ ވަނީ ހޯދާފައެވެ.\n2021 ވަނަ އަހަރުތެރޭގައި ތަރައްގީ ވަމުން އަންނަ ގައުމުތަކަށާއި ފަގީރު ގައުމުތަކަށް ވެކްސިން ފޯރުކޮށްދިނުމަށްޓަކައި ބޭއްވުނު ސަމިޓުގައި ގިނަ ގައުމުތަކުން އަދި އަމިއްލަ ކުންފުނިތަކާ ފައުންޑޭޝަންތަކުންވެސް ވަނީ އެހީތެރިކަން ފޯރުކޯށްދީފައެވެ. އެގޮތުން މި ސަމިޓުގައި އެންމެ ބޮޑު އެހީތެރިކަމެއް ވެދީފައިވަނީ ޖަޕާނުންނެވެ. އެއީ 800 މިލިޔަން ޑޮލަރުގެ އެހީއެވެ. ޖަޕަޏުގެ އިތުރުން، އޮސްޓްރޭލިއާއިން 50 މިލިޔަން އޮސްޓްރޭލިޔަން ޑޮލަރުގެ އެހީ ވަނީ ފޯރުކޮށްދީފައެވެ.\nހަމަމިޔާއެކު އަމިއްލަ ފަރާތްތަކާ ކުންފުނިތަކާ ފައުންޑޭޝަންތަކުގެ ތެރެއިން ބިލް އެންޑް މެލިންޑާ ގޭޓްސް ފައުންޑޭޝަނުން 50 މިލިޔަން ޑޮލަރުގެ އެހީ ފޯރުކޮށްދީފައިވާއިރު، މާސްޓަރ ކާޑުން ވަނީ 28 މިލިޔަން ޑޮލަރުގެ އެހީ ދީފައެވެ. އަދި ވިސާ ފައުންޑޭޝަނުން3މިލިޔަން ޑޮލަރުގެ އެހީ ކޮވެކްސްއަށް ދީފައިވާއިރު ގޫގުލްއިން ވަނީ 2.5 މިލިޔަން ޑޮލަރުގެ އެހީ ފޯރުކޮށްދީފައެވެ.\nމިއާއެކު ކޮވިޑް-19 ވެކްސިން ހޯދުމަށް 9.6 ނިލިޔަން ޑޮލަރުގެ އެހީ ކޮވެކްސް ފެސިލިޓީއަށް އަމާޒުކުރެވި ހަމަޖެހިފައިވާއިރު، ވެކްސިން ރައްކާތެރިކަމާއެކު އަވަހަށް ފޯރުކޮށްދިނުމަށްޓަކައި 775 މިލިޔަން ޑޮލަރުގެ އެހީވެސް ވަނި ލިބިފައެވެ. މިއީ ދުނިޔޭގެ ފަގީރު ގައުމުތަކަށް ކޮވިޑް-19 ގެ 1.8 ބިލިޔަން ވެކްސިން ފޯރުކޮށްދެވިގެން ދާނެ މަސައްކަތެކެވެ. 2021 ވަނަ އަހަރުގެ ތެރޭގަޔާއި 2022 ވަނަ އަހަރުގެ ކުރީ ކޮޅު ތަރައްގީވަމުން އަންނަ ގައުމުތަކާއި، ފަގީރު ގައުމުތަކަށް އަގުހެޔޮކޮށް އަދި ހިލޭ ވެކްސިން ފޯރުކޮށްދިނުމަށް މިކަމުގެ ސަބަބުން މަގުފަހިވެގެންދެއެެވެ.\nޖަޕާނުގެ ބޮޑު ވަޒީރު މި ސަމިޓުގައި ވާހަކަދައްކަވަމުން ވަނީ ކޮވިޑް-19 އާއި ދެކޮޅަށް ކުރާ މަސައްކަތުގައި ވެކްސިންގެ މުހިންމުކަމަށް އަލި އަޅުވާލާފައެވެ. އަދި މިއަދު ކޮވެކްސް ފެސިލިޓީއަށް ގިނަ ބެއްގެ ފަރާތުން މިވެވުނު އެހީތެރިކަމާއެކު ދުނިޔޭގެ އކި ކަންކޮޅުތަކުގައި ތިބި އެތައްބަޔަކަށް ވެކްސިން ފޯރުކޮށްދެވި މި ބަލިމަޑުކަމުން އަރައިގަތުމުގެ އުންމީދެއް ލިބިގެންދާނެކަމަށް އުންމީދު ކުރައްވާކަމަށް ވަނީ ވިދާޅުވެފައެވެ.\nކޮވިޑްގެ ބަލިމަޑުކަން ނިމުމަކަށް ގެނެއުމަކި އަހަރެމެން އެންމެންގެ ޒިންމާއެއް. އަދި ކުރިޔަށް އޮތް މުސްތަގުބަލުގައި މިފަދަ ބަލިމަޑުކަމަށް ތައްޔާރުވާމަށް ކުރިޔަށް ވުރެ ވަރުގަދަޔަށް ކޮވިޑްގެ ބަލިމަޑުކަމުން އަރިއަގަންނައިރު ދުނިޔެ ތަރައްގީ ކުރަން ޖެހޭ.\nމިސަމިޓުގައި ފައިސާގެ އެހީތެރިކަން ފޯރުކޮށްދިނުމަށް ވައުދު ވުމުގެ އިތުރުން ގިނަ ގައުމުތަކަކުން ވަނީ ވެކްސިންގެ ދޯޒް ހަދިޔާކުރުމަށްވެސް ވައުދުވެފައެވެ. އެގޮތުން ޖަޕާނުން 30 މިލިޔަން ޑޯޒް ކޮވެކްސް ފެސިލިޓީއަށާއި އެކި ގައުމުތަކަށް ފޯރުކޮށްދިނުމަށް ވައުދުވެފައިވާއިރު، ބެލްޖިއަމް އިން ވަނީ4މިލިޔަން ޑޯޒް ހަދިޔާކުރުމަށް ވައުދުވެފައެވެ. އަދި ޑެންމާކުން 15 މިލިޔަން ޑޯޒް ފޯރުކޮށްދޭއިރު، ސްޕެއިނުންވަނީ ކުރިން ވައުދުވެފައިވާ 7.5 މިލިޔަން ޑޯޒުގެ އިތުރަށް 15 މިލިޔަން ކޮވިޑް ވެކްސިން ހަދިޔާކުރުމަށް ވައުދުވެފައެވެ.\nރާއްޖެ - ކެނެޑާ


Qasim ah majilis raeeskan gellenee!\nގާސިމް މަޖިލީހުގެ ރިޔާސަތުގައި\n7 އޭޕްރީލް 20193ކޮމެންޓް\nގާސިމްއަށް މަޖިލިސް ރައީސްކަން ގެއްލެނީ!\nއިއްޔެ ބޭއްވި ރައްޔިތުންގެ މަޖިލީހުގެ އިންތިހާބުގައި ޖުމްހޫރީ ޕާޓީ ޕީޕީއެމް ޕީއެންސީ ކޯލިޝަނަށް ބޮޑު ނާކަމިޔާބީއެއް ކުރިމަތިވެފައިވާއިރު ކޯލިޝަން އަންނަ 19 ވަނަ މަޖިލީހުގައި ގާސިމަށް މަޖިލީހުގެ ރައީސްކަން ގެއްލޭނެކަމަށް ބެލެވެން ފަށައިފިއެވެ.\nމިހާރު ހިނގަމުންދާ މަޖިލީހުގެ ރައީސް ކަމަށް ގާސިމް ވަޑައިގެންނެވީ ކޯލިޝަންގެ ތާއީދާއި އެކުއެވެ. އެއާއިއެކު ގާސިމަށް ފަހިވާގޮތަށް ޤާނޫނު އަސާސީއާއި ބައެއް ޤާނޫނުތައް ކުއްލި ގޮތަކަށް ބަދަލުވެސް ކުރިއެވެ. އޭގެ ތެރޭގައި އުމުރުން 65 އަހަރު ވުމުން ވެރިކަމަށް ކުރިމަތި ނުލެވޭގޮތަށް އޮތް އޮތުން ބަދަލު ކުރުން ހިމެނެއެވެ.\nޤާނޫނު އަސާސީގެ އެ މާއްދާ ބަދަލު ކުރި ނަމަވެސް ބޭރު މީހުންނަށް ރާއްޖޭގެ ބިން ވިއްކޭގޮތަށް ޤާނޫނު އަސާސީއަށް ގެނެސްފައިވާ އިސްކާހު ބަދަލުކޮށްފައެއް ނުވެއެވެ.\n19 ވަނަ ރައްޔިތުންގެ މަޖިލީހަށް އެމްޑީޕީން ވަކިން ނިކުތުމަށް ނިންމުމުން ގާސިމްވަނީ އިދިކޮޅު ފަރާތްތަކާއިގުޅި މަޖިލީހުގެ ތެރެއިން ސަރުކާރަށް ދަތިކުރުމަށް މަސައްކަތް ކުރައްވާފައެވެ. ސަރުކާރުން ބޭނުންވެގެން ޤާނޫނުތަކަށް ގެންނަ ހުށަހަޅާފައިވާ ބައެއް އިސްލާހުތައް ގެނައުމަށް ދަތިކުރުމާއި ބައެއް ޤާނޫނުތައް ފާސް ނުކުރުންފަދަ ކަންކަން މަޖިލީހުގެ ތެރެއިންވަނީ ކޮށްފައެވެ.\nއެގޮތުން ރައީސް އުފައްދަވާފައިވާ ރިޔާސީ ދެ ކޮމިޝަނަށް ބާރު ދިނުމުގެ ބިލް މަޖިލީހުގެ ތެރެއިން ފާސްކޮށް ނުދިނުމަށް ގާސިމް ރިޔާސަތުގައި އިންނަވައިގެންވަނީ ހުދުމުހުތާރު އެތައް އަމަލެއް ކުރައްވާފައެވެ.\nސަރުކާރަށް ދަތިކުރުމަށް މަސައްކަތް ކުރެއްވުމާއި އިދިކޮޅު ފަރާތްތަކާއި ގުޅިގެން ގާސިމް މަސައްކަތް ކުރެއްވުމުގެ މަތީޖާއެއްގެ ގޮތުން 19 ވަނަ ރައްޔިތުންގެ މަޖިލީހުގެ ރައީސްކަން ގާސިމަށް ދިނުމަށް ކޯލިޝަނުން ދެކޮޅު ހަދާނެކަމަށް ބެލެވެއެވެ.\nގާސިމްގެ ޖުމްހޫރީ ޕާޓީއާއި ރައީސް ޔާމީންގެ ތާއީދާއިއެކު މަޖިލީހަށް ވާދަކުރި ކެންޑިޑޭޓުންގެ ތެރެއިން މަޖިލީހުގެ ގޮނޑި ކާމިޔާބު ކުރެއްވިފައިވަނީ ދިހަ ވަރަކަށް ކެންޑިޑޭޓުންނަށެވެ. ނަމަވެސް ސަރުކާރު ކޯލިޝަންގެ މައި ޕާޓީ އެމްޑީޕީން ސުޕް މެޖޯރިޓީއާއިއެކު މަޖިލީހުގެ 66 ގޮނޑި ކާމިޔާބު ކުރާނެކަމަށް މިހާތަނަށް ސާފުވި ވަގުތީ ނަތީޖާއިން ދައްކައެވެ.\nމީނައަށް ރައީސްކަން އެކަނި ގެއްލިގެނެއް ފަރަކު ނުޖެހޭނެ. މީނަގެ މުއްސަނދިކަމަކީ ގައުމު ފަސާދަކުރުމުގެ ވަރަށް ބޮޑު ދައުރެއް އަދާކުރިކަމެއް. އެކަމުގެ ނާޖާއިޒު ބޭނުންކުރިގޮތް އެބަޖެހޭ ބެލެން.\nތިޔެވަގުތެބޭރެކޮއްލަ ވަރަށް ދެފުއްކެޖެރިޔެއްތޭ\nގާސިމް ބޭރުކުރޭ ރައްޔިތުންނަށް ހަރާންކޯރުވެ ކަމިޝަންތަކަށް ބާރުނުދޭން އުޅެނީ ބަޢާވާތުގެ ހިތިރަހަ މަޖިލިސްގޮނޑި ލިބުނު3ބާޢީން މަޖިލިހުގައި ބައިންދައިގެން ރީތިކޮން ބަވަން ފުރުސަތު ލިބުނީ ރިޔާޒު ނާޒިމް


Google engineer aku AI system ehgai amilla ihusaasthah hunna kamah bunefi | Mihaaru\nގޫގުލް އިންޖީނިއަރަކު އޭއައި ސިސްޓަމެއްގައި އަމިއްލަ އިހުސާސްތައް ހުންނަ ކަމަށް ބުނެފި\n14 ޖޫން 2022 - 07:05\nގޫގުލްގެ އާޓިފިޝަލް އިންޓެލިޖެންސް (އޭއައި) ސިސްޓަމެއްގައި، އޭގެ އަމިއްލަ އިހުސާސްތައް ހުންނަ ކަމަށް އެތަނުގައި މަސައްކަތްކުރާ އިންޖީނިއަރަކު ބުނެފި އެވެ.\nގޫގުލް އިން ބުނީ، އަމިއްލަ އިހުސާސްތައް ހުންނަ ކަމަށް އެ އިންޖީނިއަރު ދައުވާ ކުރަނީ އެ ކުންފުނީގެ އިންގިލާބީ ޓެކްނޮލޮޖީއެއް ކަމަށްވާ، "ދަ ލޭންޖުއޭޖް މޮޑެލް ފޯ ޑައިލޮގް އެޕްލިކޭޝަން" (ލަމްޑާ) ގަ އެވެ. އެ ޓެކްނޮލޮޖީ އަކީ މީހުންނާ އަމިއްލަ އަށް މުއާމަލާތްކުރެވޭ ގޮތަށް އެ ކުންފުނިން ތަރައްގީކުރަމުން އަންނަ އެއްޗެކެވެ.\nއެ އިންޖީނިއަރު ބުނާ ގޮތުގައި، ލަމްޑާ ޓެކްނޮލޮޖީގެ މޮޅުކަމުގެ ސަބަބުން އެއަށް ކަންކަން އިހުސާސްކުރެވެ އެވެ.\nއެކަމަކު، ގޫގުލް އިން ވަނީ، ބްލޭކް ލިމޮނީ ކިޔާ އެ އިންޖީނިއަރުގެ ވާހަކަތައް ދޮގުކޮށްފަ އެވެ. ލިމޮނީ ދެއްކި ވާހަކަތަކަށް ބާރުދޭ އެއްވެސް ހެއްކެތް ނެތް ކަމަށް އެ ކުންފުނިން ބުންޏެވެ.\nއެކަމާ ގުޅޭ ގޮތުން އޭނާ ބައެއް މީޑިއާތަކާ ވާހަކަދައްކާފައި ވާތީ، މުސާރަ ލިބޭ ގޮތަށް އޭނާ މިހާރު ވަނީ ސަސްޕެންޑްކޮށްފަ އެވެ. ގޫގުލް އިން ބުނީ އޭނާ ސަސްޕެންޑްކުރީ ކުންފުނީގެ ސިއްރު ހިފެއްޓުމުގެ އުސޫލާ އޭނާ ހިލާފުވެފައި ވާތީ ކަމަށެވެ.\nރާއްޖެ މިކަމުން ކުރިއަރުވާބަ\nކިޔަވާ ދީބަ ކުދިންނަށް. ލޯނު ކިޔެވުމަށް ދެނީ ހިތުހުރި ގޮތަކަށް. ވިސްނައިގެން މީހުން ކުރިއަރުވާބަ.\nމުސާރަލިބޭގޮތަށްސަސްޕެންޑު؟ ސަމާލުކަންހޯދަންޖެއްސިސުޓަންޓަކާވައްތަރީ! ޓެކުނޮލޮޖީއިން އިންސާނުންދަނީ ހީވެސްނުކުރާކަހަލަ ކުރިއެރުންތައްހޯދަމުން، ޓެކުނޮލޮޖީގެރޭހުގައި އެންމެކުރީގައި އުޅޭ އެއްބަޔަކީ ޝައްކެއްނެތްގޮތުގައި ގޫގަލް، އާޓިފިޝަންއިންޓެލިޖެންސް އަކީ ދުނިޔެއަށް ނުވަތަ އިންސާނުންގެ ދިރިއުޅުމަށް ބޮޑުއިންގިލާބެއް ގެނުވާނެ ޓެކުނޮލޮޖީއަކަމަށްގަބޫލުކުރެވޭތީ ބޮޑެތި ހުރިހާ ކުންފުންޏަކުންވެސް ދަނީ އޭއައި ޓެކުނޮލޮޖީ ތަރަށްގީކުރުމަށް މަސައްކަތްކުރަމުން


Covid-19: Kulli Haalathu Iulaan Kohgen Vaanuva Olhunfiluva Dheyn Adhurey Govaalaifi - Vaguthu\nކޮވިޑް-19: ކުއްލި ހާލަތު އިއުލާންކޮށް ވާނުވާ އޮޅުންފިލުވައިދޭން އަދުރޭ ގޮވާލައްވައިފި\nއަދުރޭ ޕީޕީއެމްގެ އެއްވުމެއްގައި – ވަގުތު އިމޭޖްސް: މުހައްމަދު އަފްޒަލް\nދުނިޔޭގައި ހަލުވި ސްޕީޑުގައި ފެތުރެމުން އަންނަ ކޮވިޑް-19 ރާއްޖެއިން ފެނުމާ ގުޅިގެން ރައްޔިތުންނަށް އަދިވެސް ކަންކަން ސާފުވާންވީ މިންވަރަށް ކަންކަން ސާފު ނުވާ ކަމަށާއި، ކުއްލި ހާލަތް އިއުލާންކޮށްގެން ވިޔަސް ރައްޔިތުންނަށް ވާނުވާ އޮޅުން ފިލުވައި ދޭން ޖެހޭ ކަމަށް އިދިކޮޅު ޕީޕަލްސް ނެޝަނަލް ކޮންގްރެސްގެ ރައީސް އަބްދުއްރަހީމް އަބްދުﷲ (އަދުރޭ) މިއަދު ވިދާޅުވެއްޖެއެވެ.\nރާއްޖެ އިން ކޮވިޑް-19 އަށް 8 މީހަކު ފައްސި (ޕޮޒިޓިވް) ވެފައިވާ އިރު، އޭގެ ތެރޭގައި އެއްވެސް ދިވެއްސަކު ނުހިމެނެއެވެ. އަދި ބައްޔަށް ޝައްކު ކުރެވޭ ގިނަ ބަޔަކު ޓެސްޓް ކުރި އިރު، ގިނަ މީހުން ވަނީ ބައްޔަށް ނައްސި (ނެގަޓިވް) ވެފައެވެ.\nއަބްދުއްރަހީމް ކުރެއްވި ޓުވީޓެއްގައި ވިދާޅުވީ ރައްޔިތުން އަދިވެސް ވާނުވާގައި ތިބިއިރު، އެމީހުން ތިބީ ބިރުވެރިކަމެއްގެ ތެރޭގައި ކަމަށެވެ. އަދި ކަމާބެހޭ ފަރާތްތަކުން ދަނީ އެކި ވާހަކަތައް ދައްކަމުން ކަމަށް ވެސް އަބްދުއްރަހީމް ވިދާޅުވިއެވެ. އެއްބަޔަކު ގައުމުގެ ހުރިހާ ތަކެއްޗެއް ހުސްވެގެން ހިނގައިދާނެ ކަމަށް ބުނަމުންދާ އިރު، އަނެއް ބަޔަކު ގޮވަމުން ދަނީ ބިރު ނުގަތުމަށް ކަމަށް އޭނާ ވިދާޅުވިއެވެ.\n"އެސްއޯއީ އިއުލާންކޮށްގެން ނަމަވެސް ރައްޔިތުންނަށް ވާނުވާ އޮޅުން ފިލުވައި ދެއްވާ" ރައީސް އިބްރާހިމް މުހައްމަދު ސޯލިހް ޓެގް ކުރައްވައި އަބްދުއްރަހީމް ވިދާޅުވިއެވެ.\nއަދުރޭ ވަނީ މީގެ ކުރިން ގައުމު މިހާލަތަށް އައުމުގެ ޒިންމާ ނަންގަވަން ޖެހޭ ފަރާތަކީ ރައީސް ސާލިހު ކަމަށް ވިދާޅުވެެފައެވެ. އެގޮތުން ގައުމުގެ ކަންކަން މިހާ ބިރުވެރި ފައްތަރަކަށް ވެއްޓިގެން ދާއިރު އެމަނިކުފާނު ހުންނަވާކަންވެސް ނޭންގޭ ކަމަށް އޭނާ ވަނީ ވިދާޅުވެފައެވެ.\nމީގެ އިތުރުން ރާއްޖޭގައި ކޮރޯނާ ވައިރަސް ޖެހުނު މީހަކު އެތައް ދުވަހެއް ވަންދެން އުޅުނު އިރު ސަރުކާރަށް އެ މައުލޫމާތު އެނގޭނެ ކަމަށާއި އެ މައުލޫމާތު ސިއްރު ކުރީ ދިވެހި ރައްޔިތުންނަށް ވުރެ ކޮން ކަމެއް މުހިއްމު ވެގެންތޯ އަބްދުއްރަހީމް ސުވާލު އުފެއްދެވިއެވެ.\nމިހާތަނަށް ރާއްޖެއިން އަށް މީހަކު ވައިރަހަށް ޕޮޒިޓިވްވެފައިވާ ކަމަށް ކަމާބެހޭ ފަރާތްތަކުން މިހާތަނަށް ވަނީ އިއުލާންކޮށްފައެވެ.\nކޮވިޑް-19 އާ ގުޅިގެން ރައީސް ގައުމާ މުހާތަބުކުރެއްވުމަށް ވަނީ ހަމަޖެހިފައެވެ.\nކޮވިޑް-19 ފެނުނު ތިން ރިސޯޓު ކަމަށްވާ ކުރެއްދޫ އައިލެންޑް ރިސޯޓާއި، ސޭންޑީސް ބަތަލާ އާއި ކުރަމަތި އައިލެންޑް ރިސޯޓަށް އަރައި ފޭބޭ ގޮތަށް މިހާރު ވަނީ ހުޅުވާލައިފައެވެ. އަދި ކޮވިޑް-19 އަށް ޝައްކު ކުރެވިގެން ވިލަމެންދޫ ރިސޯޓަށް އަރާ ފޭބުން މަނާކުރިއެވެ. އެކަމަކު، އެ ރަށުން މީހަކު ފައްސިވެފައި ނުވެއެވެ. މިހާރު އަރާ ފޭބުން ހުއްޓުވާފައި ވަނީ ސަން އެކުއާ އިރު ވެލި ރިސޯޓަށް އެކަންޏެވެ.\nސަން އެކުއާ އިރު ވެލި ރިސޯޓަށް އަރާ ފޭބުން ހުއްޓުވީ ބައްޔަށް ޝައްކު ކުރެވޭ އަލާމަތްތައް ހުރި މީހެއްގެ ޓެސްޓުތައް ހަދާތީއެވެ.\nމާޗް 12, 2020 15:29\nމިނޫން ސަރުކާރެއް އޮތްނަމަ ރާއްޖޭގައި މިހާރުއޮންނާނީ ތިބުނިގޮތަށް ކުއްލިހާލަތު އިއުލާންފައިކަން ޔަގީން\nމާޗް 12, 2020 15:36\nޢަދުރޭ ކަލޭ މަހަށްދޭބަލަ.. ރައްޔިތުން ބިރުވެރިކަމުގެ ތެރެޔައްނުލާ...\nމާޗް 12, 2020 15:41\nމިނޫން އެހެން ސަރުކާރެއް މިރާއްޖޭގައި އޮތްނަމަ ކުއްލިނުރައްކަލުގެ ހާލަތު އިއުލާންކުރިތާން ކިތައްމެ ދުވަހެއްވިސް


"Oxford vaccine in virus fethurey minvaru fethurey minvaru dhahkurey" | Jazeera\t"އޮކްސްފޯރޑް ވެކްސިންއިން ވައިރަސް ފެތުރޭ މިންވަރު ދަށްކުރޭ" - Jazeera\n"އޮކްސްފޯރޑް ވެކްސިންއިން ވައިރަސް ފެތުރޭ މިންވަރު ދަށްކުރޭ"\nމުޙައްމަދު އަފްޒަލް February 3, 2021 177 views0\nއޮކްސްފޯރޑް - އެސްޓްރަޒެނެކާ ވެކްސިން އިން ވައިރަސް ފެތުރޭ މިންވަރު ދަށްކުރާ ކަމަށް އިނގިރޭސިވިލާތުގެ ސެކްރެޓަރީ އޮފް ސްޓޭޓް ފޮރ ހެލްތު މެޓް ހެންކޮކް ވިދާޅުވެއްޖެއެވެ.\nއިނގިރޭސި ވިލާތުން މިހާރުވަނީ ވެކްސިންގެ ފުރަތަމަ ޑޯޒް 9.6 މިލިއަން މީހުންނަށް ދީފައެވެ. ފުރަތަމަ ޑޯޒްއާއެކުވެސް ތިން މަސް ދުވަހުގެ މުއްދަތަކަށް 76 އިންސައްތައިގެ ރައްކާތެރިކަމެއް ފޯރުކޮށްދޭނެކަމަށް ޔުނިވަރސިޓީ އޮފް އޮކްސްފޯރޑް އިން ވަނީ ހާމަކޮށްފައެވެ. ދެވަނަ ޑޯޒް4ހަފްތާއާއި 12 ހަފްތާއާއި ދެމެދުގެ ވަގުތެއްގައި ދޭން ޖެހޭއިރު، މި ޑޯޒް އާއެކު ވައިރަސްއާ ދެކޮޅަށް 82 އިންސައްތައިގެ ރައްކާތެރިކަމެއް ފޯރުކޮށްދޭނެއެވެ.\nމީގެއިތުރުންވެސް، ޔުނިވަރސިޓީ އޮފް އޮކްސްފޯރޑްގެ ހޯދުންތަކުން ދައްކާ ގޮތުން، އޮކްސްފޯރޑް - އެސްޓްރަޒެނެކާ ވެކްސިންގެ ސަބަބުން ވައިރަސް ފެތުރޭ މިންވަރުވެސް ދަށް ވެގެންދާނެއެވެ. މިކަމާއި ގުޅިގެން ޓްވީޓް ކުރައްވަމުން ހެލްތު ސެކްރެޓަރީ ހެންކޮކް ވިދާޅުވީ، މި ވެކްސިންގެ ސަބަބުން އެހެންމީހުންވެސް ރައްކާތެރި ވެގެންދާނެ ކަމަށެވެ.\nވެކްސިންގެ ސަބަބުން ބަލި ފެތުރޭ މިންވަރު ދަށްކުރެވުމާއިއެކު، އާބާދީގެ ބޮޑުބަޔަކަށް އިމިއުނިޓީ ހޯދަން ފަސޭހަ ވާނެއެވެ. "ބީބީސީ ބްރޭކްފާސްޓް" ގައި ވާހަކަދައްކަވަމުން ހެންކޮކް ވިދާޅުވީ، އެންމެ ފަހުގެ ހޯދުންތައް ވެގެންދާނީ ޕެންޑެމިކުން ސަލާމަތްވުމަށް ވަރަށް ބޮޑު އެހީއަކަށް ކަމަށެވެ.\nދިވެހިރާއްޖޭގައިވެސް މިހާރު ވެކްސިން ދޭން ފަށާފައިވާއިރު، ރާއްޖޭގައި ދެނީ އޮކްސްފޯރޑް - އެސްޓްރަޒެނެކާގެ ފޯރމިއުލާ ބޭނުންކޮށްގެން ސީރަމް އިންސްޓިޓިއުޓް އިން އުފައްދާފައިވާ ކޮވިޝީލްޑް ވެކްސިނެވެ. މި ވެކްސިންގެ 100،000 ޑޯޒް އިންޑިއާގެ ހިލޭ އެހީގެ ދަށުން ރާއްޖެއަށް ވަނީ ލިބިފައެވެ.\nމީގެއިތުރުންވެސް، އަންނަ މާރޗް މަހުގެ ތެރޭގައި އޮކްސްފޯރޑް - އެސްޓްރަޒެނެކާ އާއި ދިވެހިރާއްޖެއާ ދެމެދު ވެފައިވާ އެއްބަސްވުމުގެ ދަށުން ފޯރުކޮށްދިނުމަށް ހަމަޖަހިފައިވާ 700،000 ޑޯޒްގެ ފުރަތަމަ ބެޗު ލިބޭނެކަމަށް ހެލްތު މިނިސްޓަރ އަހްމަދު ނަސީމް ވަނީ ހާމަކުރައްވާފައެވެ. ރާއްޖޭގައި މިހާތަނަށް ވެކްސިން ދިން މީހުންގެ އަދަދު ވަނީ 880 އަށް އަރާފައެވެ.


Raajje Aai Raajjein Beyruge Airlinethakuge Cabin Crew Innah Vaan Beynun Nama Miothee Salhi Course Eh - Vaguthu\nރާއްޖެ އާއި ރާއްޖެއިން ބޭރުގެ އެއާލައިންތަކުގެ ކެބިން ކްރޫންނަށް ވާން މި އޮތީ ސަޅި ކޯހެއް\nމިހާރު އުޅޭ ޒުވާން ކުދިން ކައިރިން ކުރިއަށްދާން ބޭނުންވަނީ ކޮންދާއިރާއަކުންތޯ ސުވާލުކޮށްފިނަމަ ބުނާނީ، ބޭނުންވަނީ ކެބިން ކްރޫއަކަށް ވާން ކަމަށެވެ. އެއީ އެ މީހުންގެ ޑްރީމް ޖޮބް ކަމަށެވެ.\nއެ ޑްރީމް ޖޮބް ނުލިބިފައި އެތައް މީހުންނެއް އެބަތިއްބެވެ. ނަމަވެސް އެ މީހުންނަށް އެހީވާނެ ބަޔަކު މިއަދު ތިބުމަކީ އެ ދާއިރާއިން ދާން ބޭނުންވާ ހަރުފަތައް ދިޔުމުގައި ފުރަަތަމަ ފިޔަވަޅެވެ. ދައްކަން މި އުޅެނީ ދިވެހި ކެބިން ކްރޫ އެކަޑެމީގެ ވާހަކައެެވެ. އެ އެކަޑަމީން ހިންގާ ކޯސްތަކުގެ ވާހަކައެެވެ.\n2012 ވަނަ އަހަރުން ފެށިގެން މިއަދާއި ހަަމައަށް އައިރު އެތައް ސަތޭކަ މީހުންނަަށް ކެބިން ކްރޫ ވަޒީފާ ޔަގީންކޮށްދިން ތަނަކީ ދިވެހި ކެބިން ކްރޫ އެކަޑެމީއެވެ. ރާއްޖެ އާއި ރާއްޖެއިން ބޭރުގައި މިހާރުވެސް އެތައް ސަތޭކަ މީހުންނެއް ދަނީ ދިވެހި ކެބިން ކްރޫ އެކަޑެމީން ހިންގި ކެބިން ކްރޫކަމުގެ ކޯސް ކިޔެވުމަށްފަހު ވަޒީފާ އަދާކުރަމުންނެވެ. އެ ކޯސް ހަދައިފިނަމަ ވަޒީފާ ލިބޭނެކަމުގެ ވަރަށް ބޮޑު ޔަގީންކަމެއް އެ އެކަަޑަމީން ދެއެވެ.\nއެގޮތުން މި މަހުގެ 15 ގައިވެސް އެ އެކަޑަމީން ކެބިން ކްރޫ ކޯހެއް މާލޭގައި ފެށުމަށް ދަނީ ތައްޔާރުވަމުންނެވެ. 10 ދުވަހުގެ އެ ކޯހުގައި ބައިވެރިވުމަށް ފުރުސަތު ވަނީ ހުޅުވާލާފައެވެ.\nމި ކޯހުގައި ބައިވެރިވާން ބޭނުންވާ ފަރާތްތަކުން މިހާރުން ފެށިގެން ރެޖިސްޓަރވުމަށް ދިވެހި ކެބިން ކްރޫ އެކަޑެމީން އެދެެއެވެ. ރެޖިސްޓަރވުމަށް އެ ކުއްޖެއްގެ ފުރިހަމަ ނަމާއި، އައިޑީކާޑް ނަމްބަރު، އަދި ގުޅޭނެ ފޯން ނަމްބަރުގެ އިތުރުން އީމެއިލް އެޑްރެސް ޖެހުމަށްފަހު 9958800 އަށް ނުވަތަ ދިވެހި ކެބިން ކްރޫ އެކަޑަމީގެ ފޭސްބުކް ޕޭޖަށް މެސެޖް ކުރުމުން އެ އެކަޑަމީން އެ ފަރާތަކަށް ގުޅާނެއެވެ.\nއެ ކޯހުގައި ބައިވެރިވުމަށް ރެޖިސްޓަރ ކުރެވޭނެ އެންމެ ފަހު ތާރީހަކީ މި މަހުގެ 12 ވަނަ ދުވަހެވެ. ކެބިން ކްރޫ ފައުންޑޭޝަން ލެވެލްގެ އެ ކޯހުގެ ފީގެ ގޮތުގައި 5200 ރުފިޔާ ދައްކަން ޖެހޭއިރު، ކިޔަވަން ޖެހެނީ ހަތް މޮޑިއުލްއެވެ. އަދި 10 ދުވަސް ތެރޭގައި އެ ކޯސް ނިމޭނެއެވެ. ކޯހުގައި ކިޔަވާދޭނީ ޖުމްލަ 50 ގަޑިއިރު ހަމަވަންދެންނެވެ.\nމީގެ އިތުރުން އައްޑޫ ސިޓީގައިވެސް ދިވެހި ކެބިން ކްރޫ އެކަޑެމީގެ ފަރާތުން ކެބިން ކްރޫ ފައުންޑޭޝަން ލެވެލްގެ ކޯހެެއް ފެށުމަށް މިހާރު ދަނީ ތައްޔާރުވަމުންނެވެ. އެ ކޯސް ފަށާނީ އަންނަ މާރިޗް މަހުގެ އެއް ވަނަ ދުވަހުއެވެ.\nމިހާރުން ފެށިގެން އެ ކޯހުގައިވެސް ރެޖިސްޓަރވުމަށް ހުޅުވާލާފައިވާއިރު، 25 ފެބްރުއަރީގެ ނިޔަލަށް ރެޖިސްޓްރޭޝަން ކުރިއަށްދާނެއެވެ. ރެޖިސްޓަރވުމަށް އެ ކުއްޖެއްގެ ފުރިހަމަ ނަމާއި، އައިޑީކާޑް ނަމްބަރު، އަދި ގުޅޭނެ ފޯން ނަމްބަރުގެ އިތުރުން އީމެއިލް އެޑްރެސް ޖެހުމަށްފަހު 9958800/7983659 އަށް ނުވަތަ ދިވެހި ކެބިން ކްރޫ އެކަޑަމީގެ ފޭސްބުކް ޕޭޖަށް މެސެޖް ކުރުމުން އެ އެކަޑަމީން އެ ފަރާތަކަށް ގުޅާނެއެވެ.\nކެބިން ކްރޫ ފައުންޑޭޝަން ލެވެލްގެ އެ ކޯހުގެ ފީގެ ގޮތުގައިވެސް 5200 ރުފިޔާ ދައްކަން ޖެހޭއިރު، ކިޔަވަން ޖެހެނީ ހަތް މޮޑިއުލްއެވެ. އަދި 10 ދުވަސް ތެރޭގައި އެ ކޯސް ނިމޭނެއެވެ. ކޯހުގައި ކިޔަވާދޭނީ ޖުމްލަ 50 ގަޑިއިރު ހަމަވަންދެންނެވެ.\nހުއްދަ ދިނުމުންވެސް ޚިދުމަތްނުދޭ ވިޔަފާރިތަކާއި މެދު ފިޔަވަޅު އަޅަނީ


galehiri: ސަރުކާރާއި ރައްޔިތުން\nސަރުކާރަކީ ރައްޔިތުންނެވެ. ރައްޔިތުންނަކީ ސަރުކާރެވެ. މިދެބަޔަކީ ވަކިވަކި ކުރެވެން ނެތް އެކައްޗެކެވެ. މިހެންވެ، މިދެބައިވެސް ހޭވެރިވާން ޖެހެއެވެ. ދެފަރާތުންމެ ގުޅިގެން މަސައްކަތް ކުރަންޖެހެއެވެ. އެއްފަރާތުން އަނެއްފަރާތަށް އެއްބާރުލުން ދޭންޖެހެއެވެ. އެއްފަރާތުން އަނެއްފަރާތަށް އިޙްތިރާމްކުރަން ޖެހެއެވެ. ކެތްތެރިކަމާއެކުއެވެ. މިހެންމެ، ރައްޔިތުން ނެތްތަނެއްގައި ސަރުކާރެއް ނޯންނާނެ ކަމާއި އަދި ސަރުކާރެއް (ރައްޔިތުންގެ އިސްފަރާތެއް) ނެތްނަމަ ރައްޔިތެއްވެސް ނޯންނާނެކަމަށް ދެކެން ޖެހެއެވެ.\nރައްޔިތުންނަށް ޚިދުމަތް ފޯރުކޮށްދޭން ތިބޭ މީހުންނަކީ، ރައްޔިތުންނަށް ލިބޭ އެއްޗަކުން އުޖޫރަ ދީފައި ތިބޭ ބައެކެވެ. ނަމަވެސް ބައެއް ފަރާތްތަކުން މިކަން ދަންނަކަމަށް ދަންނަވަން ދައްޗެވެ. އެފަދަ ފަރާތްތަކުން ދެކޭގޮތުގައި ރައްޔިތުންނަކީ ވަރަށް ދަށުދަރަޖައިގެ ބައެކެވެ. އެމީހުންނާއި ދޭތެރޭގައި އޮތީ، ތިމަތިމާމެންގެ ޝުހުރަތުގެ މަތިވެރިކަން ދެއްކުމެވެ. ޤާނޫނުތަކާއި، ޤަވާޢިދުތަކަށް އެންމެހައި ރައްޔިތުން އަހުލުވެރިވުމަކީ، މުހިންމު ކަމެއްކަމަށްވިއަސް، ރައްޔިތުންގެ ތެރެއިން ގިނަމީހުންނަކީ، އެމީހަކާއި ގުޅުންހުރި ކަންކަމަކަށް މެނުވީ ރަނގަޅަށް އަހުލުވެރިވެފައިވާ ބައެއް ނޫންކަން އެއީ ޤަބޫލުކުރަން ޖެހޭ ޙަޤީޤަތެކެވެ. ހަމެފަދައިން ރައްޔިތުންގެތެރެއިންވެސް ބައެއްފަރާތްތަކުން ޤަބޫލުކުރާގޮތުގައި ޙިމާޔަތްކުރަން ޖެހެނީ ހަމައެކަނި އޭނާގެ މަސްލަޙަތެވެ. ޤާނޫނުތަކާއި ޤަވާޢިދުތައް ހަދާފައި ހުންނަނީ އެންމެންވެސް އެއްގޮތަކަށް ޝާމިލްވާ ގޮތަށެވެ. ނަމަވެސް ވަގުތާއި، ޙާލަތާއި، ކަމުގެ ބާވަތަށް ރިޢާޔަތްކޮށްގެން ޢަމަލުކުރަންޖެހޭ ފަހަރުވެސް އާދެއެވެ. މިކަން އޮންނަން ޖެހެނީ ޚިދުމަތް ފޯރުކޮށްދޭ ފަރާތްތަކުގެ ޙިކުމަތްތަކުގެ ތެރޭގައެވެ.\nއާދެ! ރައީސުލްޖުމްހޫރިއްޔާގެ އޮފީހަކީ، ސަރުކާރުން ރައްޔިތުންނަށް ފޯރުކޮށްދެއްވާ ޚިދުމަތްތަކުގެ އަގުތައް ބަލައިގަންނަ ތަނެއް ނޫނެވެ. ނަމަވެސް އެކަމާއި ގުޅުންހުރި ބައެއް ވާހަކަތައް އެއޮފީހާއި ޙިއްޞާކުރަން ވެސް ޖެހިދާނެއެވެ. ނަމަވެސް މިފަދަ ކަމެއް ދިމާވުމުން ތިޔަކަމަކީ މިތަނާއި ގުޅުންހުރި ކަމެއްނޫނޭ އެއޮފީހުގެ ބައެއް ފަރާތްޕުޅުތަކުން ވިދާޅުވެ ރުންކުރު ޖަވާބެއް ދެއްވުން އެއީ އެންމެރަނގަޅު ގޮތެއް ނޫނެވެ.\nއިސްވެ މިލިޔުނު ވާހަތަކުގެ ބައެއް ޚުލާޞާތަކަށް ކުރުގޮތަކަށް ނަޒަރު ހިންގާލާއިރު ފެންނަމުންދާ ބައެއް މަންޒަރުތައް ޚުލާސާ ކޮށްލާނަމެވެ. ގާތްގަނޑަކަށް ހެން ސަރުކާރުން ރައްޔިތުންނަށް ފޯރުކޮށްދޭ ޚިދުމަތްތަކަކީ، އަގު ނަގައިގެން ފޯރުކޮށްދޭ ޚިދުމަތްތަކެކެވެ. އެއީ ސަލާން ޖަހައިގެން ހޯދާ ޚިދުމަތްތަކެއް ނޫނެވެ. ނަމަވެސް ކައުންޓަރު ކައިރިއަށް ގޮސް އޭނާ އައި ބޭނުމުގެ ވާހަކަ ދެންނެވުމުން ރުންކުރު ގޮތަކަށް ކީކޭ!! މިހެން ބުނުމުން ދެން އެވާހަކަ އޭނާ ދަންނަވާއިރު ހުންނާނީ އަޑާއި، ރާގު ބަދަލުވެފަ އެވެ.\nކީކޭ!! މިސުވާލުން އެނގެނީ ކައުންޓަރުން އޭނާއަށް ވާޞިލުނުވާ ކަމެކެވެ. ރީތިބަހުން ކުރާ މުޢާމަލާތްތަކަކީ، ކޮށްދެވެންނެތް ކަމެއްގެވެސް ޙައްލުކަމަށް ވިއަސް މިކަންކަން މިގޮތަށް ހިނގަނީ މަދުފަހަރަކު މަދު ތަނެއްގައެވެ. ޚޮދު ރައީސުލްޖުމްހޫރިއްޔާގެ އޮފީހުގައި މިކަންކަން ބައެއްފަހަރު ވިޔަސް ހުރީ މިމޭރުމުންނެވެ. ކޮންމެއަކަސް ރައީސުލްޖުމްހޫރިއްޔާގެ އޮފީހަކީ، އެންމެ މަތީ އޮފީހެވެ. ވަރަށް މަދުން މެނުވީ، އެތަނަށް ދާނީ، އެހެން ތަންތަނުން މަގެއް ނުފެނިގެން ކުރެވޭ އުއްމީދެއްގައެވެ. ނަމަވެސް އެތަނުންވެސް އެކަމެއް ފަހިކޮށް ނުދެއްވި ހިނގައިދާނެއެވެ. އެއީ މައްސަލައެއް ނޫނެވެ. އެހެން ވިޔަސް ރައީސުލްޖުމްހޫރިއްޔާގެ އޮފީހަށް ކަންކަމަށް އެދިގެން ދާ މީސްމީހުންނަށް ކައުންޓަރުން ރުންކުރު ޖަވާބުދެއްވުމަކީ އެދެވިގެންވާ ރީތި ގޮތެއް ނޫނެވެ. އެއީ އާއްމު އޮފީހެއްނޫން ކަމަށް ވާތީއެވެ. އެތަނަށް މީހަކު ކަމަކު ގޮސްފިނަމަ، މޭޒެއްގެ ކައިރީގައި ހުންނަ ގޮނޑިއެއްގައި ހުނަވަތަ ތިރި މޭޒަކާއެކު ހުރި ގޮނޑި ސެޓުގައި ބޭންދުމަށްފަހު، އޯގާތެރިކަމާ އެކު އޭނާގެ ޝަކުވާތަކުގެ އަޑު އައްސަވައި، އެކަމެއް ނޯޓުކުރައްވައި އެކަމުގައި އޭނާއަށްވެސް ފެންނަ ޙައްލެއް އޮތްތޯ ބައްލަވައި ކަން އޮތް ގޮތް ސާފުކޮށްދެއްވައި، މަގުހުޅުވައި ދެއްވައިފިނަމަ. އޭނާ ދިޔަ ކަންތައް ކޮށްނުދެއްވުނު ކަމަށް ވިއަސް ޝުކުރު ވެރިކަމުގެ ގޮތުން ވަރަށް މަތީ އަގެއް އޭނާ ދައްކާނެއެވެ.\nގިނަފަހަރަށް މަސްލަޙަތު ގެއްލެނީ އިދާރާތަކުން ދެއްވާ ޖަވާބުގެ ރާގާއި އަޑުމަޚުރަޖަ ހުންނަ ގޮތުންނެވެ. ކަންކަމަށް އެދިގެން ދާ ފަރާތްތަކާއި މުޢާމަލާތުކުރައްވާ މުއައްޒަފު އެމީސްމީހުންގެ ވާހަކަ ތަކުރާރު ކުރުވުމަކީ، މަސްލަޙަތަށް ބުރޫއަރާ މައިގަނޑު އެއް ސަބަބުކަމުގައި ދަންނަވަން ޖެހެއެވެ. ވާހަކަތައް ތަކުރާރު ކުރުވުމުގެ މާނައަކީ، އެމުއައްޒަފަކު އެމީސްމީހުންނާ މެދު އޯގާތެރިކަމާއެކު ބަލައެއް ނުގަނެވޭ ކަމެވެ. މުއައްޒަފު އެވަގުތު އިންނެވީ އެހެން ކޮންމެވެސް ކަމެއްގެ ތެރޭގައެވެ.\nއޮފީސްތަކަށް ފޯނުކުރުމުން ފޯނު ނުނެންގުވާއި، ކަމާއި ގުޅުންހުރި މުއައްޒަފު އެވަގުތު އިންނެވިތޯ ނުވަތަ ނޫންތޯ ނުބައްލަވައި އިންޓަކަމް ލައިނަށް ޕާސްކުރުމުން ލައިނަކަށްފަހު ލައިނަކަށް ބަދަލުވަމުން ދިއުމާއި، ލިޔުމުން ދޭ ޖަވާބުތަކުގައި ހުންނަ ޢިބާރާތްތައް ކުރަކިވުން އެއީވެސް މަސްލަޙަތު ގެއްލޭ ސަބަބެކެވެ. ރައީސުލްޖުމްހޫރިއްޔާ އޮފީހާއި، އެނޫންވެސް ސަރުކާރުގެ އިދާރާތަކަކީ، ކަންކަމުގާ މީސްމީހުންނަށް ފޮޓޯ ކޮޕީ ނަގައިދޭ ތަންތަނެއް ނޫންކަމަށް ވިއަސް އެފަދަ ކަމެއް ކޮށްދޭން ޖެހޭ ޙާލަތެއްވެސް މެދުވެރިވެދާނެ އެވެ. (ނުނިމޭ)\nލިޔުއްވީ: ޢަލީ ނަޞީރު ޒޫރިޔާގެ/ މަޑަވެލި\n27 މޭ 2014މ.


Adam Fathuhy: May 2013\nNot much or less, just enough salt to taste !\nފަސޭހަކަމާއެކު ފޭސްބުކް ސްޓެޓަސް އަޕްޑޭޓްކުރެވޭނެ އާ ފަންކްޝަންތަކެއް ތައާރަފް ކޮއްފި.\nPosted by Adam Fathuhy\nފޭސްބުކް އިން އަލައް ތައާރަފްކޮއްފައިވާ ސްޓެޓަސް އަޕްޑޭޓް ފީޗަރސް އިން ފަސޭހަމަމާއި އެކު ސްޓެޓަސް އަޕްޑޭޓް ކުރެވޭނެ ގޮތައް ވަނީ ފަރުމާކޮއްފައެވެ. މިގޮތުން އެމީހެއްގެ މޫޑްއެވަގުތު ހުންނަގޮތާ ގުޅޭ އެމޯޓިކަން އާއި މެސެޖް ހިމޭނޭ ލިސްޓުގެ އައިޓަމަކަށް ކްލިކްކޮއްލައިގެން ސްޓެޓަސް އަޕްޑޭޓް ކޮއްލެވެއެވެ. މި ސްޓެޓަސްތައް ބަހާލާފައިވަނީ މައިގަނޑު6ބައެއްގެ މައްޗަށެވެ. އެއީ ފީލިންގ، ވޮޗިންގ. ރީޑިންގ، ލިސިނިން ޓު، ޑްރިންކިން، އަދި އީޓިން ކިޔާ ބައިތަކަށެވެ.\n2 comments: Labels: Information Technology\nދިވެހިންގެ ޓޮންސިލް، ސައިނަސް، ތައިރޮއިޑް އަދި އެޕެންޑިކްސް ! ؟\nދިވެހިންގެ ތެރޭގައި، ސައިނަސް، ޓޮންސިލް، ތައިރޮއިޑް އަދި އެޕެންޑިކްސް ހުރެގެން ނުވަތަ އުފެދިގެން ބަލިވާމީހުން ވަރަށް ގިނައިން މީހުން ބުނެއުޅެވެ. މިއީ އަޅުގަނޑަށް ޤަބޫލުނުކުރެވޭ، ބޮލަށް އުނދަގޫވާ އަދި އެހެންބުނުމުން އެއީ ކާކުބުނި ވާހަކައެއްތޯ ސުވާލުކުރެވެއެވެ. އިންސާނެއްވިއްޔާ، ސައިނަސް، ޓޮންސިލް، ތައިރޮއިޑް އަދި އެޕެންޑިކްސް ހުންނާނެއެވެ. އެއީ އެތެރެހަށީގެ ބައެއް ގުނަވަންތަކަކަށް ކިޔާ ނަންތަކެކެވެ. ބައެއްފަރާތްތަކަށް ވިސްނިފައި އޮންނަނީ އެގުނަވަން ތަކަކީ ބަލިތަކެއްގެ ގޮތުގައެވެ.\n1 comment: Labels: Dhivehi, health\nއޭނާ އަކީ ޖިންނި މައިތިރިކޮށް ބަލިތައް ރަނގަޅުކުރާމީހެއް ! ؟\nއެއީ 1990 ގެ އަހަރުތަކުގެ ތެރެއިން އަހަރެކެވެ. ފަންޑިތައާއި، ސިހުރު ހާހޫރަ ހެދުމަކީ އެޒަމާނުގައި ދިވެހިންގެ މެދުގައި ވަރަށް އާއްމު ކަމެކެވެ. އެކަމުގެ ހުނަރާއި ފަންނު ލިބިގެންވާކަމަށް މަޝްހޫރުވެފައިވާ ބަޔަކު ރަށުގައި އުޅެއެވެ. މީގެން އެކަކީ ފަނޑިތައާއި ސިހުރު ހާހުރަ ހަދައިގެން، ބަލިތަކަށް ޝިފާ ހޯދުމަށް މަސައްކަތް ކުރާމީހެކެވެ. ކޮންމެއަކަސް އެއްގެއަކަށް ނިސްބަތްވާ ހުރިހާކުދިން (4ކުދިން ) ލޮލަށް ރަނގަޅަށް ނުފެންނަ ކަމަށާއި އަދި ރޭގަނޑުގެ ވަގުތު ތަކުގައި އެއްވެސް ގޮތަކަށް ނުފެންނަކަމަށް ބުނެ ޝަކުވާކުރަން ފަށައިފިއެވެ. މިކަން މިހިސާބަހަށް ދިއުމުން، ފަންޑިތަހަދާމީހާ ޖިންނިގެނެސް ސުވާލުކުރުމުން އެނގިފައިވަނީ އެގޭގެ ހުރިހާކުދިންނަށް ބާރުގަދަ ސިހުރެއް ހަދާފައިވާކަމެވެ. ފަންޑިތަވެރިޔާގެ ލަފާގެ މަތިން ރޯމަހުގެ މޭތަކެއް ހޯދައި، އޭގައި ފަނޑިތަ ލިޔެ ހުރިހާކުދިންނަށް ކާންދީ ކިޔެވެލި ތަކަށްފަހު ދެތިން ދުވަހުގެ ތެރޭގައި ހުރިހާކަމެއް ރަނގަޅުވެއްޖެއެވެ. ރަށުގެ މީހުން މިކަމާ އާޝޯހްވެ އޭނާގެ މޮޅުކަމުގެ ވާހަކަދައްކާ އުޅެތެވެ.\n10 comments: Labels: Anthropology, blah blah, Dhivehi, health, Humanity, sihuru/exorcism\nI amafinancial accountant, with years of experience in Information Technology in various projects. Including the areas of software engineering, networking and cyber security. more ...\nblah blah (8)\nexplorer glass (1)\ngood governance (5)\n more tweets...\nފަސޭހަކަމާއެކު ފޭސްބުކް ސްޓެޓަސް އަޕްޑޭޓްކުރެވޭނެ ...\nދިވެހިންގެ ޓޮންސިލް، ސައިނަސް، ތައިރޮއިޑް އަދި އެޕ...\nއޭނާ އަކީ ޖިންނި މައިތިރިކޮށް ބަލިތައް ރަނގަޅުކުރާ...\n©2012 - Adam Fathuhy


Chelsea ah huttumeh neh, derby gai bodu thafaathakun Tottenham balikoffi - One Online\nސިލްވާގެ ގޯލަށްފަހު ޗެލްސީން އުފާފާޅުކުރަނީ --- ފޮޓޯ/ ބްލީޗާސް ރިޕޯޓު\nޗެލްސީއަށް ހުއްޓުމެއް ނެތް، ޑާބީގައި ބޮޑު ތަފާތަކުން ޓޮޓެންހަމް ބަލިކޮށްފި\nއިނގިރޭސި ޕްރިމިއާ ލީގުގައި މިރޭ ކުޅުނު ލަންޑަން ޑާބީގައި ޓޮޓެންހަމް ބަލިކޮށް، ޗެލްސީން ބަލިނުވެ ދަމަހައްޓަމުން އައި ރެކޯޑު ހިފަހައްޓައިފިއެވެ.\nޓޮޓެންހަމްގެ ދަނޑުގައި މިރޭ ކުޅުނު މެޗު ޗެލްސީން ކާމިޔާބުކުރީ 3-0 ގެ ތަފާތު ބޮޑު ނަތީޖާއަކުންނެވެ. މިހާތަނަށް މި ސީޒަންގައި ޗެލްސީން ކުޅުނު ފަސް މެޗުންވެސް އެޓީމު ބަލިވެފައި ނުވާއިރު، މިވަގުތު އެޓީމު އޮތީ އެއްވަނައިގައި ލިވަޕޫލާ ހަމަހަމަ ކޮށެވެ. ލިވަޕޫލާއި ޗެލްސީއަށްވެސް ފަސް މެޗުން 13 ޕޮއިންޓް ލިބިފައިވާ ދެޓީމުގެ ފައިދާ ގޯލާއި، ޖެހި ގޯލް، އަދި ކޮޅަށް ވަން ގޯލުގެ އަދަދުވެސް އެއްވަރެވެ.\nޗެލްސީން ލީގުގައި ކުޅުނު ފަސް މެޗުގެ ތެރެއިން ޕޮއިންޓް ގެއްލިފައި ވަނީ ހަމައެކަނި ލިވަޕޫލާ ދެކޮޅަށް ކުޅުނު މެޗުގައެވެ. އެ މެޗު ނިމުނީ އެއްވަރު ވެގެންނެވެ. ޓޮޓެންހަމްއިން ސީޒަންގެ ފުރަތަމަ ތިން މެޗުން މޮޅުވި ނަމަވެސް، މިރޭގެ މެޗަށް ނުކުތްއިރު، އެންމެ ފަހުން ލީގުގައި ކުޅުނު މެޗުގައި އޮތީ ކްރިސްޓަލް ޕެލެސް އަތުން 3-0 އިން ބަލިވެފައެވެ. ފުލުފުލުގައި ވި ދެބައްޔާ އެކު މިހާރު ޓޮޓެންހަމް އޮތީ ތާވަލުގެ ހަތް ވަނައިގައެވެ.\nމިރޭގެ މެޗުގެ ފުރަތަމަ ހާފުގައި ރަނގަޅަށް ކުޅެ، ކުޅުން ކޮންޓްރޯލު ކުރީ ޓޮޓެންހަމްއިންނެވެ. ޗެލްސީގެ ފުރަތަމަ 11 އިން އާންމުކޮށް ފެންނަ ގޯލްކީޕަރު އެޑުއާޑު މެންޑީއަށް އަނިޔާވެ، މިރޭގެ މެޗުގެ ފުރަތަމަ 11 އަށް ނުކުތީ ސްޕެއިންގެ ކެޕާ އަރީޒާބަލާގާއެވެ. ފުރަތަމަ ހާފުގައި ޓޮޓެންހަމްއިން މެޗު ކޮންޓްރޯލުކޮށް ކުޅުނު ނަމަވެސް ކެޕާ ރަނގަޅަށް ޓެސްޓް ކޮށްލެވޭ ވަރުގެ ހަމަލާއެއް އުފެއްދިފައެއް ނުވެއެވެ.\nދެވަނަ ހާފަށް ޗެލްސީން މޭސަން މައުންޓުގެ ބަދަލުގައި އެންގޯލޯ ކާންޓޭ ދަނޑު މައްޗަށް ނެރުމާ އެކު މުޅި މެޗުގެ އޮއިވަރު ބަދަލުވެގެން ދިޔައެވެ. ޗެލްސީން މެދުތެރެ ކޮންޓްރޯލުކޮށް، ހަމަލާތަކަށް ފުރުސަތު ފަހިކުރިއެވެ. މާކަސް އެލޯންސޯގެ ނުރައްކާތެރި ހަމަލާއެއް ހާފުގެ ކުރީކޮޅުގައި ޓޮޓެންހަމް ގޯލްކީޕަރު ހޫގޯ ލޮރިސް މަތަކޮށް ބޭރުކޮށްލާފައިވާއިރު، އޭގެ ފަހުންވެސް ލޮރިސް ވަނީ ބަދަލު ކުޅުންތެރިއެއްގެ ގޮތުގައި މެޗަށް ނުކުތް ޓީމޯ ވާނާ އާއި އަޒްޕިލިކުއެޓާގެ ހަމަލާތައްވެސް މަތަކޮށްފައެވެ.\nޗެލްސީގެ ފުރަތަމަ ގޯލް ފެނިގެން ދިޔައީ ކޯނަރަކުންނެވެ. އެލޯންސޯ ނެގި ކޯނަރު ބޮލުން ގޯލަށް ވައްދާލީ މެޗުގައި މޮޅަށް ކުޅުނު ބްރެޒިލް ޑިފެންޑަރު ތިއާގޯ ސިލްވާއެވެ. އޭގެފަހުން ރަނގަޅު ރޫހެއްގައި ފެނުނު ޗެލްސީން ކަންޓޭގެ ގޯލާއެކު ނަތީޖާގެ ފަރަގު ބޮޑުކުއިރު، އެޓީމުގެ ތިންވަނަ ގޯލަކީ ވާނާގެ ހުރަހަކުން ޑިފެންޑަރު އެންޓޯނިއޯ ރުޑިގާ ޖެހި ގޯލެކެވެ.\nގުޅޭ ޓެގު އިނގިރޭސި ޕްރިމިއާ ލީގު ފުޓްބޯޅަ ޗެލްސީ ޓޮޓެންހަމް ހޮޓްސްޕާ


3 atholhegge ferry ge hidhumaiy Vermillion in huttaalaifi | Mihaaru\nވާމިލިއަންއިން ފެރީގެ ހިދުމަތް ދިން ފެރީއެއް ފަޅުގައި: އެކުންފުނިން ވަނީ ފެރީގެ ހިދުމަތް ދިނުން ހުއްޓާލާފައި---\nތިން އަތޮޅަކަށް ދޭ ފެރީގެ ހިދުމަތް ވާމިލިއަނުން ހުއްޓާލައިފި\n18 ޖޫން 2019 - 12:36 63 comments\nމ. އާއި ފ، އަދި ދ. އަތޮޅުގައި ފެރީގެ ހިދުމަތް ދިނުމަށް ރައީސް މުހައްމަދު ނަޝީދުގެ ވެރިކަމުގައި ހަވާލުކޮށްފައިވާ ވާމިލިއަން ކުންފުނިން އެ އަތޮޅުތަކަށް ފެރީގެ ހިދުމަތް ދިނުން މެދުކަނޑާލައިފި އެވެ.\nއެ ތިން އަތޮޅުގެ ކައުންސިލުން ބުނިގޮތުގައި ރޯދަ މަހުގެ މެދު ތެރެއިން ފެށިގެން އެ ކުންފުނިން ވަނީ ފެރީގެ ހިދުމަތް ދިނުން ހުއްޓާލައިފަ އެވެ. އެ ކުންފުނިން އެ ހިދުމަތް ހުއްޓާލީ އަށް އަހަރު ހިދުމަތް ދިނުމަށް ފަހުގައި ކަމަށް ކައުންސިލްތަކުން ބުނެ އެވެ.\n"މީގެ ކުރިން މެދު ކެނޑުނު ނަމަވެސް ފެރީގެ ހިދުމަތް ދެމުން އައީ. މިހާރު އެއްކޮށް ހުއްޓާލައިފަ އޮތީ. އޭގެ ސަބަބުން ރައްޔިތުންނަށް ވަރަށް ދަތިތައް ކުރިމަތިވޭ،" ދ. އަތޮޅު ކައުންސިލްގެ ރައީސް އަހުމަދު ޝާފިއު ވިދާޅުވި އެވެ.\nއެ ތިން އަތޮޅަށް ފެރީގެ ހިދުމަތް ދޭތީ އެ ކުންފުންޏަށް ވަނީ ރިސޯޓް ހެދުމަށް ދެ ރަށް ދީފަ އެވެ. ފެރީގެ ހިދުމަތް ހުއްޓާލި ނަމަވެސް އެ ދެ ރިސޯޓް އަންނަނީ ހިންގަމުންނެވެ. އެއީ ދ. ވޮއްމުލީގައި ހިންގާ ސެއިންޓް ރީޖިސް އާއި ދޫރެސްގައި ހިންގާ އާވީ ރިސޯޓެވެ.\nއެކަމާ ގުޅޭގޮތުން އެ ކުންފުނީގެ ބަހެއް އަދި ވަނީ ލިބޭ ގޮތް ނުވެފަ އެވެ.\nއެކަމަކު ޓްރާންސްޕޯޓް މިނިސްޓްރީގެ ސްޓޭޓް މިނިސްޓަރު އަހުމަދު އާދިލް ވިދާޅުވީ ވާމިލިއަން އިން ފެރީގެ ހިދުމަތް ދެވެން ނެތްކަން އެ މިނިސްޓްރީ އަށް އަންގާފައިވާ ކަމަށެވެ. ސަބަބެއް ކަމަށް އެ ކުންފުނިން ބުނަނީ އެ ކުންފުންޏަށް ސަރުކާރުން ދޭން ޖެހޭ ބިންތަކެއް ނުދިނުމާއި އެއްބާރުލުން ނުލިބޭތީ ކަމަށް އޭނާ ވިދާޅުވި އެވެ.\nދެ ރިސޯޓް ދީފައި ވަނިކޮށް ފެރީގެ ހިދުމަތް ހުއްޓާލި މައްސަލާގައި އަޅާނެ ފިޔަވަޅެއް ބެލުމަށް އެޓާނީ ޖެނެރަލްގެ ލަފަޔަކަށް އެދިފައިވާނެ ކަމަށް ވެސް އާދިލް ވިދާޅުވި އެވެ.\nއެ ތިން އަތޮޅުގެ ފެރީގެ ހިދުމަތް ހުއްޓިފައިވާތީ އެމްޓީސީސީ މެދުވެރިކޮށް ވަރަށް އަވަހަށް އެ ހިދުމަތް ފަށާނެ ކަމަށް ވެސް އާދިލް ވިދާޅުވި އެވެ.\nMDP ge dhathuru fathuru ge siyaasathu fail vee havaaluvi meehunge niyaiy goasvumun: Aslam\nއެމްޑީޕީގެ ދަތުރުފަތުރުގެ ސިޔާސަތު ފެއިލްވި ސަބަބު---\nއެމްޑީޕީ ކުރީގެ ސަރުކާރުން ފެރީގެ ހިދުމަތް ދޭން އެކި ކުންފުނިތަކާ ހަވާލުކުރީ، އޭގެ ބަދަލުގައި ރިސޯޓްތައް ހަދަން ރަށްރަށާއި ގެސްޓް ހައުސްތަކަށް ބިންތައް ދޫކުރާ ގޮތަށެވެ. ބައެއް ކުންފުނިތަކުން ވަނީ އޭރު ލިބުނު ރަށްރަށުގައި މަތީފަންތީގެ ރިސޯޓުތައް ވެސް ހަދައިފަ އެވެ. އެކަމަކު ފެރީގެ ހިދުމަތެއް ނުދެ އެވެ.\nއޭރުގެ ހައުސިން މިނިސްޓަރު، އަދި މިހާރުގެ ޕްލޭނިން މިނިސްޓަރު މުހައްމަދު އަސްލަމް އިއްޔެ ވިދާޅުވީ ނަޝީދު ސަރުކާރުން ގެންނަން އުޅުނު ދަތުރުފަތުރުގެ ނިޒާމް ފެއިލްވީ އެކަންކަމާ ހަވާލުވި މީހުންގެ ނިޔަތް ގޯސްވުމުން ކަމަށެވެ.\nބައެއް އެއްބަސްވުންތަކުގައި ކަނޑައަޅާފައިވާ ގޮތަށް ފެރީގެ ހިދުމަތް ނުދީގެން އެއްބަސްވުން އުވާލުމުން ބޮޑެތި ބަދަލުތައް ހޯދަން ކޯޓަށް މައްސަލަ ހުށައެޅި އެވެ. އެގޮތުން މިފަހުން އެންމެ މަޝްހޫރުވީ ދީބާޖާގެ މައްސަލަ އެވެ.\nއިތުރު ލިޔުންތައް ޕަބްލިކް ޓްރާންސްޕޯޓް ދ. އަތޮޅު މ. އަތޮޅު ފެރީގެ ޚިދުމަތް ފ. އަތޮޅު ޓްރާންސްޕޯޓް މިނިސްޓްރީ


Covid case thah ithuruvaathee, Immigration ge muvazzafunah lui dhenee - One Online\nއިމިގްރޭޝަންގެ ޕާސްޕޯޓް ސެކްޝަން --\nކޮވިޑް ކޭސްތައް އިތުރުވާތީ, އިމިގްރޭޝަންގެ މުވައްޒަފުންނަށް ލުއި ދެނީ\nރާއްޖޭގައި ހަލުވިކަމާއެކު ކޮވިޑް-19 ފެތުރެމުންދާތީ, މޯލްޑިވްސް އިމިގްރޭޝަންގެ މުވައްޒަފުންނަށް ލުއިދޭން ނިންމައިފިއެވެ.\nއިމިގްރޭޝަންގެ އޮފިޝަލަކު "ވަން" އަށް މިއަދު ވިދާޅުވީ, ކޮވިޑް ކޭސްތައް އިތުރުވަމުންދިއުމާ ގުޅިގެން, އެ އިދާރާއިން ދޭ ހިދުމަތްތަކަށް ބުރޫ އަރައިފާނެތީ, މުވައްޒަފުންނަށް ދެވެން ހުރި ލުއިތައް ދެމުން އަންނަ ކަމަށެވެ. އަދި އެ ލުއިތައް ދެމުން އަންނަނީ ސިވިލް ސާވިސްގެ ގަވާއިދުގެ ތެރެއިން ކަމަށްވެސް ބުންޏެވެ.\nއެގޮތުން އިދާރީ މުވައްޒަފުން ދެ ގަޑިއަކަށް ބަހާލައިގެން މަސައްކަތަށް ނެރެން ނިންމާފައިވާ އިރު, ޕޮޒިޓިވް މީހަކާ ދިމާވެފައިވާ މުވައްޒަފުން އެ މުވައްޒަފަކު ކުރާ މަސައްކަތެއްގެ ބާވަތުން ގޭގައި މަސައްކަތް ކުރުމުގެ ފުރުސަތު ދެމުން އަންނަ ކަމަށް އޮފިޝަލު ވިދާޅުވިއެވެ.\nރާއްޖޭގައި މީގެ ކުރިންވެސް ކޮވިޑް ފެތުރެން ފެށުމުން, ސަރުކާރުގެ މުވައްޒަފުންނަށް ލުއިތަކެއް ދިނެވެ. އެ ލުއިތައް ދިނުމާ ގުޅޭގޮތުން "ވަން" އިން ރައީސް އޮފީހުގެ އޮފިޝަލަކާ ސުވާލުކުރުމުން އަދި ޖަވާބެއް ދެއްވައިފައެއް ނުވެއެވެ.\nގުޅޭ ޓެގު މޯލްޑިވްސް އިމިގްރޭޝަން ކޮވިޑް 19 އޮމިކްރޯން ވޭރިއެންޓް


ހޯނޑެއްދޫގައި ނޭޗާ ޕާކެއް ތަރައްޤީ ކުރަން ހުވަދޫ އެއިޑާއެކު ސޮއި ކޮށްފި\nއަފްގާނިސްތާނަށް ކުރިމަތިވެފައިވާ ބަނޑުހައިހޫނުކަމުގެ ސަބަބުން އާއިލާއަކުން ކުޑަ އަންހެން ކުއްޖަކު ވިއްކާލައިފި\nއުއްމީދަކީ ވަލީ އަހުދު މިސްކިތް ހުޅުވައިދިނުން: ސަފީރު\nކިންގް ސަލްމާން މިސްކިތް ނިމި ހުޅުވަން ތައްޔާރުވެފައި: އެ މިސްކިތް ހުޅުވައިދޭން ސައުދީ ވަލީ އަހުދު އަންނާނެ ކަމަށް އުންދީނު ކުރައްވާ ކަމަށް ރާއްޖެއިން ސައުދީއަށް ކަނޑައަޅުއްާފައިވާ ސަފީރު މުހައްމަދު ހަލީލުު ވިދާޅުވި -- ފޮޓޯ: އަވަސް\nސައުދީ އަރަބިއްޔާގެ ސަރުކާރުގެ އެހީގައި ރާއްޖޭގައި އިމާރާތްކޮށްފައިވާ ކިންގް ސަލްމާން މިސްކިތް ހުޅުއްވައިދެއްވާނީ ސައުދީގެ ވަލީ އަހުދު މުހައްމަދު ބިން ސަލްމާން ކަމަށް ރާއްޖެއިން އުއްމީދު ކުރާ ކަމަށް ސައުދީއަށް ކަނޑައަޅުއްވާފައި ހުންނަވާ ދިވެހި ސަފީރު މުހައްމަދު ހަލީލު ވިދާޅުވެއްޖެ އެވެ.\nހަލީލު މިހެން ވިދާޅުވީ ސައުދީގެ ނޫހެއް ކަމަށްވާ އަރަބް ނިއުސް އަށް ދެއްވި އިންޓަވިއުއެއްގަ އެވެ. ހަލީލް ވިދާޅުވީ ސަލްމާން މިސްކިތަކީ ރާއްޖޭގައި އަޅައިފައިވާ އެންމެ ބޮޑު މިސްކިތް ކަމަށެވެ. އަދި މިސްކިތުން ރާއްޖެއާއި ސައުދީގެ ގުޅުން ވަރަށް ބޮޑަށް ރަމްޒުކޮށްދޭ ކަމަށެވެ.\n“ސަލްމާން މިސްކިތަކީ ރާއްޖޭގެ މިނިވަންކަމުގެ ރަންޔޫބީލު ރަމްޒުކޮށް ދޭނެ ބިނާއެއް.” ހަލީލް ވިދާޅުވި އެވެ.\nމީގެ އިތުރުން ހަލީލް ވިދާޅުވީ ސަލްމާން މިސްކިތް އެއްކޮށް ނިމޭނެ ދުވަހަކަށް އިންތިޒާރު ކުރަމުންދާ ކަމަށެވެ. އަދި ސައުދީގެ ވަލީ އަހުދު މުހައްމަދު ބިން ސަލްމާން މިސްކިތް ހުޅުއްވައިދެއްވަން ރާއްޖެ ވަޑަގައިގަންނަވާނެ ކަމަށް އުއްމީދު ކުރައްވާ ކަމަށެވެ.\nސަލްމާން މިސްކިތް ހުޅުވަން މިހާރު ތައްޔާރުވަމުންދަނީ އަންނަ އަހަރުގެ ރޯދަ މަހު އެވެ. ސަރުކާރުން ވަނީ އެކި ފަހަރުގެ މަތިން ސަލްމާން މިސްކިތް ހުޅުމުގެ މަސައްކަތް މީގެ ކުރިން ވެސް ކޮށްފަ އެވެ. ނަމަވެސް މިސްކިތް ހުޅުވުން ތަފާތު ސަބަބުތަކާ ހެދި ވަނީ ލަސްވެފަ އެވެ. އެއީ އެ މިސްކިތަކީ ސައުދީ ރަސްގެފާނު ހަދިޔާ ކުރައްވާ މިސްކިތަކަށްވެ، އެ މިސްކިތް ހުޅުވަން ސައުދީގެ އިސް ބޭފުޅުން ރާއްޖެ ވަޑައިގަންނަވަން ބޭނުންފުޅުވާތީ އެވެ. އެ ދަތުރު ކުރަން ދަތިވެފައި ވަނީ ކޮވިޑްގެ ހާލަތު މުޅި ދުނިޔޭގައި ވެސް ގޯސްވެފައިވާތީ މިވަގުތު އެއް ގައުމުން އަނެއް ގައުމަށް ދަތުރުކުރުން ރައްކާތެރި ކަމަކަށް ނުވާތީ ކަމަށްވެސް ދިވެހި ސަރުކާރުން ބުނެ އެވެ.\nރިސޯޓް ދަތުރެއް ލިބޭ ޕްރޮމޯޝަނެއް އައިކެއާ އިން\nސަލްމާން މިސްކިތް އިމާރާތް ކޮށްފައިވަނީ ތުރުކީގެ ޓާމެކްސް ކުންފުނިންނެވެ. ސަރުކާރުން އެ ކުންފުންޏާއެކު އެއްބަސްވުމުގައި ސޮއިކުރީ ފެބްރުއަރީ 28، 2017 ގަ އެވެ. މިސްކިތުގެ މަޝްރޫއަށް 24.95 މިލިއަން ޑޮލަރު ހަރަދުވި ކަމަށް ސަރުކާރުން ކުރިން ބުނެފައިވެ އެވެ.


ރޭޕުކުރުމަކީ ޖަނަވާރު އަމަލައް – ރައީސް މައުމޫން | | Sangu News\nރޭޕުކުރުމަކީ ޖަނަވާރު އަމަލައް – ރައީސް މައުމޫން\n17 ޖެނުއަރީ 2020 - 04:37\nއުމުރުން އެންމެ ދެއަހަރުގެ އަންހެން ކުއްޖަކު ރޭޕް ކުރުމަކީ ޖަނަވާރުންގެ އަމަލެއް ކަމަށް ކުރީގެ ރައީސް އަދި އެމްއާރްއެމްގެ ލީޑަރު މައުމޫން އަބްދުލްޤައްޔޫމް ވިދާޅުވެއްޖެއެވެ.\nމައުމޫން މިހެން ވިދާޅުވީ ރާއްޖޭގެ ދެކުނުގެ ރަށެއްގައި އުމުރުން އެންމެ ދެއަހަރުގެ ކުއްޖަކު ރޭޕް ކުރި މައްސަލައެއް ފެންމަތިވުމާއި ގުޅިގެން ކުރެއްވި ޓްވީޓެއްގައެވެ.\nއެނގިފައިވާ ގޮތުގައި، އުމުރުން ދެ އަހަރުގެ ކުއްޖަކު ރޭޕުކޮށްލާފައިވާކަން ކަށަވަރުވެފައިވަނީ، އެކުއްޖާ ފެންވަރުވަން އުޅުނުއިރު ތަދުވާކަމަށް ބުނުމުން، އެކުއްޖާގެ ބޮޑުދައިތަ އޭނާ ގޮވައިގެން ގޮސް ޑޮކްޓަރަށް ދެއްކުމުންނެވެ. މި މުޑުދާރު އަމަލު ހިންގުމުގައި އެކުއްޖާގެ ބައްޕަގެ އިތުރުން ކާފަވެސް ބައިވެރިވި ކަމަށް ވަނީ ޚަބަރު ލިބިފައެވެ.\nއެ ތުއްތު ކުއްޖާއަށް ލިބިފައިވާ އަނިޔާތައް ފެނި، އެކުއްޖާ ބެލި ޑޮކްޓަރަށް ވެސް ކުއްލި ސިހުމެއް ލިބި، ރުއި ކަމަށްވެއެވެ. މި ހާދިސާ ހިނގިއިރު، މަސްތުވާތަކެތި ބޭނުންކުރާ އެކުއްޖާގެ މަންމަ ވަނީ ފަރުވާއަށް މި މަހުގެ ތެރޭގައި މާލެ ގެނެސްފައެވެ.\nމި މައްސަލައާއި ގުޅިގެން ފުލުހުންގެ މީޑިޢަ އޮފިޝަލަކު ވިދާޅުވީ ދެކުނުގެ ރަށެއްގައި އުމުރުން ދުވަސްވީ މީހަކު ދެއަހަރުގެ އަންހެން ކުއްޖަކަށް ޖިންސީ ގޯނާކުރި މައްސަލައެއް ފުލުހުންނަށް އިއްޔެ ހުށަހެޅިފައިވާކަމަށެވެ. އަދި މިމައްސަލަ ވަރަށް ސީރިއަސް މައްސަލައެއްގެ ގޮތުގައި ތަޙުޤީޤު ކުރަމުންދާކަމަށެވެ.\nމިމަމާ ގުޅިގެން، ޖެންޑާ މިނިސްޓްރީގެ ބަހެއް އަދި ނުލިބެއެވެ.


Nukulhedhuntherikan hunna faraaiythakah CabMV in haassa discount eh!\nނުކުޅެދުންތެރިކަން ހުންނަ ފަރާތްތަކަށް ކެބްއެމްވީން ޚާއްސަ ޑިސްކައުންޓެއް!\nމާލޭ ސަރަހައްދާއި އަތޮޅުތެރޭގެ ބައެއް ސަރަހައްދުގައި ފުޅާ ދާާއިރާއެއްގައި ޓެކްސީގެ ޚިދުމަތް ފޯރުކޮށްދެމުންދާ ކެބްއެމްވީން ނުކުޅެދުންތެރިކަން ހުންނަ ފަރާތްތަކަށް ޚާއްސަ ޑިސްކައުންޓެއް ފޯރުކޮށްދިނުމަށް ނިންމައިފިއެވެ.\nއެގޮތުން ޑިސްއެބިލިޓީ ކާޑު އޮންނަ ކޮންމެ މީހަކަށް ކެބްއެމްވީގެ ޚިދުމަތުން ޑިސްކައުންޓްދޭން ނިންމާފައެވެ. އެގޮތުން ޑިސްއެބިލިޓީ ކާޑު އޮންނަ ފަރާތްތަކަށް މާލެއާއި ހުޅުމާލެ އަދި އެއާޕޯޓަށް ކެބް އެމްވީ ޓެކްސީ ސެންޓަރުގެ ކޮންމެ ޓެކްސީ އެއްގައި ކުރާ ކޮންމެ ދަތުރަކަށް 20 ޕަސެންޓް ޑިސްކައުންޓް ލިބޭނެކަމަށް އެކުންފުނިން މައުލޫމާތުދެއެވެ.\nފަހިކެބް ނަމަކަށް ކިޔާ މޯބައިލް އެޕްލިކޭޝަނަކުންނާއި ފޯނުގެ ޒަރިއްޔާއިން ކެބްއެމްވީގެ ޚިދުމަތަށް ދުވާލަކު އެތައް ސަތޭކަ ބަޔަކު އެދޭއިރު، އޭގެ ތެރޭގައި ނުކުޅެދުންތެރިކަން ހުންނަ ފަރާތްތައް ހިމެނޭކަމަށްވެސް އެކުންފުނިން ބުންޏެވެ. އެހެންކަމުން އެ ފަރާތްތަކަށް ޑިސްކައުންޓެއް ދޭން ނިންމީ އެ ފަރާތްތަކުގެ ދަތިތަކަށް ލުއެއް ގެނެސްދިނުމުގެ މަގްސަދުގައި ކަމަށް ވަނީ ބުނެފައެވެ.\nކެބްއެމްވީގެ ކުންފުނީގެ ޚިދުމަތަށް އެއް އަހަރު ވެގެން ގޮސްފައިވާއިރު، މާލެ ސިޓީގެ އިތުރުން އައްޑޫ ސިޓީ، ފުވައްމުލަކު ސިޓީ، ކުޅުދުއްފުށި ސިޓީ އަދި ލ.އަތޮޅުގައި ކެބްއެމްވީގެ ޚިދުމަތްތައް ފޯރުކޮށްދެމުންދެެއެވެ.


3 އޮގަސްޓު 2021 - 15:33 0\nބެލެނެވެރިންގެތަކެއް ކުދިން ގޮވައިގެން ސްކޫލަށް ވަންނަނީ: ސްކޫލުތައް ހުޅުވާއިރު ހުރިހާ ފަރާތްތަކުންވެސް ދަރިވަރުންގެ ސަލާމަތާއި ރައްކާތެރިކަމަށް ކަނޑައަޅާފައިވާ އެންމެހާ ގަވައިދުތަކާއި އުސޫލުތަކާއި އެއްގޮތަށް އަމަލު ކުރުމަށް މިނިސްޓްރީން އިލްތިމާސް ކުރޭ. -- ފޮޓޯ: ހުސެން ޝަޔާހު/ އަދަދު\nއަމާޒަކީ ކޮވިޑުގެ ކުރިން އޮތް ހާލަތުގައި ދަރިވަރުންނަށް ކިޔަވައިދިން އުސޫލުން ދިރާސީ އާ އަހަރުގެ ކިޔެވުން ފަށައި އެގޮތަށް އަމަލު ކުރުން ކަމަށް އެޑިއުކޭޝަން މިނިސްޓްރީން މިއަދު ބުނެފި އެވެ.\nރާއްޖޭގައި ކޮވިޑަށް ޕޮޒިޓިވްވާ މީހުންގެ އަދަދު މިވަގުތު ވަނީ ވަރަށް ބޮޑުތަން ކޮންޓްރޯލް ކުރެވިފަ އެވެ. އެއާ އެކު މި މަހު 10 ގައި ފަށާ މި އަހަރުގެ ދިރާސީ އަހަރުގައި، ދަރިވަރުން ސްކޫލުތަކަށް ގޮސްގެން ކިޔަވައިދޭން މިނިސްޓްރީން އިއްޔެ ވަނީ ނިންމައިފަ އެވެ.\nއެކަމަކު އޭގެ ތެރޭގައި މޮނިޓަރިންގައި އޮންނަ ރަށްތަކާއި ކޮވިޑް ހާލަތު ގޯސް ރަށްތައް ނުހިމެނޭނެ އެވެ. އަދި ސްކޫލުގެ ދަންފަޅިތަކުގެ އަދަދާއި ހާޒިރުވާން ޖެހޭ ގްރޭޑުތައް ކަނޑައަޅާނީ ސްކޫލުގެ އާބާދީއާއި ރަށުގެ ބަލިމަޑުކަމުގެ ހާލަތަށް ބެލުމަށް ފަހު އެވެ.\nއެޑިއުކޭޝަން މިނިސްޓްރީގެ ޑެޕިޔުޓީ މިނިސްޓަރު ޝަރުމާ ނަސީރު "އަދަދު" އަށް ވިދާޅުވީ ސްކޫލުތަކާއި ޓީޗަރުންނާއި ބެލެނިވެރިންގެ އިތުރުން ދަރިވަރުން ވެސް ބޭނުން ވަނީ ކޮވިޑް ކުރީގެ ހާލަތުގައި ކިޔަވައިދިން އުސޫލަށް ކިޔަވައިދޭން ކަމަށެވެ.\n"ހުރިހާ މީހުންވެސް ބޭނުންވަނީ ފުލް އެކަޑަމިކް ޓައިމް ދީގެން ކިޔަވަން. އެހެންވީމަ ހުރިހާ ސްކޫލުތަކުން ވެސް ގައިޑްލައިނަށް ފޮލޯ ކޮށްފިއްޔާ ކުރީގެ ގޮތަށް ކުރިއަށް ގެންދެވޭނެ،" ޝަރުމާ ވިދާޅުވި އެވެ.\nއޭނާ ވިދާޅުވީ މީގެ ކުރިން ނިއު ނޯމަލްގައި ކިޔަވައިދިން އިރުވެސް ސްކޫލަކުން ކޮވިޑް ކްލަސްޓާއެއް ފެނިފައި ނުވާތީ ގައިޑްލައިންގައިވާ ފިޔަވަޅުތަކާ އެކު ކިޔަވައިދޭއިރު ސްކޫލުތަކުން ކޭސްތައް އިތުރުވެދާނެ ކަމަށް ގަބޫލު ނުކުރާ ކަމަށެވެ.\nސްކޫލުތައް ހުޅުވާއިރު ހުރިހާ ފަރާތްތަކުންވެސް ދަރިވަރުންގެ ސަލާމަތާއި ރައްކާތެރިކަމަށް ކަނޑައަޅާފައިވާ އެންމެހާ ގަވައިދުތަކާއި އުސޫލުތަކާއި އެއްގޮތަށް އަމަލު ކުރުމަށް މިނިސްޓްރީން ވަނީ އިލްތިމާސް ކޮށްފަ އެވެ.\nކޮވިޑާ ގުޅިގެން ކުރި ލޮކްޑައުނަށް ފަހު ސްކޫލުތައް ނިއު ނޯމަލްގައި ހުޅުވި އިރު ކޮންމެ ކުއްޖަކު ސްކޫލަށް ވަންނައިރު ކުއްޖާގެ ހަށިގަނޑުގެ ފިނިހޫނުމިން ބެލި އެވެ. މީގެ ކުރިން ކްލާހެއްގައި 30 ކުދިން ތިބި ނަމަވެސް ފަހުން ހަމަޖެއްސީ ތިން ފޫޓުގެ ދުރުމިނާ އެކު ކުދިންގެ އަދަދު މަދުކުރާށެވެ. އަދި ސްކޫލުގެ ތެރޭގައި ކުދިންނަށް އަތްދޮވެވޭނެ އިންތިޒާމު ހަމަޖައްސާފައިވެ އެވެ. ނިއު ނޯމަލްގައި ކިޔަވައިދީފައި ވަނީ ހަތަރު ދުވަހު، ދުވާލަކު ހަތަރު ގަޑިއިރަށެވެ.\nޖިންސީގޯނާ ކުރި ކަމުގެ ތުހުމަތުގައި ޓީޗަރަކު ސަސްޕެންޑް ކޮށްފި


ނިއުޒީލެންޑް މިސްކިތް ހަމަލާ: 51 މީހުން މަރާލިކަމުގެ ދައުވާއަށް އިއުތިރާފްވެއްޖެ\nނިއުޒީލޭންޑްގެ ކްރައިސްޓްޗާޗްގެ ދެ މިސްކިތަކަށް ބަޑީގެ ހަމަލާދިން މީހާގެ މައްޗަށް އުފުލާފައިވާ 51 މީހުން މަރާލި ކަމުގެ ދައުވާއަށް އޭނާ އިއުތިރާފު ވެއްޖެ އެވެ.\nއޭގެ އިތުރުން، ބަޑީގެ ހަމަލާާދިން އޮސްޓްރޭލިއާގެ ބްރެންޓަން ޓަރަންޓް ވަނީ އިތުރު 40 މީހަކު މަރާލަން އުޅުނު ކަމުގެ ދައުވާއާއި ޓެރަރިޒަމްގެ އަމަލެއް ހިންގަން އުޅުނުކަމުގެ ދައުވާއަށްވެސް އިއުތިރާފްވެފަ އެވެ.\nއެ ހަމަލާއަކީ ނިއުޒީލޭންޑްގެ ތާރީހުގައި ދީފައިވާ އެންމެ ނުރައްކާތެރި ހަމަލާއަށް ވެފައިވާއިރު އެ ހާދިސާއާއި ގުޅިގެން އެ ގައުމުގެ ޕާލިމަންޓުން ބަޑި ގެންގުޅުމުގެ ގާނޫނަށް ބޮޑެތި ބަދަލުތަކެއް ގެނެސް މިލިޓަރީ އަދި ސެމި އޮޓޮމެޓިކް ބަޑި ނުގެންގުޅެވޭ ގޮތަށް ވަނީ މަނާކޮށްފަ އެވެ.\nޓަރަންޓް މީގެ ކުރިން ވަނީ ދައުވާތަކަށް އިންކާރުކޮށްފަ އެވެ. އަދި އޭނާގެ ޝަރީއަތް ޖޫން މަހުގެ ތެރޭގައި ބޭއްވުމަށް އޮތީ ތާވަލުކޮށްފައި އެވެ.\nކޮވިޑް-19 އާ ގުޅިގެން އެ ހަމަލާގައި މަރުވި މީހުންގެ އާއިލާތަކަށް ހުކުމް އިއްވާ ޝަރީއަތަށް ހާޒިރުނުވެވޭތީ، ޓަރަންޓަށް ހުކުމް އިއްވުމަށް ވަކި ތާރީހެއް ކަނޑައަޅާފައެއްނުވެ އެވެ.\nނަމަވެސް، މެއި 1 ވަނަ ދުވަހާ ހަމައަށް އޭނާ ބަންދުގައި ބެހެއްޓުމަށް ކޯޓުން ވަނީ އަމުރުކޮށްފަ އެވެ.\nކުރިން ޖިމްއެއްގައި ޕާސަނަލް ޓްރޭނާއެއްގެ ގޮތުގައި މަސައްކަތް ކޮށްފައިވާ ޓަރަންޓް ވަނީ މިދިޔަ އަހަރުގެ މާޗް މަހުގެ 15 ދުވަހު ކްރައިސްޓްޗާޗްގެ ދެ މިސްކިތަކަށް ވަދެ ހުކުރު ނަމާދަށް ތިބި މީހުން ގަޔަށް ބަޑި ޖަހައި މަރާލައިފަ އެވެ. އަދި އެ މަންޒަރު ވަނީ ފޭސްބުކް މެދުވެރިކޮށް ލައިވް ވެސް ކޮށްފަ އެވެ.\nއެ ހަމަލާ ދިނުމުގެ ކުޑަވަގުތު ކޮޅެއް ކުރިން، ޓަރަންޓް ވަނީ އޭނާގެ ހަރުކަށި ހިޔާލުތައް ހިމަނައި، 74 ސޮފްހާގެ "މެނިފެސްޓޯ" އެއް ސޯޝަލް މީޑިއާގައި އާންމުކޮށްފަ އެވެ.\nއޭނާގެ މެނިފެސްޓޯ އެކުލަވާލާފައިވަނީ، އިމިގްރޭޝަން އާ އެކި ނަސްލުގެ މީހުން "މަސްހުނި" ވެ ޔޫރަޕާއި ހުޅަނގުގައި ދިރިއުޅޭ "ހަގީގީ" ދޮން މީހުންނަށް ކުރިމަތިވާ "ނުރައްކާތަކާއި" ގުޅޭ ގޮތުންނެވެ.\nއަރުޝީފަށް ނެގީ 26/03/2020 10:26\nއެންމެފަހުން އަޕްޑޭޓްކުރީ 26/03/2020 10:26\nކުރިއަށް އޮތް ދެ ދުވަހު އުދަ އެރުން ދުރު - މެޓް\nއާމިނަތު ނިއުޝާ4މިނެޓު ކުރިން\nޙުސައިން އަފްޝަން 8 މިނެޓު ކުރިން\nމާލޭ ހުރިހާ ރައްޔިތުންނަށް ގޯތި ދެވެން ހުރިކަން ބަޔާންކޮށް ވާހަކަދައްކަނިކޮށް ލައިވްފީޑް ކަނޑާލުން ކުށްވެރިކޮށްފި!


Ei alhugandah amaazuvaa thuhumatheh noon, corruption eh nuhingan: Umar | Mihaaru\nހޯމް މިނިސްޓަރު އުމަރު "މިހާރު"އާ ވާހަކަ ދައްކަވަނީ. މިނިވަން 50 އާ ގުޅިގެން ހަރަކާތްތައް ހިންގީ ކޮރަޕްޝަނަށް މަގުފަހިވާ ގޮތަށް ކަމަށް ބުނެ ދައްކާ ވާހަކަތައް އޭނާ ދޮގުކުރެއްވި. --ފޮޓޯ: މިހާރު\nއެއީ އަޅުގަނޑަށް އަމާޒުވާ ތުހުމަތެއް ނޫން، ކޮރަޕްޝަނެއް ނުހިންގަން: އުމަރު\n11 ޑިސެމްބަރ 2017 - 13:55 29 comments\nމިިނިވަން 50ގެ ހަރަކާތްތައް ހިންގީ މާލިއްޔަތު ގަވާއިދާ ހިލާފަށް އަދި ކޮރަޕްޝަނަށް މަގު ފަހިވާ ގޮތަށް ކަމަށް ބުނެ، އޮޑިޓް އޮފީހުން ނެރުނު ހޯމް މިނިސްޓްރީގެ އޮޑިޓް ރިޕޯޓުގައި ހުރި ކަންތައް އޭނާ އަށް އަމާޒުނުވާ ކަމަށާއި، ކޮރަޕްޝަންގެ އަމަލެއް ހިންގާފައި ނުވާނެ ކަމަށް ކުރީގެ ހޯމް މިނިސްޓަރު އުމަރު ނަސީރު ވިދާޅުވެއްޖެ އެވެ.\n"މިހާރު" އަށް ދެއްވި އިންޓަވިއުއެއްގައި އުމަރު މިއަދު ވިދާޅުވީ މިނިވަން 50 ގެ ހުރިހާ ހަރަކާތްތައް ކުރިއަށް ގެންދިޔައީ ރައީސް އޮފީހުން އެ ކަމަށް މިނިސްޓަރުންގެ ފެންވަރުގައި އުފެއްދި ހާއްސަ ކޮމެޓީއަކުން ކަމަށެވެ. އަދި މިނިވަން 50ގެ ނަމުގައި އޮފީހެއް އުފެއްދި ކަން އުމަރު ފާހަގަކުރެއްވި އެވެ.\nUK ge kunfunyakah masahkaiy havaalu kurumugai corruption!\nއެ މަސައްކަތް ކުރިއިރު، އޮޑިޓާ ޖެނެރަލްގެ އޮފީހާއި އެންޓި ކޮރަޕްޝަން ކޮމިޝަން (އޭސީސީ)ގެ ބޭފުޅުން މިނިވަން 50 އޮފީހުގައި އޮތް ކޮމެޓީގައި ތިއްބެވި ކަމަށް ވެސް އުމަރު ވިދާޅުވި އެވެ. އަދި އެއްވެސް ކަމެއް ގަވާއިދާ ހިލާފަށް ދިޔަ ނަމަ، އެ ބޭފުޅުން އޭރު އެކަން ފާހަގަ ކުރެއްވީސް ކަމަށް އުމަރު ވިދާޅުވި އެވެ. އަދި އެ ދުވަހު، ނުފެނުނު ކަމެއް މިހާރު ފެނުނު ކަމަށް ބުނުމަކީ ބަލަން ޖެހޭ ވަރަށް ނުބެލުން ކަމުގައި އޭނާ ވިދާޅުވި އެވެ.\n"އަޅުގަނޑު ދޭން ބޭނުންވާ ޔަގީންކަމަކީ މިނިވަން 50ގެ ހަރަކާތްތަކެއް ހިންގުމުގައި ކޮރަޕްޝަނަށް މަގުފަހިވާ ފަދަ އެއްވެސް ކަމެއް ކޮށްފައި ނުވާނެ ކަން،" އުމަރު ވިދާޅުވި އެވެ.\nއުމަރު ވިދާޅުވި ގޮތުގައި މިނިވަން 50އާ ގުޅޭ ކޮންމެ މަސައްކަތެއް އެކި ފަރާތްތަކާ ހަވާލުކުރަމުން ދިޔައީ އޭރުގެ ފިނޭންސް މިނިސްޓަރު، އަބްދުﷲ ޖިހާދުގެ ހާއްސަ ހުއްދައެއްގެ ދަށުންނެވެ.\nއެކި ފަރާތްތަކަށް މަސައްކަތްތައް ހަވާލު ކުރުމުގައި ކޮމެޓީގައި ތިއްބަވާ ގިނަ މިނިސްޓަރުން ލިޔެކިޔުންތަކުގައި ސޮއިކުރައްވާފައިވާނެ ކަމަށާއި ސޮއިކުރެއްވީ ހަމައެކަނި އޭނާ ނޫން ކަމަށް އުމަރު ވިދާޅުވި އެވެ. އަދި ހުރިހާ ކަމެއް ކުރިއަށް ދިޔައީ ނައިބު ރައީސް ޖިހާދުގެ ބެެއްލެވުމުގެ ދަށުން ކަމަށާއި މިނިވަން 50 އާ ގުޅޭ ކަންކަން ރައީސް އޮފީހާއި އެމްއެންޑީއެފް ތެރޭގައި ވެސް ހިނގާފައި ހުންނާނެ ކަމަށް އޭނާ ވިދާޅުވި އެވެ. އެއީ ހޯމް މިނިސްޓްރީގައި ހަމައެކަނި ހިނގި ކަންކަން ނޫން ކަމަށް ވެސް އޭނާ ވިދާޅުވި އެވެ.\nއުމަރު ވިދާޅުވީ ފިނޭންސް މިނިސްޓަރު ހާއްސަ ހުއްދައެއް ދޭ ހިސާބުން ޓެންޑާ އިވެލުއޭޝަން ބޯޑަށް ދާން ޖެހޭނެ ކަމަށް ގަބޫލު ނުކުރައްވާ ކަމަށެވެ. އެ ގޮތުން ކުރީގެ ސަރުކާރުތަކުގައި ވެސް އެފަދަ ހުއްދަ ދިނީމަ، ޓެންޑާ އިވެލުއޭޝަން ބޯޑާ ހިސާބަށް ނުގޮސް، ކަންކަން ހަވާލުކޮށްފައި ހުރި ކަމަށް އޭނާ ވިދާޅުވި އެވެ.\nއުމަރު ވިދާޅުވި ގޮތުގައި "ގައި ދަށުވެފައި" އޮތް ޕްރޮޖެކްޓު ނިންމަން އޭރު އޮތީ ވަގުތު ވެސް ކުޑަތަންވެފަ އެވެ. އަދި ފޮރުވައިގެން އެއްވެސް ކަމެއް ނިންމާފައި ނުވާނެ ކަމަށް އޭނާ ވިދާޅުވި އެވެ. އަދި ކޮރަޕްޝަނަށް މަގުފަހިވާ ކަމެއް ހިނގި ކަމަށް ބުނާ ނަމަ، އެކަން ރަނގަޅަށް ބެލުމަށް އޭނާ އެދިވަޑައިގެންނެވި އެވެ.\n"ހުރިހާ ލިޔެކިޔުންތަކެއް ބަލަން ވާނެ. އެއްވެސް ކަމެއް ގޯސްކޮށް ދިޔަ ނަމަ، ފިޔަވަޅު އަޅަން ވާނެ. ފިނޭންސް މިނިސްޓަރު ހުއްދަ ދެއްވައިގެން، އެންމެ ޓޮޕް ޓީމަކުން މިކަމުގައި އުޅުނީ،" އުމަރު ވިދާޅުވި އެވެ.\nމިނިސްޓީރިއަލް ކޮމެޓީގައި ތިއްބެވީ ހޯމް މިނިސްޓަރުގެ އިތުރުން ފިނޭންސް މިނިސްޓަރާއި ޑިފެންސް މިނިސްޓަރާއި ފޮރިން މިނިސްޓަރާއި ޔޫތު މިނިސްޓަރު އަދި ރައީސް އޮފީހުގެ މިނިސްޓަރެވެ. އުމަރު ފާހަގަކުރެއްވި ގޮތުގައި މިނިވަން 50ގެ އެއްވެސް މަސައްކަތެއް އޭނާ ސީދާ އެއްވެސް ބަަޔަކާ ހަވާލުކޮށްފައެއް ނޯންނާނެ އެވެ.\nއޮޑިޓަ ޖެނެރަލް ހަސަން ޒިޔަތު އިއްޔެ އާންމުކުރެއްވި ހޯމް މިނިސްޓްރީގެ 2015 ވަނަ އަހަރުގެ މާލީ އޮޑިޓް ރިޕޯޓުގައި ބުނެފައިވާ ގޮތުގައި، ރާއްޖޭގެ މިިނިވަންކަމަށް 50 އަހަރު ފުރުން ފާހަގަ ކުރުމަށް މާލޭގައި ހިންގި ހަރަކާތްތަކަށް 66 މިލިއަނަށް ވުރެ ގިނަ ރުފިޔާ ހަރަދުކުރި އިރު، އެއީ މާލިއްޔަތު ގަވާއިދާއި ފިނޭންސް މިނިސްޓްރީން ދޫކޮށްފައިވާ ހުއްދައާ ހިލާފަށް ކުރި ކަން ކަމެވެ.\nރާއްޖޭގެ މިނިވަންކަމަށް 50 އަހަރު ފުރުން ފާހަގަ ކުރުމަށް ގަލޮޅު ދަނޑުގައި ހަރަކާތްތައް އިންތިޒާމު ކުރުމަށް، އިނގިރޭސި ވިލާތުގެ "ދަ ޕްރޮޖެކްޝަން ސްޓޫޑިއޯ"އާ ހަވާލުކުރީ ކޮރަޕްޝަނަށް މަގުފަހިވާ ގޮތަށް ކަމަށް ހޯމް މިނިސްޓްރީގެ އޮޑިޓް ރިޕޯޓުގައި ވަނީ ބުނެފަ އެވެ.\nMinivan 50 ah 66 million rufiya kharadhu kuree gavaidhaa khilaafah: Audit report\nއިތުރު ލިޔުންތައް އުމަރު ނަސީރު ހޯމް މިނިސްޓްރީ ކޮރަޕްޝަން އޮޑިޓާ ޖެނެރަލް އޮފީސް އޮޑިޓް ރިޕޯޓް މިނިވަން 50\nދަރުބާރުގޭ މަރާމާތަށް ސިވެކަށް އިތުރު ތިން މިލިއަން!\nމިނިވަން 50 ކޮމެޓީގައި ނުތިބެން: އޭސީސީ، އޮޑިޓް\nޔޫކޭ ކުންފުންޏަކަށް މަސައްކަތް ދިނުމުގައި ކޮރަޕްޝަން!


Report - Enme muhinmu vaguthu2airline: Heyo faaleh!\nއެއާ ފްރާންސުން ޓޫރިސްޓުން ފައިބަނީ: މި އަހަރުގެ ސީޒަނަށް އާ އެއާލައިންތަކެއް ވަނީ ފަށާފަ-- ފޮޓޯ: އަހުމަދު ޝުރާއު| އަވަސް\nޔޫރަޕުގެ ޓޫރިސްޓުން އިތުރު ކުރުމަށް މިހާތަނަށް އޮތް އެންމެ ބޮޑު އެއް ހުރަހަކީ ދަތުރުފަތުރުގެ ދަތިކަމެވެ. ރާއްޖެ އަށް އެންމެ ގިނައިން މީހުން އަންނަ ގައުމުތަކުންވެސް އެކަށީގެންވާ ވަރަށް ޓޫރިސްޓުން ނުގެނެވޭ އެއް ސަބަބަކީ މި އެވެ. ހާއްސަކޮށް ޔޫރަޕުން ސީދާ ދަތުރުތައް ނެތުން ވީ ބޮޑު ގޮންޖެހުމަކަށެވެ. ނަމަވެސް ރާއްޖޭގެ ޓޫރިޒަމްގެ އާ ސީޒަނާ ދިމާކޮށް މުހިންމު ގައުމުތަކުން މިވަނީ ދެ އެއާލައިނެއްގެ ސީދާ ދަތުރު ފަށާފަ އެވެ. މިއާއެކު ޓޫރިޒަމަށް އާ ދޮރުތަކެއް މިވަނީ ހުޅުވިގެން ގޮސްފައިވާ ކަމަށް ޓޫރިޒަމް ދާއިރާއިން ދެކެ އެވެ.\n"ޔޫރަޕުން ގިނަ އެއާލައިންތަކެއް އައުމަކީ ޓޫރިޒަމަށް ލިބޭނެ ގިނަ ފުރުސަތު ތަކެއް. މީގެ ސަބަބުން ރާއްޖެ އަންނަން ތިބި މީހުންނަށް އިތުރު ދޮރުތަކެއް ހުޅުވޭނެ،" ރާއްޖޭގެ ޓްރެވަލް އެޖެންޓުންގެ ޖަމިއްޔާ މަޓާޓޯގެ ރައީސް އަބްދުﷲ ގިޔާސް ވިދާޅުވި އެވެ.\nސީދާ ޔޫރަޕުން ރާއްޖެ އަށް އަލަށް ދަތުރު ފަށާފައިވަނީ އިޓަލީގެ ރޯމުން، "އަލިތާލިއާ" އެއާލައިންނާއި ފްރާންސްގެ ޕެެރިހުން ރާއްޖެ އަށް ސީދާ ދަތުރުތައް ފެށި "އެއާ ފްރާންސް" އެވެ. މިގޮތުން އެލިތާލިއާ އިން ހަފްތާއަކު ތިން ދުވަހު ރާއްޖެ އަށް ދަތުރު ކުރާނެ އެވެ. އަދި ޕެރިހުން ރާއްޖެ އަށް ސީދާ ދަތުރުތައް ފެށި އެއާ ފްރާންސުން ރާއްޖެއަށް ދަތުރު ކުރަން ބޭނުންކުރާނީ ބޮއިން 200-777 މަރުކާގެ ބޯޓު ފަހަރެވެ. މި ބޯޓުތަކުގެ 260 އިކޮނޮމީ ކްލާހުގައި ސީޓާއި 24 ޕްރިމިއަމް އިކޮނޮމީ ކްލާސް ސީޓުގެ އިތުރުން، 28 ބިޒްނަސް ކްލާސް ސީޓު ހިމެނޭނެ އެވެ. އަދި މި އެއާލައިން ޕެރިހުން ރާއްޖެއަށް ފުރާނީ ފްރާންސް ގަޑިން ރޭގަނޑު 8:50 ގަ އެވެ. އަދި ރާއްޖެއަށް ޖައްސާނީ ޖެހިގެން އަންނަ ދުވަހުގެ ހެނދުނު 10:20 ގަ އެވެ. އަދި ފްރާންސަށް ފުރާނީ ކޮންމެ ބުރާސްފަތި އަދި އާދިއްތަ ދުވަހެއްގެ މެންދުރު 1:05ގަ އެވެ.\nޔޫރަޕުން ގިނަ އެއާލައިންތަކެއް އައުމަކީ ޓޫރިޒަމަށް ލިބޭނެ ގިނަ ފުރުސަތު ތަކެއް. މީގެ ސަބަބުން ރާއްޖެ އަންނަން ތިބި މީހުންނަށް އިތުރު ދޮރުތަކެއް ހުޅުވޭނެ\nމަޓާޓޯގެ ރައީސް އަބްދުﷲ ގިޔާސް\nޔޫރަޕުން ދެ އެއާލައިނެއްގެ ދަތުރު ފެށިއިރު މި އެއާލައިންތައް ނިސްބަތްވާ ގައުމުތަކަކީ ރާއްޖޭގެ ޓޫރިޒަމްގެ އެންމެ މުހިންމު ދެ ގައުމެވެ. އިޓަލީން މި އަހަރުގެ މިހާތަނަށް 62,196 މީހުން ވަނީ ޒިޔާރަތް ކޮށްފަ އެވެ. އަދި މިދިޔަ އަހަރު 50,922 މީހުން ޒިޔާރަތް ކުރި އެވެ. މި އަހަރުގެ މިހާތަނަށް ބަލާއިރު އެ ގައުމުން އައި އަދަދު ވަނީ 22.1 ޕަސެންޓް އިތުރުވެފަ އެވެ. އަދި ފްރާންސުން މި އަހަރުގެ މިހާތަނަށް 30,359 މީހުން ޒިޔާރަތް ކޮށްފި އެވެ. މި އަދަދަކީ މިދިޔަ އަހަރު ރާއްޖެ އަށް އައި 29,529 މީހުންނާ އަޅާބަލާނަމަ 2.8 ޕަސެންޓް އިތުރުވުމެކެވެ.\nއިތުރު އެއާލައިންތައް ދަތުރު ފެށި، މި ދަނޑިވަޅަކީ ރާއްޖޭގެ ޓޫރިޒަމަށް ވެސް މުހިންމުކަން ބޮޑު ވަގުތެވެ. ސަބަބަކީ ކުރު މުއްދަތެއްގައި އެނދުގެ އަދަދު ހަލުވިކަމާއެކު އިތުރުވެގެން ދިއުމެވެ. މި އަހަރުގެ ސެޕްޓެމްބަރު މަހާ ހަމައަށް ބަލާއިރު އެކަނި ވެސް 123 ރިސޯޓުގައި 28,194 އެނދު އެބަހުއްޓެވެ. އަދި ހަލުވިކަމާއެކު އިތުރުވަމުން އަންނަ ގެސްޓްހައުސް ވިޔަފާރީގައި 424 ގެސްޓްހައުސްގައި 6,549 އެނދާއި 147 ސަފާރީގައި 2,740 އެނދު އެބަހުއްޓެވެ. މީގެ އިތުރުން ސަރުކާރުން ކުރިއަށް އޮތް އަހަރާއެކު ޖުމްލަ 50 ރިސޯޓު ހުޅުވާނެ ކަމަށް ބުނެފައިވުންވެސް މިއީ ޔޫރަޕުން އިތުރު ޑައިރެކްޓް ފްލައިޓްތަކެއް އަޅަން ޖެހޭ އެއް ސަބަބެވެ.\n2016 ގައި ހުޅުވި ރިސޯޓުތައް\n* ފޯ ސީޒަންސް ވޯވަށް ޕްރައިވެޓް އައިލެންޑް\n* ރ. ފުރަވެރި އައިލެންޑް ރިސޯޓް\n* ބ. ކަނިފުށީގައި ރިސޯޓް\n* ކ. މާދޫ، އޯޒެން ބައި މާދޫ\n* ކ. ކުޑަ ބަނޑޮސް: މަލަހިނި ކުޑަ ބަނޑޮސް\n* ބ. ދިގުފަރުވިނަގަނޑު: ދިގުފަރު އައިލެންޑް ރިސޯޓް\n* ޅ. ހުރަވަޅި: ހުރަވަޅި މޯލްޑިވްސް\n* ދ. ވޮށްމުލި: ސެއިންޓް ރެޖިސް މޯލްޑިވްސް ވޮށްމުލި\n* ނ. މެދުފަރު: ސޮނޭވާ ޖާނީ\n* ބ. މިލައިދޫ: މިލައިދޫ އައިލެންޑް\n* ޅ. އޫކޮޅުފުށި: ކޮކޫން މޯލްޑިވްސް\n2017 ގެ ބައެއް އާ ރިސޯޓުތައް\n* ކ. ކޮއްދިއްޕަރު: ގްރޭންޑް ޕާކް\n* ރ. ދިގަލި ރިސޯޓް\n* ޅ. ފުށިފަރު\n* ގއ. މާކިއޫ ކޫއްޑޫ\n* ދ. ކަނޑިންމަ ރިސޯޓް\nގިނަ ރިސޯޓުތަކެއް ހުޅުވަމުންދާއިރު، މި ރިސޯޓުތަކާއެކު ވަނީ ޓޫރިޒަމަށް އިތުރަށް ދިރުން ލިބިފަ އެވެ. އަދި އާ އެއާލައިންތަކާއެކު ރިސޯޓުތަކުގެ އެނދުތައް ފުރާލަން އެހީވާނެ ކަމަށް ބެލެވެ އެވެ. މީގެ އިތުރުން ރާއްޖޭގެ އެކި ހިސާބުތަކަށް ބެހެމުންދާ ގެސްޓްހައުސް ވިޔަފާރިއަށް އިތުރު ފުރުސަތުތަކެއް ހުޅުވިގެންދާނެ ކަމަށް މި ވިޔަފާރީގައި އުޅޭ ފަރާތްތަކުން ދެކެ އެވެ.\nގެސްޓްހައުސް ވިޔަފާރި ޕްރޮމޯޓް ކުރާ، މޯލްޑިވްސް ގެޓަވޭސްގެ ސީއީއޯ ޑރ. ހުސެއިން ސަނީ ވިދާޅުވީ އާ ގިނަ އެއާލައިންތައް ފެށުމަކީ މުޅި ޓޫރިޒަމަށް ވެސް ލިބޭނެ އިތުރު ފައިދާ ކަމަށްވާނެ ކަމަށެވެ.\n"ޓޫރިސްޓު އެރައިވަލްސް އިތުރު ކުރުމަށް މިއީ ސަރުކާރާއި ގުޅުންހުރި އިދާރާތަކުން ގެނައި ރަނގަޅު ބަދަލެއް. މިހާރު ބޭނުންވަނީ އިތުރު އެއާލައިންތައް. މި އަހަރު އިތުރު ރިސޯޓުތައްވެސް ހުޅުވޭނެ. އެހެންވެ މިއީ ވަރަށް މުހިންމު ކަމެއް،" ސަނީ ވިދާޅުވި އެވެ.\nއާ ސީޒަނަށް ވީއައިއޭއަށް ގެނެސްފައިވާ ބައެއް ބަދަލުތައް-- އަވަސް އިންފޮގްރެފިކްސް: މުސްއަފު މުހައްމަދު\nއެއާލައިން ތަކަށް ވީއައިއޭ ތައްޔާރު\nމި އަހަރުގެ ޓޫރިޒަމް އާ މޫސުން ފެށުނުއިރު، ވެލާނާ އިންޓަނޭޝަނަލް އެއާޕޯޓު (ވީއައިއޭ)ގެ ޖާގަ ބޮޑުކޮށް ވަނީ އަލުން ހުޅުވާފަ އެވެ. ވީއައިއޭގައި އަންނަ މީހުންގެ ލަގެޖް ނަގަން މީގެ ކުރިން އޮންނަނީ ދެ ބެލްޓެވެ. ނަމަވެސް މިހާރު އިތުރު ކުރި ދެ ބެލްޓާއެކު ހަތަރު ބެގޭޖު ބެލްޓަށް ބަދަލު ވެގެންދާނެ އެވެ. އަދި ކުރިން ޑިޕާޗާ ގޭޓުގެ ގޮތުގައި ހުންނަނީ ފަސް ގޭޓެވެ. އެއީ ގްރައުންޑް ފްލޯގައި ތިން ގޭޓާއި ފުރަތަމަ ބުރީގައި ދެ ގޭޓެވެ. ނަމަވެސް މިހާރު ގެނައި ބަދަލާއެކު ފުރަތަމަ ބުރީގައި ހުރި ދެ ގޭޓް ބަންދުކޮށް، ތިރީގައި ތިން ގޭޓްވަނީ ހުޅުވާފަ އެވެ. މިއާއެކު މިހާރު ޖުމްލަ ހަ ގޭޓް ހުންނާނެ އެވެ. މި ބަދަލާއެކު އެއްފަހަރާ ހަ ފްލައިޓުން އަންނަ މީހުންނަށް ރާއްޖެ އެތެރެވެވޭނެ އިންތިޒާމު ހަމަޖެހިގެންދާނެ އެވެ.\nމި އަހަރުގެ ސީޒަނާ ދިމާކޮށް، އާ އެއާލައިންތަކެއް ފެށުމަކީ ހަމަ ގައިމުވެސް ލިބޭނެ ކުރިއެރުމެކެވެ. އެކަމަށް މުޅި އިންޑަސްޓްރީ އޮތީ ފުރިހަމައަށް ތައްޔާރުވެފަ އެވެ.


Fulhaa lead akun Maziya2vana buru ninmaalaifi\nފުޅާ ލީޑަކުން މާޒިޔާ ދެ ވަނަ ބުރު ނިންމާލައިފި\nމާޒިޔާ އާ ފޯކައިދޫގެ މެޗުގެ ތެރެއިން --- ފޮޓޯ: ޑީޑީޕީއެލް\nށ. ފޯކައިދޫ ފުޓްބޯޅަ ކުލަބުގެ މައްޗަށް 3-2 ގެ ނަތީޖާ އަކުން ކާމިޔާބު ހޯދައި، ތާވަލުގެ އެއް ވަނައިގައި އަށް ޕޮއިންޓްގެ ލީޑަކާ އެކު މާޒިޔާއިން ދެ ވަނަ ބުރު ނިންމާލައިފި އެވެ.\nފުރަތަމަ ބުރުގައި ފޯކައިދޫއިން ވަނީ މާޒިޔާ ލަނޑެއް ޖެހިޔަ ނުދީ އެއްވަރު ކޮށްފަ އެވެ. ރޭގެ މެޗުން މޮޅުވެ މާޒިޔާއިން ވަނީ ޖުމުލަ 41 ޕޮއިންޓް ހޯދާފަ އެވެ. ދެ ވަނައިގައި އީގަލްސް އޮތީ 33 ޕޮއިންޓްގެ ލީޑަކާ އެކު އެވެ. އެއީ މިއަދު ވިކްޓަރީ އާ ދެކޮޅަށް ކުޅެން ޝެޑިއުލްގައި އޮތް މެޗުގެ ތިން ޕޮއިންޓް އީގަލްސް އަށް ލިބޭނެތީ އެވެ.\nލީގްގެ މެދަކާ ހަމައިން ވިކްޓަރީ ސަސްޕެންޑް ކުރުމުން އެ ޓީމާ ދެކޮޅަށް ކުޅޭ ޓީމުތަކަށް ޕޮއިންޓް ދޭ ގޮތަށް އެފްއޭއެމުން ވަނީ ހަމަޖައްސާފަ އެވެ.\nރޭގެ މެޗުގައި، ފުރަތަމަ ލީޑް ނެގީ މާޒިޔާއިންނެވެ. އެ ޓީމުގެ ލަނޑު މެޗުގެ 15 ވަނަ މިނެޓްގައި ކާމިޔާބު ކުރީ ކޯނޭލިސް ސްޓްވާޓް (ކޯނޭ) އެވެ. ދެ ވަނަ ހާފު ފެށިގެން ހަތް ވަނަ މިނެޓްގައި ފޯކައިދޫއިން ވަނީ މެޗުގެ ނަތީޖާ ހަމަހަމަ ކޮށްފަ އެވެ. އެ ޓީމުގެ ލަނޑު ކާމިޔާބު ކުރީ ކެޕްޓަން ހުސައިން ފަޒީލް އެވެ.\nމާޒިޔާއަށް އަލުން ލީޑް ނަގައިދިނީ 65 ވަނަ މިނެޓްގައި ކެޕްޓަން އަސަދުﷲ އަބްދުﷲ އެވެ. މި މެޗުގައިވެސް ބަދަލު ކުޅުންތެރިޔެއްގެ ގޮތުގައި ނުކުމެ އިބްރާހިމް ވަހީދު ހަސަން (އިއްބެ) ވަނީ މާޒިޔާއަށް ލަނޑު ޖަހައިދީފަ އެވެ. އޭނާ ލަނޑު ޖެހީ އިތުރު ވަގުތުގެ ދެ ވަނަ މިނެޓްގަ އެވެ.\nފޯކައިދޫގެ ދެ ވަނަ ލަނޑަކީ މާޒިޔާގެ ކީޕަރު އޮވައިސް އަޒީޒީ އަތުން ބައިކޮޅަށް ވަން ލަނޑެކެވެ. އެއީ ފޯކައިދޫގެ އިންޝާއު އަހްމަދު ފޮނުވާލި ބޯޅަ ދިފާއު ކުރަން އުޅުމުގެ ތެރޭގައި އޭނާގެ ގައިގައި ޖެހިގެންނެވެ.\nދަ ގްރާންޑޭ މޮޅުވިޔަ ނުދީ ނިލަންދޫ ހިފަހައްޓައިފި\nދިގު ބުރޭކަކަށް ފަހު، ޑިސެމްބަރު މަހު ފަހުކޮޅު ލީގް އަލުން ފެށިއިރު، ދަ ގުރާންޑޭ އަށް ދިމާވެފައިވާ މައްސަލައަކީ މެޗުން މޮޅު ނުވެވެމުނެވެ. މިއަދު ހަވީރު ފ. ނިލަންދޫ ސްޕޯޓްސް ކުލަބާ ދެކޮޅަށްވެސް މޮޅުނުވުމުގެ ސިލްސިލާއަށް ވަނީ ބޮޅެއް އިތުރު ވެފަ އެވެ.\nއިއްޔެ ހަވީރު އޮތް މެޗުން އެއްވަރުވީ 1-1 ންނެވެ. މެޗުގައި ފުރަތަމަ ލީޑް ނެގީ ނިލަންދޫއިންނެވެ. އެ ޓީމުގެ ލަނޑު މެޗުގެ ހަތް ވަނަ މިނެޓްގައި ކާމިޔާބު ކުރީ، ޓީމުގެ މެދުތެރޭގައި މޮޅު ކުޅުމެއް ދައްކަމުން އަންނަ ޖަޕާންގެ މިޑްފީލްޑާ ޓޮށިކީ އޮކަމޯޓާ (ޓޮށީ) އެވެ.\nދަ ގްރާންޑޭ އަށް ނަތީޖާ ހަމަހަމަ ކޮށްދިނީ 69 ވަނަ މިނެޓްގައި އަޔާޒް އަހްމަދު (އަޔާ) އެވެ. ފުރަތަމަ ބުރުގައި ދަ ގްރާންޑޭއިން ވަނީ ނިލަންދޫގެ މައްޗަށް 2-0 ން މޮޅުވެފަ އެވެ.


އާއިލީ މައްސަލަތަކުގެ ސަބަބުން މަސްތުގެ ވަބާގައި ޖެހޭ ކުދިންގެ އަދަދު އަންނަނީ ގިނަވަމުން\n12 މެއި 2021 | ބުދަ 08:57\nމަޔަކު ކުޑަދަރިފުޅު މަސަލަސް ކުރަން އުޅުމުގެ ތެރެއިން\nމަސްތުވާތަކެތީގެ މައްސަލައަކީ ރާއްޖޭގައި ބޮޑުވެފައިވާ މައްސަލައެކެވެ. ދެމަފިރިން އެކުގައި މަސްތުވާތަކެތި ބޭނުން ކުރާ ވާހަކަތަކަކީ ވެސް މިހާރު އައު ވާހަކަތަކެއް ނޫނެވެ.\nމި ވާހަކައަކީ ރާއްޖެޓީވީގެ "އަނދިރީގައި" ޕްރޮގްރާމަށް ޑްރަގް ރިޑަކްޝަން ޓްރެއިނަރ އަލީ އަދީބު ކިޔައިދެއްވާފައިވާ ވާހަކައެކެވެ.\nމިއީ މަސްތުގެ ބަލިމަޑުކަމުގެ ޝިކާރައަކަށް ވެފައިވާ ދެމަފިރިއެއްގެ ވާހަކައެވެ. ލިބުނު ދަރިފުޅުގެ މުސްތަގުބަލު އުޖާލާ ކުރުމަކީ އެ ދެމަފިރިންގެ ވެސް އުންމީދެވެ. އެހެނަސް ކުރެވުނު ކުޑަކުޑަ ކަމަކުން ގެއްލުނީ ދަރިފުޅުގެ މުސްތަގުބަލެވެ. ދަރިފުޅުގެ ދިރިއުޅުން ވައްޓާލެވުނީ ބޮޑު އަނދަވަޅަކަށެވެ.\nހަމަހަށްދާ ކުޑަކުޑަ ދަރިފުޅު ބަލިވެ އުޅޭތީ ކޮންމެ ހަފުތާއަކު ޑޮކްޓަރަށް ދައްކައެވެ. އެކަމަކު ދިން ބޭހަކުން ވީކަމެއް ހަރާމެވެ. ގޮތް ހުސްވިއެވެ. ހިތާމަކުރިއެވެ. ދަރިފުޅަށް ވެގެން އުޅޭ ގޮތް ދެ މީހުންނަށްވެސް މޭރުންވީ މާފަހުންނެވެ. ވާގޮތް އެނގުނީ އެކަމާ ފުންކޮށް ވިސްނުމުންނެވެ. ދަރިފުޅަށް ވީ ގެއްލުމަކީ ދެމަފިރިން އެކުގައި ކޮޓަރިތެރޭގައި މަސްތުވާތަކެތި ބޭނުން ކުރުމުން އޭގެ ދުން ދަރިފުޅުގެ ހަށިގަނޑަށް ވާސިލްވެ ދަރިފުޅުވެސް މަސްތުގެ ހާލަތަށް ވެއްޓުމެވެ.\nއެ ދެމަފިރިން ކިޔައިދިނީ ތިމަންނަ މެންނަށް މާފަހުންނޭ ވިސްނުނީ ދަރިފުޅު ބަލިވަނީ ނޫންކަން. އަހަރެމެންހެން ދަރިފުޅުވެސް މަސްތުވާތަކެއްޗަށް ސިކުވަނީ ކަން.\nއަދީބު ވިދާޅުވީ މިއަދުވެސް އެދެމަފިރިން އެދުވަހު ދެއްކި ވާހަކަތަކާއި ރުއިން ފެންނަ ކަމަށެވެ. ދަރިފުޅަށް އެހެންވާން އެއްވެސް މީހަކު ބޭނުން ނުވާނެ ކަމަށާއި މިގޮތަށް ކުރެވޭ ކުޑަކުޑަ ކަމެއްގެ ސަބަބުން ދަރިންގެ ހަޔާތަށް ވެސް މަސްތުގެ ހިޔަނި ވެރިވާނެ ކަމަށެވެ. ބެލެނިވެރިންނަކީ މަސްތުގެ ބަލީގެ މީހުންނަށް ވެފައި، ދަރިފުޅަށް މަސްތުގެ އަސަރު ކުރާނަމަ ހާލަތު ބޮޑުވެގެން ދިޔުމުގެ ފުރުސަތު ވަރަށް ބޮޑު ކަމަށް ވެސް އަދީބު ވިދާޅުވިއެވެ.\nއަދީބު ވިދާޅުވީ ކުޑަކުދިން މަސްތުވާތަކެތީގެ ވަބާގައި ޖެހުމަށް މެދުވެރިވާ ކަންކަމުގެ ތެރެއިން އާއިލީ މައްސަލަތަކާއި އާއިލާތެރެއިން ދިމާވާ ކަންކަން ގިނަ ކަމަށާއި، މި މުޖުތަމައަށް ބަލާއިރު އެންމެ ގިނައިން މަސްތުގެ ބަލިމަޑުކަމަށް ދަނީ އާއިލީ މައްސަލަތަކުގެ ތެރެއިން ކަމަށެވެ. މިކަމާ ބެހޭ އެންމެ އެކަށޭނެ މައުލޫމާތު ކުދިންނަށް ދެވިފައި ނުހުންނަ ކަމަށްވެސް އަދީބު ވިދާޅުވިއެވެ.


ހެނބަދޫއިން ކަރަންޓް ކެނޑޭތީ ގިނަޢަދަދެއްގެ ރައްޔިތުން ނިކުމެ މުޒާހަރާ ކޮށްފި. | Naares\n20 ޖަނަވަރީ 2017\nހެނބަދޫގައި މިއަދު ކުރި މުޒާހަރާގެ ތެރެއިން\nނ. ހެނބަދޫއިން އެކި އެކި ވަގުތުތަކުގައި ކަރަންޓް ކެނޑުމެން ދާތީ އެ ރަށު ރައްޔިތުންގެ ތެރެއިން ގިނަޢަދަދެއްގެ ބަޔަކު ނުކުމެ މިއަދު އެ ރަށު އިންޖީނުގެ ކުރިމަތީގައި މުޒާހަރާ ކޮށްފިއެވެ.\nމިއަދު ހެނދުނުންފެށިގެނ މެންދުރު ފަހުވެސް ކުރި މި މުޒާހަރާގެ ބައިވެރިން ބުނީ މުޒާހަރާއަށް ނުކުންނަންޖެހުނީ އިއްޔެއާއި މިއަދުވެސް ކަރަންޓް އެކި ވަގުތުތަކުގައި ކެނޑެމުންދާތީ އެކަމަށް އެދެވޭ ހައްލެއް ނުލިބޭތީ ކަމަށެވެ.\nރޭ ހަތަރުދަމުވެސް ހެނބަދޫ ރައްޔިތުން ތިބީ ކަރަންޓާ ނުލައެވެ. އެރަށުން ވާހަކަ ދެއްކި މީހަކު ބުނީ މިއަދުވެސް ގިނަވަގުތު ތަކުގައި ރަށުގައި ކަރަންޓް ނެއްކަމަށެވެ.\nއެރަށުގައި ކަރަންޓް ދެމުން ގެންދަނީ 64 ކިލޯ ވޯޓްގެ އެއް ޖަނަރޭޓަރާއި، 50 ކިލޯވޯޓުގެ ޖަނަރޭޓަރަކުންނެވެ. ނަމަވެސް އެތަނުން އެއް ޖަނަރޭޓަރަށް އަބަދުވެސް މައްސަލަ ޖެހިފައިހުންނަކަމަށާއި، ދޭތެރެ ދޭތެރެއިން އެ އިންޖީނުގެ މައްސަލަ ޖެހިގެންނާއި ތެޔޮ ބަދަލުކުރުމަށް ކަރަންޓް ކަނޑާލާ ކަމަށް އެރަށުން ވާހަކަ ދެއްކި މީހާބުނެއެވެ.\nފެނަކަ އިން ހިންގަމުން އަންނަ އެ އިންޖީނުގެއިން ކަރަންޓް ރަނގަޅަށް ނުދެވޭކަމަށްބުނެ، 140 އެއްހާ ރައްޔިތުން ނުކުމެފައިވާއިރު، އޭގެ ތެރޭގައި ގިނައީ އަންހެނުން ކަމަށް މައުލޫމާތު ލިބެއެވެ. އެމީހުން ބުނަމުން ދަނީ އެދެވޭ ގޮތުގައި ކަރަންޓް ދިނުމަށާއި، ރައްޔިތުންގެ އިންޖީނުގޭގައި އެތަން ހިންގަމުން ދާތީ އެކަމުގެ ބަދަލު ދިނުމަށްކަމަށެވެ.\nމިއަދު ހެނބަދޫގައި ރައްޔިތުން މުޒާހަރާ ކުރަން ފެށުމާއެކު ފުލުހުންވެސް ވަނީ ނުކުމެ އެކަން ކޮންޓްރޯލް ކުރަންމަސައްކަތް ކޮށްފައެވެ. މުޒާހަރާގެ ބައިވެރިއަކު ބުނީ ފުލުހުން ނުކުރީ މުޒާހަރާގެ ބައިވެރިން އިންޖީނުގެއަށް ވަންނަން މަސައްކަތް ކުރުމުން ކަމަށެވެ.\nމުޒާހަރާގެ ބައިވެރިން އަސަރަހައްދު ދޫކޮށްދިޔައީ މުޒާހަރާއާއި ގުޅިގެން އެރަށު ކައުންސިލްގެ ނައިބު ރައީސް ރައްޔިތުންނާއި ބައްދަލުކޮށް، ޗަންޕާ މުޙައްމަދު މޫސާ (އުއްޗު)ގެ ހަރަދުގައި އާ ސައުންޑް ޕްރޫފް ޖަނެރޭޓަރެއް ގެނައުމަށް ހަމަޖެހިފައިވާކަން ރައްޔިތުންނަށް އެންގުމުންނެވެ.\nއެތަން ދޫކޮށް މުޒާހަރާގެ ބައިވެރިން ދިޔަކަމުގައިވިޔަސް މުޒާހަރާގެ ބައިވެރިން ވަނީ މާދަމާ މައްސަލައަށް ހައްލެއް ނުގެނެވިއްޖެނަމަ އަނެއްކާވެސް މުޒާހަރާއަށް ނިކުންނާނެކަމުގެ އިންޒާރުދީފައެވެ.


Aanna aharu ITB Fair ge official partnarakah Raajje\nއަންނަ އަހަރު އައިޓީބީ ފެއާގެ އޮފިޝަލް ޕާޓްނަރުކަން ރާއްޖެއަށް\nއައިޓީބީ ފެއާގެ އޮފިޝަލް ޕާޓްނަރުކަން ރާއްޖެއަށް ދިނުމުގެ އެއްބަސްވުމުގައި ސޮއިކުރަނީ\nޓުއަރިޒަމް މާކެޓްގެ އެންމެ ބޮޑު ފެއާ، އައިޓީބީ ފެއާގެ އަންނަ އަހަރުގެ އޮފިޝަލް ޕާޓްނަރެއްގެ ގޮތުގައި ރާއްޖެ ހަމަޖައްސައި އެކަމުގެ އެއްބަސްވުމުގައި ސޮއިކޮށްފި އެވެ.\nޖަރުމަނުގެ ބާލިންގައި 198 ގައުމެއްގެ އެތައް ހާސް ބަޔަކާ އެކު އިއްޔެ ފެށި އެ ފެއާގެ ތެރެއިން އޮފިޝަލް ޕާޓްނަރަކަށް ރާއްޖެ ވުމުގެ އެއްބަސްވުމުގައި ސޮއި ކުރީ އިއްޔެ އެވެ. އިންޓަނޭޝަނަލް ޕްރެސްގެ ކުރިމަތީގައި އޮތް ރަސްމިއްޔާތެއްގައި އެ އެއްބަސްވުމުގައި ރާއްޖޭގެ ފަރާތުން ސޮއި ކުރެއްވީ، އެމްއެމްޕީއާރުސީގެ މެނޭޖިން ޑިރެކްޓަރު އަބްދުﷲ ޒިޔަތު އެވެ.\nއޮފިޝަލް ޕާޓްނަރެއްގެ ގޮތުގައި ވުމުން، ފެއާގެ ތެރޭގައި ރާއްޖެއަށް ލިބޭ ސަމާލުކަން ވަރަށް ބޮޑުވެެގެން ދާނެ އެވެ. އެގޮތުން ރާއްޖޭގެ އިޝްތިހާރުތައް ފެއާގެ އެކި ސަރަހައްދު ތަކުގައި ގިނަ ކުރުމާއި ރާއްޖޭގެ ސްޓޯލް ހުންނަ ސަރަހައްދު ކުރިއަށް ވުރެ، މުހިންމު ސަރަހައްދަކަށް ވުން ފަދަ ބޮޑެތި އިނާޔަތްތަކެއް ރާއްޖެއަށް ލިބޭނެ އެވެ.\n"ރާއްޖެއާ އެކު މި ސޮއި ކުރި ޕާޓްނާ އެގްރިމަންޓަކީ ކާމިޔާބު ކަމާ އެކު ކުރިއަށް ގެންދެވޭ އެގްރިމަންޓެެއް ކަމަށް އުންމީދު ކުރަމެވެ،" އައިޓީބީ އިން ބުންޏެވެ.\nރަސްމިއްޔާތުގައި ރާއްޖެ ތަމްސީލް ކުރުމުގެ ގޮތުން، ރާއްޖޭގެ ޓޫރިޒަމްގެ އެއްބާނީ ޗަމްޕާ ހުސެން އަފީފް ބައިވެރިވެ ވަޑައިގަތެވެ. ރާއްޖޭގެ ފަރާތުން އެ ފެއާގައި، މި އަހަރުގެ 72 ކުންފުންޏަކުން 194 ބައިވެރިން ބައިވެރިވެފައިވެ އެވެ.\nމި އަހަރުގެ ފެއާއަށް ހާއްސަކޮށް ރާއްޖޭން ވަނީ ހާއްސަ ސްޓޭންޑެއް ނުވަތަ ސްޓޯލެއް ހަދާފަ އެވެ. އެހެން އަހަރުތަކާ ހިލާފަށް މި އަހަރުގެ ސްޓޯލް ފަރުމާކޮށްފައިވަނީ ފަހުގެ ސިފަތަކަށެވެ.\nމޯލްޑިވްސް މާކެޓިން އެންޑް ޕީއާރު ކޯޕަރޭޝަން (އެމްއެމްޕީއާރުސީ) އިން ބުނި ގޮތުގައި އައިޓީބީ ފެއާގެ މި އަހަރުގެ ސްޓޯލް ހަދާފައިވަނީ ސްޓޯލަށް ވަނަ ދޭތީ، ވަނަ ލިބޭނެ ގޮތްތައް ބަލައިގެންނެވެ. އަދި މި އަހަރުގެ ފެއާގެ ސްޓޯލަށް ވަނައެއް ލިބުމުގެ އުންމީދު އެބަ އޮތް ކަމަށް އެ ކުންފުނިން ބުނެފައިވެ އެވެ.\nއީޖާދީ ހިޔާލު ހުށަހަޅައިގެން ހިޔާގައި ވިޔަފާރިކުރުމުގެ ފުރުސަތު\nބިދޭސީން ހިންގާ ވިޔަފާރިތައް ހަނިކުރާ ބިލުގެ ބަހުސް ފަށައިފި


އެތުލެޓިކްސް އެސޯސިއޭޝަން އާއި މޯލްޑިވްސް އޮލިމްޕިކް ކޮމިޓީ ގުޅިގެން ކުރިޔަށްގެންދާ އެލީޓް އެތުލީޓް ޓްރެއިނިން ޕްރްގްރާމް ދަށުން 2017/2018 ވަނަ އަހަރުގެ ސީޒަން ޓްރެއިނިން އަށް ރާއްޖޭގެ ދިގުދުވުން ތެރިޔާ އަޙްމަދު ޝަރަފް އާއި ޙުސައިން ފަޒީލް ހާރޫން މޮރޮކޯއަށް ފުރައިފިއެވެ.\nމި އެތުލީޓުން މޮރޮކޯގައި ތަމްރީން ކުރިޔަށްގެންދާނީ 2018ވަނަ އަހަރުގެ އޭޝީއަން ގޭމްސް އާއި ހިސާބަށެވެ. މޮރޮކޯގައި ޝަރަފް ކުރިޔަށް ގެންދާނީ މެރަތަން އަދި ހާފް މެރަތަން ޓްރެއިނިން އެވެ. ފަޒީލް ކުރިޔަށް ގެންދާނީ 5000މ އަދި 1500މ ދުވުމުގެ ޓްރެއިނިން އެވެ.\nފަޒީލް އާއި ޝަރަފް ވަނީ 2016/2017 ސީޒަން ޓްރެއިނިން ވެސް މޮރޮކޯގައި ކުރިޔަށް ގެންގޮސްފައެވެ. އަދި އެ ޓްރެއިނިން އިން ރަނގަޅު ކުރިއެރުން ތަކެއްވެސް ވަނީ ހޯދާފައެވެ.\nމިގޮތުން ޝަރަފްވަނީ 2016ވަނަ އަހަރު އޮގަސްޓް މަހު ރާއްޖޭގެ ހާފްމެރަތަން ގައުމީ ރިކޯޑް އައުކޮށްފައެވެ. އަދި މި އަހަރު މާރޗް މަހު ރާއްޖޭގެ މެރަތަން ރިކޯޑް އައުކޮށްފައެވެ. ފަޒީލް ވަނީ މިއަހަރު މާރޗް މަހުގެ ރާއްޖޭގެ 10ކިލޯ މީޓަރ ދުވުމުގެ ގައުމީ ރިކޯޑް އައުކޮށް ޖުލައި މަހު 10000މ ދުވުމުގެ ގައުމީ ރިކޯޑްވެސް އައުކޮށްފައެވެ.\nއެތުލެޓިކްސް އެސޯސިއޭޝަނާއި މޯލްޑިވްސް އޮލިމްޕިކް ކޮމިޓީގެ ގުޅިގެ ރާއްޖެއިން ބޭރުގައި މިވަގުތު6އެތުލީޓުން އަންނަނީ ތަމްރީން ހަދަމުންނެވެ. އެއީ ޝަރަފް އާއި ފަޒީލްގެ އިތުރުން ބޮޓްސްވާނާގައި ތަމްރީން ހަދަމުން އަންނަ ޢަލީ ޝާމް، އަޙްމަދު އަނޫފް، އިބްރާހީމް އަޝްފާން ޢަލީ އާއި މުޙައްމަދު ނާއިލް އެވެ.


އިންސާފު ގެއްލިފައިވާ ފަރާތްތަަކަށް އިންސާފު ހޯދައިދިނުމުގެ މަސައްކަތް ކުރާނަން – އިބޫ ޞާލިޙް – Maldivian Democratic Party\nއިންސާފު ގެއްލިފައިވާ ފަރާތްތަަކަށް އިންސާފު ހޯދައިދިނުމުގެ މަސައްކަތް ކުރާނަން – އިބޫ ޞާލިޙް\nއިންސާފު ގެއްލިފައިވާ ފަރާތްތަަކަށް އިންސާފު ހޯދައިދިނުމުގެ މަސައްކަތް ދެން އުފެދޭ ސަރުކާރެއްގެ ޕްރޮގްރާމްގެ އެންމެ ކުރީގައި އޮންނާނެކަމަށާއި އަނިޔާ ލިބެމުންދާ ފަރާތްތަކަށް އޭގެ ޙައްޤު ބަދަލު ހޯއްދަވައިދެއްވާނެ ކަމަށް ގުޅިފައިވާ ސިޔާސީ ޕާޓީތަކުގެ ރިޔާސީ ކެންޑިޑޭޓް އިބްރާހީމް މުޙައްމަދު ޞާލިޙް (އިބޫ ޞާލިޙް) ވިދާޅުވެއްޖެއެވެ. އިބޫ ޞާލިޙް މިހެން ވިދާޅުވީ މިއަދު ހެނދުނު ބ. ހިތާދޫ ރައްޔިތުންނާ ބައްދަލުކުރައްވައި ވާހަކަފުޅު ދައްކަވަމުންނެވެ.\n”އަޅުގަނޑުމެންގެ އެންމެ މުހިއްމު އެއް މަސްއޫލިއްޔަތަކީ ރާއްޖޭގައި ޢަދުލު އިންސާފު ޤާއިމުކުރުން“ އިބޫ ޞާލިޙް ވިދާޅުވިއެވެ.\nއިންސާފުން ބޭރުން ވަޒީފާ ގެއްލި އަނިޔާ ލިބެމުންދާ ފަރާތްތަކަށް އޭގެ ބަދަލު ހޯއްދަވައިދެއްވާނެކަމަށް ވިދާޅުވަމުން ”އަޅުގަނޑުމެންނަކީ ބަދަލު ހިފާނެ ބައެއް ނޫން. އަޅުގަނޑުމެން ބަދަލު މީހުންނަށް ހޯދައިދޭނަން“ އިބޫ ޞާލިޙް ވިދާޅުވިއެވެ.\nއިބޫ ޞާލިޙް ފާހަގަ ކުރެއްވި ގޮތުގައި މިހާރު ސަރުކާރުގެ ވަޒީފާ ލިބެނީ ވަކި ފިކުރެއްގެ ވަކި ކުލައަކަށް ތާޢީދުކުރާ ބަޔަކަށް ކަމުގައެވެ. އެހެންނަމަވެސް އެމަނިކުފާނުގެ ސަރުކާރެއްގައި އެ ފިކުރު އަޅުގަނޑުމެން ބަދަލުކުރައްވާނެކަމަށާއި ”ވަކި ފިކުރަކަށް، ވަކި ކުލައަކަށް ބެލުމެއްނެތި ހުރިހާ ރައްޔިތުންނަށް ވަޒީފާގެ ފުރުޞަތުތައް ތަފާތުކުރުމެއްނެތި ހުޅުވާލާނަން“ ކަމުގައި ވިދާޅުވިއެވެ.\nއަޅުގަނޑު ތިބޭފުޅުންނަށް ޔަޤީންކޮށް މި އަރުވަނީ އަޅުގަނޑުމެންގެ އެންމެ މުހިއްމު އެއް މަސްއޫލިއްޔަތަކީ ރާއްޖޭގައި ޢަދުލު އިންސާފު ޤާއިމުކުރުން


Hithugai Vaa Thadhaai Veyn HInithunvumugai Foruvun Buhdhiveri ހިތުގައިވާ ތަދާއި ވޭން ހިނިތުންވުމުގައި ފޮރުވުން ބުއްދިވެރި – Huvadhoo News Hithugai Vaa Thadhaai Veyn HInithunvumugai Foruvun Buhdhiveri Huvadhoo News\nހިތުގައިވާ ތަދާއި ވޭން ހިނިތުންވުމުގައި ފޮރުވުން ބުއްދިވެރި\nކޮންމެ ހިތަކީވެސް އެހިތެއްގައި ތަދާއި ވޭން އެކުލެވިފައިވާ ހިތެކެވެ. ތަދާއި ވޭން އެކުލެވިފައިވާ ނުވާ ހިތެއް ނުވޭ ބުންޏަސް ދޮގަކަށް ނުވާނެއެވެ. ނަމަވެސް ހިތުގައިވާ ތަދާއި ވޭން އަދި ހިތާމަ އެކި މީހުން އެހެން މީހުންނަށް ދައްކުވައިދެނީ ތަފާތުކޮށެވެ.\nއަހަރަމެންގެ ތެރެއިން ކޮންމެ މީހަކީ ދިރިއުޅުމުގައި ތަފާތު ހިތްދަތި އިޙްސާސްތައް ދިރިއުޅުމުގެ ކޮންމެވެސް ހިސާބަކުން ތަޖުރިބާ ކޮށްފައިވާ މީހެކެވެ. މިއިޙްސާސަކީ އެމީހެއްގެ ދިރިއުޅުމަށް ބޮޑު އަސަރެއް ކުރުވައި ނަފްސާނީ ތަފާތު މައްސަލަތައް އެމީހަކަށް ކުރިމަތިކުރުވައި ދިރިއުޅުމަށް ބޮޑު ބަދަލެއް ގެނުވި ކަމަކަށްވުމަކީވެސް އެކަށީގެންވާ ކަމެކެވެ.\nގިނަ މީހުންނަކީ ހިތުގައިވާ ތަނދާއި، ވޭން އަދި ފުން ހިތާމަ ލޮލުގައި ރައްކާކުރާ މީހުންނެވެ. ހިތުގައިވާ ތަދާއި ވޭން، ލޮލަށް ޖަމާވުމުން، ހިފެހެއްޓުމެއް ނެތް ވޭނީ ކަރުނަ ލޮލުން އޮހެއެވެ. އަހަރަމެންގެ ތެރެއިން ގިނަ މީހުންނަކީ އަހަރަމެންގެ ވޭނީ ހިތާމަ ލޮލުގައި ފޮރުވަން މަސައްކަތް ކުރާ މީހުންނެވެ.\nބައެއް މީހުންނަކީ އެމީހުންގެ ހިތުގައިވާ ވޭނީ ތަދު، އެމީހުންގެ ހިނިތުންވުމުގައި ފޮރުވާ މީހުންނެވެ. އަޅުގަނޑުމެންގެ ތެރެއިން އެންމެ ހިތްވަރުގަދަ މީހުންނަކީ، އެމީހުންގެ ހިތުގައިވާ ވޭނީ ތަދާއި، ނުތަނަވަސްކަން އެމީހެއްގެ ހިނިތުންވުމުގައި ފޮރުވާ މީހުންނެވެ. މިފަދަ މީހުން ދިރިއުޅުމުގައި ތަފާތު ހިތްދަތި އިޙްސާސް ކަންތައް ކުރިމަތިވެ، އަމިއްލަ ހިތް ފަޅައިގެންގޮސް ކުދި ކުދި ވެފައި ވީނަމަވެސް، ކުރިމަތިވެފައިވާ ހިތްދަތިކަން ތަޞައްވަރު ކުރަމުންވެސް، ހިތްދަތިކަމުގެ ކުޑަ މިންވަރެއްވެސް އެހެން މީހަކަށް ތަޖުރިބާ ވިޔަ ނުދިނުމަށް މަސައްކަތް ކުރެއެވެ.\nއަމިއްލަ ދިރިއުޅުން ބަނަވެފައި ވީނަމަވެސް، އެހެން މީހުންގެ ދިރިއުޅުން އުޖާލާކޮށްދީ، އެހެން މީހުންގެ ދިރިއުޅުން އުފާވެރިކަމުން ފުރާލުމަށް މަސައްކަތް ކުރެއެވެ. މިފަދަ މީހުންގެ އެއްވެސް އިރެއްގައި އަމިއްލަ އެދުން އިސްނުކުރެއެވެ. އަމިއްލަޔަށް އުފަލާ ހިތްހަމަޖެހުން ހޯދުމަށް އެހެން މީހުންގެ އުފާ ފޭރި، އެހެން މީހުންނަށް ދެރަ ނިކަމެތި ގޮތް ހަދާލާ އެއްވެސް އިންސާނަކަށް ދިރިއުޅުމުގައި ހިތްހަމަޖެހުމެއް ނުލިބެއެވެ. މިއީ ދުނިޔެ ދެކިފައިވާ ހަޤީޤަތެވެ.\nތެދެކެވެ. ކޮންމެ ހިތަކީ އެހިތެއްގައި ތަދާއި ވޭން އެކުލެވޭ ހިތެކެވެ. ތަފާތު ވެގެންދަނީ ހަމައެކަނި، މިވޭން އެކި މީހުން އެހެން މީހުންނަށް ދައްކުވައިދޭ ގޮތެވެ. ހިތުގައިވާ ތަދާއި ވޭން ލޮލުގައި ރައްކާ ކުރުމުގެ ބަދަލުގައި ތިބާގެ ހިނިތުންވުމުގައި ފޮރުވުމަށް މަސައްކަތްކުރާށެވެ. ބުއްދިވެރިންނަކީ، ހިތުގައިވާ ތަދާއި ވޭން އެމިހުންގެ ހިނިތުންވުމުގައި ފޮރުވާ މީހުންނެވެ.


Raajjeyge kaabo thakeethige rakkatheri kama gulhey Qaumy siyasathu muraja kurumah masakkathu bahdhalu veumeh baavaifi | Atoll News\nޝާއިޢުކުރީ: atollnewsadmin ނޮވެމްބަރ 28, 2021, 13:27\nދިވެހިރާއްޖޭގެ ކާބޯތަކެތީގެ ރައްކާތެރިކަމާއި ގުޅޭ ޤައުމީ ސިޔާސަތު މުރާޖަޢާކުރުމަށް މަސައްކަތު ބައްދަލުވުމެއް ބާއްވައިފި އެވެ.\nމޯލްޑިވްސް ފުޑް އެންޑް ޑްރަގް އޮތޯރިޓީން އިންތިޒާމްކޮށްގެން ޝައިން ޓްރީ ބިލްޑިންގައި މިއަދު ބޭއްވި މި މަސައްކަތު ބައްދަލުވުން އިފްތިތާހް ކޮށްދެއްވީ މިނިސްޓަރ އޮފް ސެޓޭޓް ފޮރ ހެލްތު ޑރ. ޝާހް އަބްދުﷲ މާހިރު އެވެ.\nމި މަސައްކަތު ބައްދަލުވުމަކީ، 2017-2026 އަށް އެކުލަވާލާފައިވާ ކާބޯތަކެތީގެ ރައްކާތެރި ކަމާބެހޭ ސިޔާސަތު މުރާޖާކުރުމެވެ. 10 އަހަރުގެ މުއްދަތަށް އެކުލަވާލާފައިވާ މިސިޔާސަތު އިފްތިތާޙުކޮށްފައި ވަނީ 16 އޮކްޓޫބަރު 2016ގަ އެވެ.\nކާބޯތަކެތީގެ ރައްކާތެރިކަމާއި ގުޅޭ ގައުމީ ސިޔާސަތު އަކީ، ދިވެހިރާއްޖޭގައި ދިމާވާ ކާބޯތަކެތީގެ ރައްކާތެރިކަމާއި ގުޅޭ މައްސަލަތައް އެކަށީގެންވާގޮތުގައި ހައްލުކުރުމަށްޓަކައި ބޭނުންވާ މުހިންމު ސިޔާސަތެކެވެ.\nމި ސިޔާސަތުގެ މައިގަނޑު އަސާސްތައް ބިނާކޮށްފައިވަނީ ކަމާގުޅޭ އިދާރާތަކުގެ ބައިވެރިވުން ހިމެނޭގޮތަށް ކާބޯތަކެތި އުފައްދާ ޑިސްޓްރިބިޔުޓް ކުރުމުގެ ހުރިހާ މަރުހަލާއެއްގައި ކާބޯތަކެތީގެ ރައްކާތެރިކަން ކަށަވަރުކުރުމެވެ.\nމިގޮތުން މި ބައްދަލުވުމުގެ މަގުސަދަކީ، ކާބޯތަކެތީގެ ރައްކާތެރިކަމާއި ގުޅޭ ދާއިރާއަށް އަންނަ ބަދަލުތަކާއި ގުޅިގެން ސިޔާސަތުތަކަށް ގެންނަންޖެހޭ ބަދަލުތައް ދެނެގަނެ،އެ ބަދަލުތަކަށް އަހުލުވެރިވުމާއި، ތަންފީޒުކުރުމަށް ކުރަންޖެހޭ މަސައްކަތްތައް ކުރުމެވެ.\nއެއްދުވަހުގެ މުއްދަތަށް ކުރިއަށް ގެންދިޔަ މިމަސައްކަތު ބައްދަލުވުމުގައި ކަމާގުޅޭ އިދާރާތަކުން 40 ފަރާތެއް ވަނީ ބައިވެރިވެފަ އެވެ.


މިނިވަން ޗެމްޕިއަންޝިޕްގައި މިއަހަރުވެސް އިހަވަންދޫ ބައިވެރިވެއްޖެ! — Ihavandhoo.com\n21 ފެބުރުއަރީ 20180މުހައްމަދު އަކްރަމް\nމިނިވަން ޗެމްޕިއަންޝިޕް ފުޓްބޯޅަ މުބާރާތުގައި ބައިވެރިވުމާއި ގުޅޭގޮތުން ކުރެވުނު މަޝްވަރާގެ ތެރެއިން. ފޮޓޯ: އިހަވަންދޫ ކައުންސިލް\nއަންނަމަހުގެ ކުރީކޮޅު ފެށުމަށް ހަމަޖެހިފައިވާ މިނިވަން ޗެމްޕިއަންޝިޕްގައި މިއަހަރުވެސް އިހަވަންދޫއިން ބައިވެރިވެއްޖެއެވެ. މިއީ މިމުބާރާތުގައި އިހަވަންދޫއިން ބައިވެރިވާ ހަތަރުވަނަ ފަހަރެވެ. ފާއިތުވި ތިންއަހަރު، އިހަވަންދޫއިން މިމުބާރާތުގައި ބައިވެރިވެފައި ވީނަމަވެސް، އެކިއެކި ސަބަބުތަކާއިހުރެ ވަކިހިސާބަކުން ކޮންމެފަހަރަކުވެސްވަނީ މުބާރާތުން ވަކިވެފައެވެ.\nމިއަހަރުގެ މުބާރާތުން ފުރުސަތުދީފައިވަނީ ކޮމިޝަނަރ އޮފް ސްޕޯޓްސްގެ އޮފީހުގައި ރަޖިސްޓަރީ ކޮށްފައިވާ ޓީމުތަކަށެވެ. މައުލޫމާތު ލިބިފައިވާ ގޮތުގައި މިފަހަރުގެ މުބާރާތުގައި އިހަވަންދޫ ތަމްސީލްކުރަން ކައުންސިލުން ފުރުސަތު ދީފައިވަނީ، އިހަވަންދޫ މަސްވެރިންގެ ގުޅުން (އިމަގު) ޖަމިއްޔާއަށެވެ. މައުލޫމާތު ލިބިފައިވާ ގޮތުގައި އެލްޖީއޭއިން އިހަވަންދޫ ކައުންސިލަރުން3މަހަށް ސަސްޕެންޑްކުރުމުގެ ކުރިން، ކައުންސިލުންވަނީ މިމުބާރާތުގައި އިހަވަންދޫ ތަމްސީލުކުރުމަށް ނިންމައި އެކަން ތަންފީޒްކުރަން ފަށާފައެވެ.\nރާއްޖޭގެ ހުރިހާ ރަށްތަކަށް ހާއްސަކޮށްގެން ކުރިއަށްގެންދާ އެ މުބާރާތުގައި އަށް ޒޯން ހިމެނެއެވެ. އިހަވަންދޫ ހިމެނެނީ ހއ އަދި ހދ އަތޮޅުގެ ޓީމްތައް ހިމެނޭ ޒޯން 1 ގައެވެ. މިއަހަރުގެ މުބާރާތުގައި ހއ އަތޮޅުން ބައިވެރިވީ އިހަވަންދޫގެ އިތުރުން ދިއްދޫ އަދި މުރައިދޫއެވެ. ހދ އަތޮޅުންވަނީ ހަނިމާދޫ، ކުޅުދުއްފުށި، ކުމުންދޫ، ނޮޅިވަރަންފަރު، ނެއްލައިދޫ، ފިނޭ، ނޮޅިވަރަމް އަދި ކުރިނބީ މިއަހަރުގެ މުބާރާތުގައި ބައިވެރިވެފައެވެ. މިމުބާރާތުގައި އަތޮޅު ބުރުގެ ޗެމްޕިއަން ޓީމުތައް ޒޯން ބުރުގައި ވާދަކުރާ އިރު، ފައިނަލް ބުރަށް ދަތުރުކުރާނީ ޒޯން ބުރުގެ ޗެމްޕިއަން ޓީމުތަކެވެ.\nމިއަހަރުގެ މިނިވަން ޗެމްޕިއަންޝިޕް ފުޓްބޯޅަ މުބާރާތުގައި މުޅި ރާއްޖެއިން ޖުމްލަ 57 ރަށަކުން ބައިވެރިވެފައިވެއެވެ. މިދިޔަ އަހަރު މިމުބާރާތުގައި 81 ރަށަކުން ބައިވެރިވިއެވެ.


Aminath ge car ah gehlun dheythee kuhli mahsala eh | Jazeera\tއައިމިނަތުގެ ކާރަށް ގެއްލުންދޭތީ މަޖިލީހަށް ކުއްލި މައްސަލައެއް - Jazeera\nއައިމިނަތުގެ ކާރަށް ގެއްލުންދޭތީ މަޖިލީހަށް ކުއްލި މައްސަލައެއް\nމާލޭގައި ޓެކްސީ ޑްރައިވަރެއްގެ ގޮތުގައި ހަރަކާތްތެރިވާ ހަމައެކަނި އަންހެން މީހާ، އައިމިނަތު ވަހީދާގެ ކާރަށް އެކި ފަހަރު މަތިން ގެއްލުންދެމުންދާ މައްސަލާގައި ރައްޔިތުންގެ މަޖިލީހަށް ކުއްލި މައްސަލައެއް ހުށަހަޅައިފިއެވެ.\nއައިމިނަތު ވަހީދާގެ ކާރަށް ފަސް ފަހަރެއްގެ މަތިން ވަނީ ގެއްލުންދީފައެވެ. ކާރަށް ގެއްލުން ދެނީ ބިއްލޫރިގަނޑު ތަޅާލައިގެންނެވެ. އެކަމުގެ ސަބަބުން އައިމިނަތުގެ އާމްދަނީއަށް ވަނީ އަސަރުކޮށްފައެވެ. މިފަހުން ވެސް އޭނާގެ ކާރަށް ގެއްލުން ދީފައިވާއިރު އެކަމުގެ ކަންބޮޑުވުން ގިނަ ބަޔަކު ފާޅުކުރިއެވެ. މިފަހަރު އޭނާގެ ކާރު މަރާމާތުކޮށްދެއްވާފައިވަނީ ޔޫތު މިނިސްޓަރު އަހުމަދު މަހުލޫފެވެ.\nމަޖިލީހަށް ކުއްލި މައްސަލަ ހުށަހަޅާފައިވަނީ މެދު ހެންވޭރު ދާއިރާގެ މެންބަރު އަލީ އާޒިމެވެ. އެ މައްސަލާގައި ވަނީ އަންހެނުންނަށް މިފަދަ ގެއްލުންދޭ މީހުން އިންސާފުގެ ކުރިމައްޗަށް ގެނެސް ހައްގު އަދަބު ދިނުމަށް ގޮވާލާފައެވެ.\nމި ކުއްލި މައްސަލަ މަޖިލީހަށް ބަލައިގަތުމަށް 35 މެންބަރުން ވޯޓު ދެއްވިއެވެ. އަލީ އާޒިމް ވިދާޅުވީ އެކި ފަހަރު މަތިން އައިމިނަތުގެ ކާރަށް ގެއްލުންދެމުންދާއިރު އެކަން ބަލައި ފިޔަވަޅު އެޅުމަށް ފުލުހުން ނުކުޅެދިފައިވާ ކަމަށެވެ.


Covid-19: Miee kanbodunuve, irushaadhuthakaa amalukuranvee vaguthu: Raees | Mihaaru\nކޮވިޑް-19 އަށް ދެމީހަކު ޕޮޒިޓިވް ވުމުން ރޭ ކެބިނެޓްގެ ކުއްލި ބައްދަލުވުމެއްް ބާއްވަނީ. ސަރުކާރުން ދޭ އިރުޝާދަށް އަމަލުކުރަން ރައީސް އިބްްރާހީމް މުހައްމަދު ސޯލިހު އެދިވަޑައިގަންނަވާ. ފޮޓޯ: ރައީސް އޮފީސް\nކޮވިޑް-19: މިއީ ކަންބޮޑުނުވެ، އިރުޝާދުތަކަށް އަމަލުކުރަންވީ ވަގުތު: ރައީސް\n08 މާޗް 2020 - 09:17 37 comments\nރޭ ދަންވަރު ރައީސް އޮފީހުން އާންމުކުރި ހަބަރެއްގައި އެގޮތަށް ބުނީ ޅ. ކުރެއްދޫ ރިސޯޓްގައި ބޭރު ދެ މުވައްޒަފަކު ކޮވިޑް-19 އަށް ޕޮޒިޓިވް ވުމާ ގުޅިގެން ބޭއްވި ކެބިނެޓްގެ ކުއްލި ބައްދަލުވުމަށް ފަހު އެވެ.\nރައީސް ވިދާޅުވި ކަމަށް ރައީސް އޮފީހުން ބުނީ ސަރުކާރުން އެންމެ ބޮޑު ސަމާލުކަމެއް ދޭނީ އެ ބަކިން ރައްޔިތުން ސަލާމަތްކުރަން އަޅަން ޖެހޭ ހުރިހާ ފިޔަވަޅުތަކެއް ވަގުތުން ވަގުތަށް އެޅުމަށް ކަމަށެވެ.\nރާއްޖޭގައި ކޮރޯނާވައިރަސް އިތުރަށް ފެތުރެމުން ހިނގައިދާނެތީ، މިހާރުން މިހާރަށް ކަންކަން ގެންދާނެ ގޮތްތަކާ ބެހޭ ގޮތުން ކެބިނެޓްގައި ވަނީ މަޝްވަރާކޮށްފަ އެވެ. އެގޮތުން ގިނަ މީހުން ބައިވެރިވާ ގޮތަށް ބާއްވާ އެއްވުންތައް މަދުކޮށް، ވީހާ ވެސް ހަރަދުތައް ކުޑަކުރަން ހުރިހާ ފަރާތްތަކުން މަސައްކަތް ކުރަން ޖެހޭ މިނިސްޓަރުން ވިދާޅުވި ކަމަށް، ރައީސް އޮފީހުން ބުނެ އެވެ.\nރާއްޖެ އަކީ ޓޫރިޒަމަށް ބަރޯސާވެފައިވާ އިގުތިސާދެއް އޮތް ގައުމެކެވެ. އެހެންކަމުން ދުނިޔޭގެ ދަތުރުފަތުރަށް އަންނަ ހުއްޓުމާއި ރާއްޖެ އަށް އެންމެ ގިނައިން ޓޫރިސްޓުން އަންނަ ޗައިނާ އާއި އިޓަލީން މީހުން އައުން މަނާކުރުމުން އިގުތިސާދަށް ވަރަށް ބޮޑު އަސަރެއް ކުރާނެ ކަަމަށް ބެލެވެ އެވެ. އެހެންކަމުން ރާއްޖެއަށް ކުރިމަތިވާނެ ގޮންޖެހުންތަކުން އަރައިގަތުމަށް ކުރެވިދާނެ ކަންތައްތަކާ ބެހޭ ގޮތުން ވެސް ކެބިނެޓްގައި ވަނީ މަޝްވަރާކޮށްފަ އެވެ.\nކުރެއްްދޫ އައިލެންޑް ރިޒޯޓްގެ ބިދޭސީ ދެ މުވައްޒަފުންގެ ފަރާތުން ކޮޑިވް-19 ގެ އަލާމާތްތައް ހުރުމުން ޓެސްޓްކުރަން ޖެހުނީ، އެ ރަށަށް ދިޔަ އިޓަލީ ޓޫރިސްޓަކު އެނބުރި އިޓަލީއަށް ދިޔަ ފަހުން، އެ ބައްޔަށް ޕޮޒިޓިވްވުމާ އެކު އެކަން އޭނާ ރިސޯޓަށް އެންގުމުންނެވެ.\nއެ ދެ މުވައްޒަފުން މިހާރު ތިބީ ހުޅުމާލޭ ދެވަނަ ފިޔަވަހީގައި ހިމެނޭ ކުރީގެ ފަރުކޮޅުފޮށީގައި ކަރަންޓީންކޮށްފަ އެވެ.\nރޭ ދަރުބާރުގޭގައި ބޭއްވި ނޫސްކޮންފަރެންސްގައި ހެލްތު މިނިސްޓަރު އަބްދުﷲ އަމީން ވިދާޅުވީ ޕޮޒިޓިވްވި ދެ މީހުންނާ ބައްދަލުވި ފަރާތްތައް ދެނެގަނެ، ރައްކާތެރިކަމުގެ ގޮތުން އަޅަން ޖެހޭ ފިޔަވަޅުތައް އަޅަމުން އަންނަ ކަމަށެވެ.\nއިތުރު ލިޔުންތައް ކެބިނެޓް ދިވެހި ސަރުކާރު ވަޒީރުން ރައީސް އިބްރާހިމް މުހައްމަދު ސޯލިހް އަބްދުﷲ އަމީން، ހެލްތު މިނިސްޓަރު އަލީ ވަހީދު، ކުރީގެ ޓޫރިޒަމް މިނިސްޓަރު ބަލިތައް ސިއްހަތު